
A mea fratulo 
FRANK WELLS 
ica prizento di ilua ideo 



“Ma qua habitus ta mondi se 
olti esas habitata? ... Ka ni o li 
esus Mastri dil Mondo? ... E 
quale esas omno facita por la 
homaro?” 

— KEPLER (citata en 
L’Anatomio di melankolio ) 





LIBRO I 

LA VENO DIL MARSANI 




CHAPITRO 1 
Jus ante la Milito 


Nulu kredabus, dum la lasta yari dil 
dekenonesma yarcento, ke ica mondo esis 
penetrante ed atencoze spektata da intelekti 
plu granda kam ti di homi ma tam mortiva 
kam lua propra; dum ke homi su okupis per 
lia aferi diversa, ke li esis parregardata e 
studiata, forsan preske tam atencoze kam 
homo per mikroskopo parregardas l’enti 
efemera qui esamifas e su multegareskas en 
aquo-guto. Per sukontenteso infinita, homi 
adhike ed adibe transiris ica globo pro lia 
afereti, tranquila pro sufido a lia impero 
super materio. Esas posibla, ke l’infuzozii 
sub mikroskopo simile agas. Nulu pensis pri 
la plu anciena mondi di spaco kom fonti di 
danjero a homi, o pensis pri oli nur por 
forsendar kom neposibla o neprobabla 
l’ideo, ke esas vivo sur oli. Esas stranja 
rimemorar ula kustumi mental di ta dii 

departinta. Admaxime, homi teral imaginis, 
ke forsan esas altra homi sur Marso, forsan 
inferiora a ni ipsa ed avida aceptar 
entraprezo misional. Ma trans l’abiso di 
spaco, menti qui komparas a nia menti 
quale le nia komparas a ti dil bestii qui 
perisas, intelekti vasta e kolda e 
sensimpatia, regardis ica tero per okuli 
envidioza, e lente e certigante komplotis 
kontre ni. E frue en la duadekesma 
yarcento venis la granda desiluzionigo. 

La planeto Marso, me apene bezonas 
rimemorigar dal lektanto, jiras cirkum la 
suno ye disto mezal de 140.000.000 milii, e 
la lumo e varmeso quin ol recevas del suno 
esas apene la duimo di olti recevata da ica 
mondo. Se la nebul-hipotezo esas 
irgamaniere vera, ol mustas esar plu 
anciena kam nia mondo; e longatempe ante 
ke ica tero cesis esar fluida, vivo sur olua 
surfaco mustis komencir sua kariero. La 
fakto, ke ol havas apene un sepimo dil maso 
dil tero, devis plurapidigir olua 
desvarmesko til la temperaturo ye qua vivo 
povas komencar. Ol havas aero ed aquo ed 
omno necesa por sustenar enti vivanta. 

Ma tante vanitatoza esas la homaro, e 
tante blindigata da sua vanitato, ke nula 
autoro til la fino dil dekenonesma yarcento 


11 



expresis ul ideo, ke vivo inteligenta ibe 
povus multe developir, o tote ne developor, 
ultre la nivelo teral. Neanke on generale 
komprenis, pro ke Marso esas plu anciena 
kam nia tero, havante apene un quarimo dil 
areo surfacal e plu fora de la suno, ke ol 
esez plu fora de la komenco di vivo ed anke 
plu proxima a la fino. 

La koldesko qua uldie rajuntos nia 
planeto ja multe afliktas nia vicina planeto. 
Olua stando fizikal esas ankore misterioza, 
ma ni savas, ke la temperaturo dimezal nun 
en la regiono equatoral apene proximeskas 
to di nia vintro maxim kolda. Olua aero 
esas multe plu tenua kam la nia, la mari 
diminutesas til ke oli kovras nur un triimo 
dil surfaco, e dum ke la lenta sezoni 
chanjas, grandega nivo-boneti amasigas su 
e fuzesas cirkum amba poli e periodale 
inundas la zoni mezvarma. Ta lasta 
exhausto-stando qua por ni esas nekredeble 
fora, esas nuna problemo por la habitanti di 
Marso. L’urjanta preso di neceseso 
kreskigis lia intelekti, augmentis lia povi, ed 
hardigis lia kordii. E regardante trans spaco 
per instrumenti, e per tala inteligenteso 
apene imaginebla da ni, li vidas, ye olua 
maxim proxima disto de 35.000.000 milii 
vers la suno, kom stelo matinal di espero, 


12 



nia propra planeto plu varma, verda per 
vejetantaro e griza per aquo, havanta 
atmosfero nuboza qua indikas fertileso e 
videti tra la flotacanta nubo-tufeti a larja 
arei di landi populoza, e streta mari densa 
per navi. 

E ni homi, l’enti qui habitas ica tero, esas 
segun li adminime tam stranjera e basranga 
kam segun ni esas la simii e makii. 
L’intelekto homal ja agnoskas, ke vivo esas 
sencesa lukto por existar, e semblas, ke ta 
kredo esas anke to dil intelekti di Marso. 
Lia mondo ja esas tre koldigita ed ica 
mondo esas ankore densa per vivanti, ma 
densa per olti quin li konsideras nur kom 
animali inferiora. Portar milito vers la suno 
esas ya lia unika eskapo del destrukto qua 
generacionope rajuntas li. 

Ed ante tro severe judikar li, ni devas 
rimemorar la kruela e tota destrukto quan 
nia propra speco facis, ne nur kontre tala 
animali quala la desaparigita bizono e dodo, 
ma kontre sua propra rasi inferiora. La 
Tasmaniani, malgre lia aspekto homal, esis 
tote forigita de existo per extermin-milito 
facita da enmigranti Europana dum kinadek 
yari. Ka ni esas tala apostoli di kompato, ke 
ni darfas plendar, se la Marsani militis 
segun la sama tendenco? 

La Marsani semblis kalkulir lia decenso 
per subtileso astonanta—lia savo 

matematikal evidente multe ecesas la nia—e 
su preparis per preske perfekta unanimeso. 
Se nia instrumenti permisabus, ni forsan 
vidabus la tribulo venonta multe plu frue 
dum la dekenonesma yarcento. Tala homi 
quala Schiaparelli spektis la reda planeto— 
esas stranja, incidente, ke dum yarcenti 
nekontebla Marso nomesas la milito-stelo— 
ma faliis interpretar l’aparaji chanjema dil 
marki quin li tre bone skisis. Dume la 
Marsani evidente su preparis. 

Dum l’opozo di 1894, granda lumo esis 
vidita sur la parto lumizita dil disko, 
unesme dal Observatorio Lick, pose da 
Perratin di Nice, e pose da altra observanti. 
Lektanti Angla unesme saveskis pri ol en la 
numero di Nature datizita 2ma di agosto. 
Me inklinas opinionar, ke ta flagro esis 
forsan la giso dil pafilego, en la vasta foso 
borita aden lia planeto, de qua lia pafi esis 
pafita ye ni. Stranja marki, ne ja explikata, 
esis vidita proxim la situo di ta flagro dum 
la du opozi sequanta. 

La sturmo frapis ni sis yari ante nun. 
Dum ke Marso proximeskis ad opozo, 
Lavelle di Java igis la telegraf-linei dil 
kambio astronomial palpitar per l’informo 

astonanta, ke esis grandega flagro di gaso 
inkandecanta sur la planeto. Ol eventis 
cirkum noktomezo ye la 12ma; e la 
spektroskopo, a qua il quik rekursis, indikis, 
ke maso de gaso flamifanta, precipue 
hidrogeno, movas per enorma rapideso vers 
ica tero. Ica fairo-sprico divenis nevidebla 
ye dekedu kloki e quarimo, cirkume. II 
komparis ol a flam-suflo subite e violentoze 
spricigita ek la planeto, “quale gasi 
flamifanta hastas ek pafilo.” 

To esis pruvata esar frazo partikulare 
apta. Ma dum la dio sequanta, nulo pri ol 
aparis en la jurnali ecepte noteto en la 
Daily Telegraph, e la mondo ne saveskis pri 
un de la danjeri maxim grava qui minacabis 
la homaro. Me forsan tote ne audabus pri 
l’erupto sen ke me renkontrabis Ogilvy, 
l’astronomo famoza, ye Ottershaw. II esis 
grande ecitata da la novajo, e pro l’eceso di 
sua emoco, invitis me tanokte observar la 
reda planeto. 

Malgre omno pose eventante, me ankore 
tre distinte rimemoras ta vigilo: 
l’observatorio nigra e silencoza, l’eklips- 
lanterno qua jetis febla brilo adsur la 
pavimento en l’angulo, la tiktako reguloza 
dil mekanismo dil teleskopo, la streta 
fenduro en la tekto—oblonga profundeso 

striizita per stelo-polvo. Ogilvy movis 
cirkume, nevideble ma audeble. Regardante 
tra la teleskopo, on vidis cirklo profunde 
blua e la ronda planeteto qua natas en la 
feldo. Ol semblis esar tante mikra kozo, 
tante brilanta e mikra e tranquila, feble 
markizita per strii transversa, e kelkete 
platigita de rondeso perfekta. Ma ol esis 
tante mikra, tante arjentatre varma— 
pinglo-pinto lumoza! Ol semblis tremar, ma 
to esis la vibro dil teleskopo pro l’agado dil 
mekanismo qua retenis la vidajo dil 
planeto. 

Dum ke me spektis, la planeto semblis 
divenar plu granda e min granda ed 
avancar e retroirar, ma nur pro ke mea 
okulo fatigesis. Quaradek milion milii de ni 
ol esis—plu kam quaradek milion milii di 
vakueso. Kelki konocas l’imenseso di 
vakueso en qua natas la polvo dil universo 
material. 

Proxim ol en la vid-feldo, me rimemoras, 
esis tri febla lumo-punti, tri steli 
teleskopala, infinite fora, e cirkume esis 
l’obskureso nesondebla di vakua spaco. On 
savas quale ta nigreso aspektas dum nokto 
pruinoza e steloza. Per teleskopo ol semblas 
multe plu profunda. E nevideble a me, pro 
ke ol esis tante fora e mikra, flugante rapide 

e konstante vers me trans ta disto 
nekredebla, pluproximeskante minutope 
per tante multa mili de milii, venis la Kozo 
quin li sendis a ni, la Kozo qua portos tante 
multa baraktado e kalamitato e morto al 
tero. Me nultempe imaginis ol spektante; 
nulu sur la tero imaginis ta projektilo ne- 
erorema. 

Anke tanokte esis plusa gas-sprico de la 
fora planeto. Me vidis ol. Flagro redatra ye 
la bordo, la maxim mikra saliajo dil konturo 
jus kande la kronometro sonis noktomezo; 
e lore me informis Ogilvy ed il remplasis 
me. La nokto esis varma e me durstis, e me 
negracile extensis mea gambi e tastis tra 
l’obskureso a la tableto ube esis la sifono, 
dum ke Ogilvy klamis pro la gas-banderolo 
qua venas vers ni. 

Tanokte plusa projektilo nevidebla 
ireskis vers la tero de Marso, nur sekundo, 
cirkume, ante duadek-e-quar hori pos 
l’unesma. Me rimemoras quale me sidis sur 
la tablo en la nigreso, makuli verda e 
karmezina flotacis avan mea okuli. Me 
deziris havar lumo por fumar, ne suspektis 
la signifiko di la mikrega brilo quan me 
vidabis ed omno quon ol balde portos a me. 
Ogilvy spektis til un kloko, e lore cesis; e ni 
acendis la lanterno e marchis ad ilua domo. 

Sube en l’obskureso esis Ottershaw e 
Chertsey e lia centi de homi pacoze 
dormanta. 

II esis tanokte plena de spekulado pri la 
stando di Marso, e mokis l’ideo vulgara, ke 
ol havas habitanti qui signalifas a ni. Ilua 
nociono esis, ke bolidi forsan falas kom 
pluvego adsur la planeto, o grandega 
explozo volkanal eventas. II indikis a me 
quante neprobabla esas, ke evoluciono 
organika simile developabus an la du 
planeti adjacanta. 

“La chanci kontre irgo homatra sur 
Marso esas milion kontre un,” il dicis. 

Centi de observanti tanokte vidis la 
flamo, anke dum la sequanta nokto, ye 
noktomezo, cirkume, ed itere dum la nokto 
pos-sequanta; e tale dum dek nokti, un 
flamo singlanokte. Pro quo la pafi cesis pos 
la dekesma, nulu en la mondo esforcas 
explikar. Forsan la gasi dil pafado jenis la 
Marsani. Densa nubi de fumo o polvo, 
videbla tra povoza teleskopo teral kom 
makuleti griza e fluktuanta, extensis su tra 
la klareso dil atmosfero dil planeto ed 
obskurigis olua traiti plu familiara. 

Mem la jurnali diala tandem vekis a 
l’erupti; e noti popular aparis hike, ibe, ed 
omnube pri la volkani sur Marso. La jurnalo 

serioza-komika Punch, me rimemoras, bone 
uzis ol por kartuno politikal. E 
nesuspektite, ta projektili quin la Marsani 
pafabis ye ni venis vers la tero, hastis nun 
per rapideso de multa milii ye sekundo tra 
l’abiso vakua di spaco, horope e diope, 
sempre plu proxime. Nun semblas a me esir 
preske nekredeble marveloza, dum ke ta 
rapida fato pendis super ni, ke homi povis 
facar lia aferi triviala quale li ya facis. Me 
rimemoras quante joyoza esis Markham pro 
obtenir nova fotografuro dil planeto por la 
jurnalo ilustrata quan il tatempe redaktis. 
Homi dil recenta tempi apene komprenas 
l’abundo ed entraprezo di nia jurnali dil 
dekenonesma yarcento. Pri me, me esis 
multe okupata pri lernar biciklagar, e 
laboris pri serio de verketi diskutanta la 
developi probabla di idei etikal dum la 
progreso di civilizeso. 

Ulnokte (l’unesma projektilo tatempe esis 
fora per apene 10.000.000 milii) me 
promenis kun mea spozino. Esis steloza, e 
me explikis la Zodiak-signi ad el, ed indikis 
Marso, punto brilanta qua reptis vers la 
zenito, ye qua tante multa teleskopi esas 
vizita. Esis varma nokto. Venante adheme, 
pasis nin partio de exkursanti de Chertsey 
od Isleworth kantante e pleante muziko. 

Esis lumi en la supra fenestri dil domi dum 
ke la homi enlitigis su. Del fora fervoyo- 
staciono venis la sono di treni garata, 
grondanta e kliktanta, moligita da disto 
preske til melodio. Mea spozino indikis a 
me la brileso dil signal-lumizili reda, verda, 
e flava qui pendas de framo avan la cielo. 
Semblis esar tre sekura e tranquila. 

CHAPITRO 2 
La Stelofalanta 


Venis la nokto dil unesma stelo falanta. 
Fruamatine ol videsis hastante adeste super 
Winchester, flamo-lineo alta en l’atmosfero. 
Centi de homi ya vidis ol, e supozis, ke ol 
esas ordinara stelo falanta. Albin deskriptis, 
ke ol livis dop ol strio verdatra qua brilis 
dum plura sekundi. Denning, nia maxim 
granda erudito pri bolidi, dicis, ke l’alteso di 
olua unesma aparo esis nonadek o cent 
milii. Semblis ad il, ke ol falis al tero cent 
milii este de il, cirkume. 

Ye ta kloki me esis che me e skribis en 
mea studieyo; e quankam mea fenestri 
apertas vers Ottershaw e la storo esis 
elevita (nam me tatempe prizis regardar 
adsupre a la cielo noktal), me vidis nulo de 
ol. Ma ta maxim stranja kozo de omna kozi 
qui venis al tero de spaco kosmal certe falis 
dum ke me ibe sidis, esabus videbla a me se 

me nur adsupre regardabus dum olua paso. 
Uli qui vidis olua flugo dicis, ke ol pasis kun 
sono sisanta. Me ipsa audis nulo. Multi en 
Berkshire, Surrey, e Middlesex ya vidis ol 
falar ed, admaxime, pensabus ke altra 
meteoro decensas. Nulu tanokte evidente 
desquietigis su por serchar la maso falinta. 

Ma tre frue matine kompatinda Ogilvy, 
qua vidabis la stelo fluganta e qua esis 
konvinkita, ke meteoro ulube jacis sur 
l’agro komonal inter Horsell, Ottershaw, e 
Woking, frue vekis por trovar ol. II ya 
trovis ol, balde pos jornesko, e ne for la 
sablo-fosi. Grandega truo esabis facita dal 
shoko dil projektilo, e la sablo e gravio 
esabis violentoze jetita omnalatere adsur 
l’erikeyo por facar amasi fore videbla de 
milio e duimo. L’erikeyo brulis este, e tenua 
blua fumo acensis en la jorn-lumo. 

La Kozo ipsa jacis preske tote enterigita 
en sablo, inter la dissemita spliti di pino 
quan ol pecetigis per decensar. La parto 
deskovrita aspektis quale grandega cilindro, 
kovrita, e la formo moligita, da krusto dika 
e squamoza ed obskure bruna. Ol havis 
diametro de nonadek futi. II proximeskis a 
la maso, surprizata da la grandeso e plu 
surprizata da la formo, pro ke la maxim 
multa meteori esas plu o min tote rondigita. 

Tamen, ol esis ankore tante varmega pro 
sua flugo tra la aero, ke ol interdiktis plu 
proxima veno. Bruison de moveto en la 
cilindro il imputis a la koldesko ne-egala di 
la surfaco; nam tatempe il ne ja konceptis, 
ke ol esez kava. 

II restis stacante an la bordo dil foso quan 
la Kozo facabis por su, regardegis olua 
stranja aspekto, precipue astonata da olua 
stranja formo e koloro, e feble perceptis 
mem lore ula traci di desegno en olua arivo. 
La frua matino esis marveloze tranquila, e 
la suno, levante su super la pini vers 
Weybridge, esis ja varma. II ne rimemoris 
audar uceli tajorne, ya nula brizo movis, e 
la nura soni esis la febla movado en la 
cilindro cindrizita. II esis tote sola sur l’agro 
komonal. 

Lore subite il tresayante remarkis, ke peci 
di la griza eskabilo, la krusto cindratra qua 
kovris la meteoro, falas de la ronda bordo 
ye l’extremajo. Oli falis kom floki e pluvis 
adsur la sablo. Granda peco subite 
desligesis e falis per akuta bruiso qua igis 
ilua kordio saltar aden la boko. 

Dum minuto il apene komprenis la 
signifiko, e quankam la varmeso esis 
ecesiva, il klimis adinfre aden la foso 
proxim la maso por plu klare vidar la Kozo. 

II imaginis, mem lore, ke la koldesko dil 
maso forsan explikis ico, ma to quo 
perturbis ta ideo esis la fakto, ke la cindri 
falas nur del extremajo dil cilindro. 

E lore il perceptis, ke tre lente la suprajo 
cirklatra dil cilindro rotacas sur l’objekto. 
Esis movado tante gradopa, ke il deskovris 
ol nur per remarkar, ke nigra marko qua 
esabis proxim il kin minuti antee esas nun 
ye l’opozata latero dil cirklo-kurvo. Mem 
lore il apene komprenis to quon lo 
signifikas, til ke il audis sono di grinco 
matida e vidis, ke la nigra marko violentoze 
movas avane per incho. Lore kom flagro 
venis la nociono. La cilindro esas artifical— 
kava—havas extremajo qua esas kapabla 
desvisesar! Ulo en la cilindro desvisas la 
suprajo! 

“Per cielo!” dicis Ogilvy. “Esas homo en 
ol—homi en ol! Mi-rostita til morto! Qui 
esforcas eskapar!” 

Quik per mento-salto il ligis la Kozo a la 
flagro sur Marso. 

La pensajo pri ta ento inkluzita esis tante 
terorinda ad il, ke il obliviis la varmeso, ed 
avaniris al cilindro por helpar turnar ol. Ma 
fortunoze la radiado matida haltigis il ante 
ke il brulez sua manui sur la metalo ankore 
brilanta. Pro to il stacis nedecideme dum 

instanto, pose turnis su, klimis ek la foso, e 
frenezioze kureskis vers Woking. Tatempe 
esis sis kloki, cirkume. II renkontris kargo- 
veturisto ed esforcis igar lu komprenar, ma 
la historio naracata ed ilua aspekto esis 
tante frenezioza—ilua chapelo forfalabis en 
la foso—ke la homo forveturiris. II esis egale 
sensucesa kun la tavernestro qua lore klef- 
apertis la pordi dil taverno apud Horsell- 
ponto. Ta kerlo konsideris il kom 
dementulo liberigita e sensucese probis 
inkluzar il en la drinkeyo. To kelke sobrigis 
il; e vidante Henderson, la jurnalisto de 
London, en lua gardeno, il vokis super la 
palisado ed igis su komprenata. 

“Henderson,” il klamis, “ka vu vidis ta 
stelo fluganta dumnokte?” 

“Ka nu?” dicis Henderson. 

“Ol esas nun sur l’agro komonal di 
Horsell.” 

“Per la bona Deo!” dicis Henderson. 
“Meteoro falinta! To es bona.” 

“Ma ol esas ulo altra kam meteoro. Ol 
esas cilindro—cilindro artifical! Ed esas ulo 
en ol.” 

Henderson rekte staceskis tenante la 
spado. 

“Quo?” lu dicis. Lu esis surda per un 
orelo. 

Ogilvy dicis to omna quon il vidabis. 
Henderson bezonis un o du minuti por 
komprenar. Lore il faligis sua spado, sizis 
sua vestono, e venis aden la strado. La du 
homi quik retrohastis al agro komonal, e 
trovis, ke la cilindro ankore restas en la 
sama posturo. Ma nun la soni en ol cesabis, 
e dina cirklo de metalo brilanta montris su 
inter la suprajo e la korpo dil cilindro. Aero 
od eniris od eskapis ye la bordo per sono 
tenua e sisanta. 

Li askoltis, frapetis la brulita metalo 
squamoza per bastono ed, obtenante nula 
respondo, li amba konkluzis, ke la homo od 
homi interna esez o nesentiva o mortinta. 

Komprenende la du homi esis nekapabla 
facar irgo. Li klamis vorti konsolacanta e 
promisanta, e retroiris al urbeto por querar 
helpo. On imaginas li, kovrita per sablo, 
ecitita e desordinita, kurante alonge la 
stradeto en la sunlumo brilanta jus kande la 
butikestri desprenas la shutri ed homi 
apertas la fenestri di lito-chambri. 
Henderson quik iris al fervoyo-staciono por 
telegrafar la novaji a London. La jurnal- 
artikli ja preparabis la menti di homi 
aceptar l’ideo. 

Ante ok kloki, multa pueruli e viri 
chomanta ja ireskis vers l’agro komonal por 

vidar la “mortinti de Marso.” Tala esis la 
formo dil historio. Me unesme audis pri ol 
de mea jurnal-garsono ye ok kloki e tri 
quarimi, cirkume, kande me ekiris por 
obtenar mea Daily Chronicle. Me esis 
komprenende tresayigata, e ne perdis 
tempo ekirar e transirar la ponto di 
Ottershaw vers la sablo-fosi. 

CHAPITRO 3 

Ye l’agro komonal di Horsell 


Me trovis turbeto de forsan duadek homi 
cirkondante la grandega truo en qua jacis la 
cilindro. Me ja deskriptis l’aspekto di ta 
maso kolosa, sinkita en la sulo. La gazono e 
gravio cirkum ol semblis bruletita quale se 
per subita explozo. Sendubite la shoko 
kauzabis fairo-flagro. Henderson ed Ogilvy 
ne asistis. Me opinionas, ke li komprenis, ke 
nulo esas nun facebla, e forirabis por 
dejunar che Henderson. 

Quar o kin pueruli sidis an la bordo dil 
foso, la pedi pendante, ed amuzis su—til ke 
me haltigis ili—per jetar stoni ye la maso 
giganta. Pos ke me parolis ad ili pri to, ili 
ludeskis per kapto-kapto tra grupo de 
spektanti. 

Inter ta spektanti esis du biciklaganti, 
tasko-gardenisto quan me ulfoye employis, 
yunino portante infanto, Gregg la buchisto 

e sua filiulo, e du o tri disipanti e golf- 
garsoni qui kustumas langorar en la 
fervoyo-staciono. Esis tre poka parolado. 
Kelka homi vulgara en Anglia tatempe 
havis mem la maxim nebuloza idei 
astronomial. La plu multi taceme regardegis 
la grand extremajo tablatra dil cilindro, qua 
ankore esis en la stando en qua Ogilvy ed 
Henderson livabis ol. Me supozas, ke 
l’expekto popular pri amaso de kadavri 
brulita esis deskontentigita da sa maso 
senviva. Uli foriris dum ke me asistis, ed 
altra homi venis. Me decensis aden la foso e 
supozis, ke me audis febla movado sub mea 
pedi. La suprajo tote cesabis rotacar. 

Nur kande me proximeskis ad ol esis la 
stranjeso di ta objekto evidenta a me. Per 
l’unesma videto, ol esis advere ne plu 
ecitanta kam veturo renversita od arboro 
abatita trans la voyo da vento. Ne tam 
ecitanta, fakte. Ol aspektis simile a gas- 
flotacajo rustizita. Sat multa eduko ciencal 
bezonesis por perceptar, ke la griza squami 
dil Kozo ne esas oxido ordinara, ke la 
metalo flav-blanka qua brilis en la 
fendeturo inter kovrilo e cilindro havas 
koloro nefamiliara. “Exterterana” signifikis 
nulo a la plu multa spektanti. 


30 



Tatempe esis tote klara a mea propra 
mento, ke la Kozo venabis de la planeto 
Marso, ma me judikis esar neprobabla, ke ol 
kontenas ento vivanta. Me opinionis, ke la 
desviso esas forsan automata. Malgre 
Ogilvy, me ankore kredis, ke esas homi sur 
Marso. Mea mento imaginis la posibleso, ke 
ol kontenas manuskripto, la desfacileso 
sequanta pri traduko, ka ni trovos moneto- 
peci e modeli en ol, ed cetera. Ma ol esis 
kelke tro granda por certigar ta idei. Me 
sentis nepacienteso vidar ol apertita. 
Cirkum dek-e-un kloki, pro ke nulo semblis 
eventor, me iris plena de tala pensaji a mea 
hemo en Maybury. Ma laboreskar pri mea 
explori abstraktal esis desfacila. 

Posdimeze l’aspekto dil agro komonal tre 
multe chanjabis. La frua edituri dil jurnali 
vesperal tresayigabis London per kaptituli 
enorma: 

“MESAJO RECEVATA DE MARSO” 
“remarkinda historio de woking,” 

ed cetera. Pluse, la telegrafuro di Ogilvy al 
Kambio Astronomial incitabis omna 
observatorio en la tri rejlandi. 

Esis sis o plu multa fiakri de la Woking- 
staciono en la voyo apud la sablo-fosi, 

korbo-kalesheto de Chobham, e veturo 
kelkete siniorala. Pluse, esis amaso de 
bicikli. Anke pluse, granda nombro de homi 
evidente marchabis, malgre la varmeso dil 
dio, de Woking e Chertsey, por ke granda 
turbo asemblesis—un o du gaye vestizita 
homini inter l’altri. 

Esis brilante varmega, nula nubo en la 
cielo nek vento-suflo, e l’unik ombro esis to 
di la kelka pini dispersata. L’eriki brulanta 
esabis extingita, ma la plana tero vers 
Ottershaw esis nigrigita tam fore kam 
videble, ed ankore emisis fum-banderoli 
vertikal. Friandaj-vendisto entrapreziva en 
la Chobham-voyo sendabis sua filiulo kun 
bruetedo de verda pomi e jinjer-biri. 

Irante al bordo dil foso, me trovis, ke ol 
esis okupata da grupo de cirkume sis viri— 
Henderson, Ogilvy, e viro alstatura e 
blonda quan me pose saveskis esar Stent, 
l’Astronomo Rejal, kun plura laboristi qui 
uzas spadi e piochi. Stent direktis per voco 
klara ed alta. II stacis sur la cilindro, qua 
nun esis evidente multe plu kolda; ilua 
vizajo esis karmezina e gutifante sudorifis, 
ed ulo semblis iracigir il. 

Granda parto dil cilindro esis deskovrita, 
quankam la plu basa extremajo esis ankore 
enterigita. Tam balde kam Ogilvy vidis me 

inter la turbo regardanta an la bordo dil 
foso, il klamis, ke me decensez, e demandis, 
ka me volunte irez vizitar Lord Hilton, 
sinioro dil domeno. 

La turbo kreskanta, il dicis, divenas grava 
impedo a lia exkavi, precipue la pueruli. Li 
deziris, ke lejera fenco esez erektata por 
ditenar la homi. II dicis a me, ke febla 
movado esas tempope ankore audebla en la 
cilindro, ma ke la laboristi faliabis desvisar 
la suprajo, pro ke ol ofras nula prenilo a li. 
La cilindro semblis esar enorme dika, ed 
esas posibla, ke la febla soni audita 
reprezentas tumulto bruisoza en l’internajo. 

Me esis tre joyoza facar to quon il deziris, 
e talamaniere esar un de la spektanti 
privilejizita en la klozeyo projetata. Me 
faliis trovar Lord Hilton che la domo, ma on 
dicis, ke il esas expektata de London per la 
treno ye dek-e-ok kloki de Waterloo; e pro 
ke lore esis kin kloki e quarimo, cirkume, 
me iris adheme, drinkis teo, e marchis al 
staciono por guatar il. 

CHAPITRO 4 

La Cilindro apertesas 


La suno kushis su kande me rivenis al agro 
komonal. Grupi dispersita hastis de la 
direciono de Woking, ed un o du homi 
retrovenis. La turbo cirkum la foso esis plu 
granda e nigre stacis avan la limon-flavo dil 
cielo—forsan duacent homi. Esis lauta voci, 
e quaza interlukto semblis eventar cirkum 
la foso. Stranja imaginaji pasis tra mea 
mento. Proximeskante, me audis la voco di 
Stent: 

“Forstacez! Forstacez!” 

Puerulo kuris vers me. 

“Ol movas,” il pasante dicis a me 
—“desvisat e desvisat. Me ne prizas ol. Me 
iras adheme, me iras.” 

Me avancis al turbo. Esis advere, me 
opinionas, duacent o triacent homi qui 
kudpulsas e shokpulsas l’una l’altra, la un o 
du homini tote ne la minim agema. 

“II falis aden la foso!” kriis ulu. 

“Forstacez!” dicis pluri. 

La turbo kelke shancelis, e me kudpulsis 
por facar voyo tra ol. Omnu semblis tre 
ecitata. Me audis stranja zumo del foso. 

“He!” dicis Ogilvy; “helpez retenar ta 
idioti. Ni ne savas to quo esas en la kozo 
diablatra, vu komprenas!” 

Me vidis yunulo, butik-garsono en 
Woking, me supozas, qua stacis sur la 
cilindro ed esforcis klimar ek la truo. La 
turbo pulsabis lu aden ol. 

L’extremajo dil cilindro esis desvisata de 
interne. Preske du futi di skrubo briletante 
extensabis su. Ulu butis kontre me, e me 
apene eskapis esar jetita adsur la suprajo dil 
skrubo. Me turnis me, e dume la skrubo 
evidente ekvenis, nam la kovrilo dil cilindro 
falis adsur la gravio per krakego resonanta. 
Me shovis mea kudo aden la homo dop me, 
ed itere turnis mea kapo vers la Kozo. Dum 
instanto ta kavajo cirklatra semblis esar 
tote nigra. La sunkusho brilis aden mea 
okuli. 

Me opinionas, ke omnu expektis vidar 
homo emersar—forsan ulo poke nesimila a 
ni homi teral, ma esence homo. Me ton 
expektis. Ma regardante, me balde vidis, ke 
ulo movas en l’ombro: griza movi ondatra, 

l’una super l’altra, e pose du diski lumoza— 
simila ad okuli. Lore ulo simila a griza 
serpenteto, tam dika kam bastono, volvante 
acensis del mezo tordanta, ed ocilis en la 
aero vers me—e nun altro. 

Subita koldeso sizis me. Esis lauta 
kriacho de homino dop me. Me mi-turnis 
me, sempre regardegis ankore la cilindro, 
de qua projektis plusa tentakuli, e pulseskis 
por facar voyo de la bordo dil foso. Me vidis 
astoneso chanjesar ad hororo sur la vizaji 
dil homi cirkum me. Me audis klami ne- 
artikulata omnalatere. Esis retroa movado 
generala. Me vidis, ke la butik-garsono 
baraktas ye la bordo dil foso. Me trovis me 
esar sola, e vidis, ke la homi ye l’altra latero 
dil foso forkuras, Stent inter li. Me itere 
regardis la cilindro, e teroro neguvernebla 
sizis me. Me stacis senmove e regardegante. 

Granda griza maso rondatra, tam granda, 
forsan, kam urso, acensis lente e doloroze 
ek la cilindro. Saliante adsupre aden la 
lumo, ol cintilifis quale ledro humida. 

Du grand okuli obskura ferme regardis 
me. La maso qua kadrizis oli, la kapo dil 
kozo, esis ronda ed havis, on darfas dicar, 
vizajo. Esis boko sub l’okuli, la senlabia 
bordo di qua trepidis ed anhelis, e gutifis 
salivo. La tota ento hisis su e konvulsatre 

pulsis. Magra membro tentakulatra tenis la 
bordo dil cilindro, altra ocilis en la aero. 

Ti qui nultempe vidis Marsano vivanta 
apene povas imaginar la stranja hororo di 
olua aspekto. La stranja boko V-forma 
havante supra labio pintatra, la manko di 
brovo-protuberanci, la manko di mentono 
sub l’infra labio koniatra, la sencesa 
tremado di ta boko, la Gorgon-grupi de 
tentakuli, la respirado tumultoza dil 
pulmoni en atmosfero stranjera, l’evidenta 
pezo e doloro di movado pro la plu forta 
gravitado dil tero—precipue l’extraordinara 
intenseso dil okuli imensa—esis samatempe 
vivoza, intensa, nehomal, kripligita, e 
monstratra. Esis ulo fungatra en la bruna 
pelo oleoza, ulo en l’intencemeso negracila 
dil movi fatigita, qua esis nediceble 
maligna. Mem dum ta unesma renkontro, ta 
unesma videto, me esis vinkata da nauzeo e 
teroro. 

Subite la monstro desaparis. Ol falabis 
trans la bordo dil cilindro aden la foso, kun 
matida sono simila a la falo di grand amaso 
de ledro. Me audis ol emisar stranje densa 
krio, e quik altru de ta enti obskure aparis 
en la profund ombro dil aperturo. 

Me turnis me e frenezioze kuris vers 
l’unesma bosko, probable distanta de 

triacent futi; ma me kuris oblique e 
faletante, nam me ne povis turnar mea 
vizajo de ta kozi. 

Ibe, inter la yuna pini e dorno-ginesti, me 
anhelante haltis e vartis plusa eventi. 
L’agro komonal cirkum la sablo-fosi esis 
puntizita da homi, qui stacis quale me pro 
teroro mi-facinata e regardegis ta enti, o plu 
precize la gravio amasigita an la bordo dil 
foso en qua li jacis. E lore, per hororo 
rinovigita, me vidis ronda, nigra objekto 
saltetar adsupre ed adinfre ye la bordo dil 
foso. Ol esis la kapo dil butik-garsono qua 
enfalabis, ma ol aparis kom nigra objekteto 
avan la varmega cielo westal. Nun lu levis 
sua shultro e genuo, itere semblis 
retroglitar til ke nur la kapo esas videbla. 
Subite lu desaparis, e me povis imaginar, ke 
febla kriacho atingis me. Me havis impulso 
instantal retroirar e helpar lu, quan mea 
timi dominacis. 

Omno esis lore tote nevidebla, celita dal 
foso profunda e la sablo-amaso quan la falo 
dil cilindro facabis. Irgu qua venis alonge la 
voyo de Chobham o Woking esabus 
astonata da la vidajo—diminutanta turbo de 
cirkume cent o plu multa homi qua stacas 
en granda cirklo neregulala, en fosati, dop 
arbusti, dop garden-pordi ed hegi, qui poke 

dicis l’una a l’altra e nur per kurta klami 
ecitata, e regardegante, ferme regardegante 
la kelka sablo-amasi. La brueto de jinjer- 
biro stacis, stranja kozo abandonita, nigra 
avan la cielo brulanta, ed en la sablo-fosi 
esis lineo de veturi abandonita, la kavali 
manjante de manjo-saki o pedfrapante la 
tero. 

CHAPITRO 5 
La Varmeso-radio 


Pos vidir la Marsani emersanta del cilindro 
en qua li venabis al tero de lia planeto, 
sorto de facino paralizis mea agado. Me 
restis stacante en l’eriki alta til la genui e 
regardegis la ter-amaso qua celis li. Me esis 
batalio-agro inter timo e kuriozeso. 

Me ne audacis retroirar vers la foso, ma 
me sentis dezirego pasionoza regardar aden 
ol. Do me marcheskis, en granda kurvo, 
serchis ula vid-loko e konstante regardis la 
sablo-amasi qui celis ta nov-venanti a nia 
tero. Unfoye rimenaro de flogili dina e 
nigra, quale la brakii di polpo, movis avan 
la kushanta suno ed esis quik retrotirita, e 
pose dina bastono esis elevita junturope, 
portante ye l’extremajo disko cirklatra qua 
jiras per movo shancelanta. Quo eventas 
ibe? 

La plu multa spektanti asemblabis su en 
un o du grupi—l’una turbeto vers Woking, 
l’altra nodo de homi en la direciono di 
Chobham. Evidente li partoprenis mea 
konflikto mental. Esis kelki proxim me. Un 
homon me pluproximeskis—lu esis, me 
perceptis, mea vicino, quankam me ne savis 
lua nomo—e salutis. Ma to komprenende ne 
esis bona tempo por konverso trivial. 

“Quante leda bestii!” lu dicis. “Per la bona 
Deo! quante leda bestii!” Lu repetis to 
multafoye. 

“Ka vu vidis homo en la foso?” me 
questionis; ma lu ne respondis. Ni taceskis, 
e kurtatempe stacis regardante flanko an 
flanko, l’una obtenante, me supozas, ula 
komforto del prezenteso di l’altra. Me 
movis a kolineto qua donis a me l’avantajo 
di alteso de tri futi, e kande me balde 
regardis lu, lu marchas vers Woking. 

La kusho dil suno chanjis a krepuskulo 
ante ke irgo altra eventis. La turbo fore 
adsinistre, vers Woking, semblis kreskar, e 
me nun audis febla murmuro de ol. La 
turbeto de homi vers Chobham dispersis su. 
Esis apene traco de movo del foso. 

Esis olta, tam multe kam irgo, qua 
kurajigis homi, e me supozas, ke la nove 
arivinta homi de Woking anke helpis 

rinovigar sufido. Omnakaze, dum ke la 
krepuskulo venis, komencis movo lenta ed 
intermitanta vers la sablo-fosi, movo qua 
semblis pluforteskar dum ke la tranquileso 
di vespero restis neruptita cirkum la 
cilindro. Figuri nigra e vertikala duope e 
triope avancis, haltis, spektis, itere avancis, 
avancante dispersis su kom krecento tenua 
e nerekta qua promisis inkluzar la foso per 
sua korni tenuigita. Me ipsa anke ireskis 
vers la foso. 

Lore me vidis, ke kelka fiakristi ed altri 
audacoze marchabis aden la sablo-fosi, ed 
audis la bruiso di hufi e la strido di roti. Me 
vidis yunulo fortranar la pomo-bureto. E 
lore, ne plu distante kam triadek futi del 
foso, me remarkis nigra turbeto de viri qua 
avancas de la direciono ad Horsell, la plu 
avana de qui ociligis blanka standardo. 

To esis la Deputantaro. Eventabis hastoza 
konsulto, e pro ke la Marsani evidente esas, 
malgre lia formi repugnanta, enti 
inteligenta, on rezolvis montrar a li, per 
proximar kun signali, ke ni anke esas 
inteligenta. 

La standardo fluktuadis, addextre, 
adsinistre. Li esis tro fora por ke me 
rikonocez irgu ibe, ma pose me saveskis, ke 
Ogilvy, Stent, ed Henderson esis kun altri 

por probar komunikar. Ta grupeto 
avancanta atraktabis, on dicus, la periferio 
di la nun preske tota cirklo de homi, e 
nombro de nigra figuri nedefinita sequis ye 
disti diskreta. 

Subite esis lumo-flagro, e quanto de fumo 
verdatra e lumoza venis ek la foso per tri 
nubeti separata, qui acensis l’una dop l’altra 
rekte aden la aero tranquila. 

Ca fumo (o flamo, forsan, esas plu bona 
vorto) esis tante brilanta, ke l’obskure blua 
cielo supra e la nebuloze bruna agro qua 
extensas su vers Chertsey, puntizita per 
nigra pini, semblis abrupte obskureskar 
dum ke acensis ta nubeti, e restar plu 
obskura pos ke oli dispersesis. Saminstante, 
febla siso audebleskis. 

Ultre la foso stacis la konieto de homi 
portante la blanka standardo ye sua punto, 
haltigata da ta fenomeni, grupeto de nigra 
formeti vertikal sur nigra tero. Dum ke la 
verda fumo acensis, lia vizaji flagris feble 
verde, ed itere desaparis kande ol desaparis. 
Lente la siso divenis zumo, pose bruiso 
longa, lenta, zumanta. Lenta formo giboza 
acensis ek la foso, e la fantomo di lumradio 
semblis vaciletar ek ol. 

Quik flagri di reala flamo, hela brilego 
saltante de l’una a l’altra, spricis del 

dispersita grupo de homi. Quaza sprico 
nevidebla kontaktis li e li flagris per blanka 
flamo. Esis quale se singlu subite ed 
instante chanjesis a fairo. 

Per la lumo di lia propra destrukto, me 
vidis li shancelar e falar, e vidis lia 
suportanti turnar su por kurar. 

Me stacis regardegante, ne ja komprenis, 
ke to esis morto qua saltas de homo ad 
homo en ta fora turbeto. Me sentis nur, ke 
ol esas ulo tre stranja. Eventis lumo-flagro 
preske senbruisa e blindiganta, ed homo 
falis kapavane e senmove jacis; e dum ke la 
nevidita varmeso-shafto pasis trans oli, pini 
flamifis, ed omna sika dorno-ginesto 
divenis flam-amaso per un matida sono. 
Fore vers Knaphill me vidis la flagri di 
arbori ed hegi e ligna konstrukturi subite 
acendita. 

Ol cirkume e rapide e konstante ocilis, ta 
morto flamifanta, ta varmeso-glavo 
nevidebla e ne-evitebla. Me perceptis, ke ol 
venas vers me, per l’arbusti flagranta quin 
ol tushas, ed esis tro astonata e tro 
stuporigita por movar. Me audis la krako di 
fairo en la sablo-fosi e la subita kriacho di 
kavalo, tam subite tacigita. Lore esis quale 
se fingro nevidebla ma intense varmigita 
esis tranita tra l’erikeyo inter me e la 

Marsani, ed alonge kurva lineo ultre la 
sablo-fosi, l’obskura sulo fumis e krakis. 
Ulo bruisoze falis fore adsinistre ube la 
voyo de Woking-staciono venas aden l’agro 
komonal. Quik la siso e zumo cesis, e 
l’objekto nigra e kupolatra lente sinkis de 
vido aden la foso. 

To omna eventis per tanta rapideso, ke 
me stacis senmove, stuporigita e dazlita da 
lumo-flagri. Se ta morto ociligabus tra tota 
cirklo, ol ne-eviteble mortigabus me en mea 
surprizo. Ma ol pasis ed indulgis me, e livis 
la nokto cirkum me subite obskura e 
nefamiliara. 

L’ondatra agro komonal nun semblis esar 
tam obskura kam nigreso, ecepte ube la 
voyi jacis griza e pala sub l’obskure blua 
cielo dil frua nokto. Ol esis tenebroza, e 
subite vakua de homi. Supre apareskis la 
steli, ed weste la cielo esis ankore pale blua, 
brilanta, preske verdatra. La pinti dil pini e 
la tekti di Horsell aparis akute nigre avan la 
posbrilo westal. La Marsani e lia aparati esis 
tote nevidebla, ecepte ta dina masto sur qua 
lia movanta spegulo ocilas. Arei de arbusti 
ed arbori izolita hike ed ibe fumis ed ankore 
briletis, e la domi apud Woking-staciono 
adsupre sendis fairo-turmi aden la 
tranquileso dil aero vesperal. 

Nulo chanjesis ecepte to ed astoneso 
terorinda. La grupeto de nigra makuleti qua 
portabis la blanka standardo esabis 
forbalayita de existo, e la tranquileso dil 
vespero, meaopinione, esis apene ruptita. 

Me subite komprenis, ke me esas sur ta 
obskura agro komonal, impotenta, 
neprotektita, e sola. Subite, quale kozo qua 
falas adsur me de extere, venis—timo. 

Per esforco me turnis me e faletante 
kureskis trans l’erikeyo. 

La timo sentita ne esis timo racionoza, 
ma panik-teroro ne nur pro la Marsani, ma 
pro la krepuskulo e silenco cirkuma. Ol 
havis tante granda efekto extraordinara por 
senkurajigar me, ke me kuris taceme 
plorante, quale puero forsan agus. Turninte 
me, me ne audacis retroregardar. 

Me rimemoras, ke me sentis konvinko 
extraordinara, ke on ludas per me, ke balde, 
kande me preske atingos sekureso, ta morto 
misterioza—tam rapida kam la paso di lumo 
—saltos a me de la foso cirkum la cilindro 
ed abatos me. 

CHAPITRO 6 

La Varmeso-radio en la Chobham-voyo 


Esas ankore astonanta, quale la Marsani 
esas kapabla mortigar homi tante rapide e 
tante silencoze. Multi opinionas, ke li 
ulmaniere povas genitar intensa varmeso 
en bareleto preske tote senkonduktiva. Ica 
intensa varmeson li projektas kom radio 
paralela kontre irga objekto selektita, per 
polisita spegulo parabolala ek kompozuro 
nekonocata, tre simile a la maniero per qua 
la spegulo parabolala di faro projektas lum- 
radio. Ma nulu tote pruvas ta detali. Irge 
quale ol esas facita, certe varmeso-radio 
esas l’esenco dil afero. Varmeso, e 
nevidebla vice videbla lumo. Irge qua esas 
brulebla flamifas ye olua tusho, plombo 
fluas quale aquo, ol moligas fero, frakasas e 
fuzas vitro, e falante adsur aquo, olta quik 
explozas kom vaporo. 

Tanokte preske quaradek homi jacis sub 
la stel-lumo cirkum la foso, brulita e tordita 
ultre rikonoco, e dum la tota nokto l’agro 
komonala de Horsell til Maybury esis 
dezertita e brilante brulis. 

Novaji pri la masakro probable 
samatempe atingis Chobham, Woking, ed 
Ottershaw. En Woking la butiki ja klozesis 
kande eventis la tragedio, e multa homi, 
butikisti e tala homi, lurata da la historii 
quin li audabis, marchis trans la Horsell- 
ponto ed alonge la voyo inter la hegi qua 
fine atingas l’agro komonal. On darfas 
imaginar, ke la yuni netigis su pos la laboro 
dil dio e facis ek novajo, quale ek irga 
novajo, kauzo por kune promenar e juar 
flirto trivial. On imaginez la zumo di voci 
alonge la voyo en la krepuskulo.... 

Til ta tempo, komprenende, kelki en 
Woking mem savis, ke la cilindro apertesis, 
quankam kompatinda Henderson sendabis 
kuriero per biciklo al posto-kontoro 
portante telegrafuro specal al jurnalo 
vesperal. Venante duope e triope al agro 
komonal, ta homi trovis grupeti de homi 
qui ecitate parolas e regardas la spegulo 
jiranta super la sablo-fosi, e la nova venanti 
sendubite esis balde infektita dal eciteso dil 
evento. 

Ante duadek kloki e duimo, kande la 
Deputantaro destruktesis, esis turbo de 
triacent o plu multa homi en ta loko, ultre ti 
qui livabis la voyo por proximeskar a la 
Marsani. Esis anke tri policisti, un de li sur 
kavalo, obediante segun lia kapablesi 
l’instruciono di Stent retenar la homi ed 
impedar li proximeskar a la cilindro. Esis 
mokado de ta homi plu nereflektema ed 
ecitata por qui turbo sempre esas okaziono 
por bruiso e desdolca ludado. 

Stent ed Ogilvy, qui anticipabis posibleso 
di koliziono, telegrafabis de Horsell al 
kazerno, tam balde kam la Marsani emersis, 
por soldat-kompanio por protektar ta 
stranja enti de violento. Pos to li 
retrovenabis por duktar ta avanco 
desfortunoza. La deskripto di lia morto 
quale vidita dal turbo konkordas kun mea 
propra memoro: la tri nubeti de verda fumo, 
la basa tono zumanta, e la flam-flagri. 

Ma ta hom-amaso plu desfacile eskapis 
kam me. Nur la fakto, ke sablo-kolineto 
erikizita interceptis l’infra parto dil 
Varmeso-radio salvis li. Se la spegulo 
parabolal esabus plu alta per kelka futi, 
nulu vivabus por parolar pri ol. Li vidis la 
flagri e la homi falanta, e quaze manuo 
nevidebla qua acendas l’arbusti ed hastas 

vers li tra la krepuskulo. Per tono siflanta 
qua acensis super la zumado del foso, la 
radio ociligesis plu proxime super lia kapi, 
acendis la supraji dil fagi qui bordizas la 
voyo, e fendis la briki, frakasis la fenestri, 
brulis la fenestro-kadri, e faligis kom ruino 
krulanta parto dil geblo dil domo maxim 
proxima a la strad-angulo. 

Dum la subita fal-bruiso, siso, e brilego 
dil arbori acendita, la turbo panikanta 
semblante shancelis heziteme dum kurta 
tempo. Cintili e rami brulanta faleskis adsur 
la voyo, e folii single aparis quale flam- 
nubeto. Chapeli e robi kombustis. Lore del 
agro komonal venis kriado. Esis kriachi e 
klami, e subite policisto sur kavalo galopis 
tra la konfuzeso, la manui juntita super sua 
kapo, kriachante. 

“Li venas!” homino kriachis, e quik omnu 
turnis su e pulsis ta homi dop li por 
desobstruktar voyo a Woking. Li evidente 
kuregis tam blinde kam mutonaro. Ube la 
voyo streteskas e nigreskas inter l’alta 
terasi, la turbi presis su, e barakto furioza 
eventis. Ne omnu de ta turbo eskapis; tri 
homi adminime, du homini e puerulo, 
aplastesis e fulesis ibe, ed esis livita mortar 
en la teroro ed obskureso. 

CHAPITRO 7 

Quale me atingis mea hemo 


Pri me, me rimemoras nulo pri mea fugo 
ecepte ke me butis kontre arbori e faletis 
tra l’erikeyo. Omnube cirkum me venis la 
terori nevidebla dil Marsani; ta varmes- 
espado senkompata semblis jirar adhike ed 
adibe, brandisesar super me ante decensor e 
frapor me de vivo. Me venis aden la voyo 
inter la kruco-voyo ed Horsell, e kuris per 
ol til la kruco-voyo. 

Tandem me povis ne pluse irar; me 
exhaustesis pro la violento di mea emoci e 
di mea fugo, e me shancelis e falis ye la 
bordo dil voyo. Lo esis proxim la ponto qua 
transiras la kanalo apud la gasiferio. Me 
falis e senmove jacis. 

Me evidente restis ibe dum longa tempo. 

Me rekte sideskis, stranje perplexigita. 
Dum instanto, forsan, me ne povis klare 
komprenar quale me adibe venabis. Mea 

teroro falis de me quale vesto. Mea chapelo 
esis foririnta, e mea kolumo esis arachita de 
sua klozilo. Kelka minuti antee esabis nur 
tri realaji avan me—l’imenseso dil nokto e 
kosmala spaco e naturo, mea propra febleso 
ed angoro, e la proximeso di morto. Nun, 
quale se ulo esis renversita, la vidpunto 
abrupte chanjesis. Esis nula transito 
sentebla de l’una mento-stando a l’altra. Me 
nemediate esis la homo omnadia—civitano 
decanta ed ordinara. La silencoza agro 
komonal, l’impulso di mea fugo, la flami 
flagranta, esis quaza sonjo. Me questionis 
me, ka ta kozi recenta ya eventabis? Me ne 
kredis to. 

Me staceskis e shancelante marchis 
adsupre alonge l’eskarpa rampo dil ponto. 
Mea mento esis vakua astoneso. Mea 
muskuli e nervi semblis esar vakuigita de 
lia forteso. Me supozas, ke me ebrie 
shancelis. Kapo acensis super l’arko, e la 
figuro di laboristo portante korbo aparis. 
Apud lu kuris puerulo. Lu preterpasis me, 
deziris a me bona nokto. Me deziris parolar 
a lu, ma ne agis. Me respondis a lua saluto 
per sensignifika murmuro e transiris la 
ponto. 

Treno, ondifanta tumulto de fumo blanka 
e lumizita da fairo, e longa raupo de 

fenestri lumizita, flugis adsude super l’arko 
di Maybury—klako, klako, klikto, klikto, ed 
ol esis foririnta. Obskura grupo de homi 
babilis ye la gazono-pordo di un de la domi 
en la beleta rangeti de domi geblizita quan 
on nomizis Oriental-teraso. Omno esis 
tante reala e tante familiara. Ed olta dop 
me! Ol esis frenezioza, fantastika. Tala kozi, 
me dicis a me, ne povas esar. 

Me esas forsan homo havanta humori 
neordinara. Me ne savas, quante komuna 
esas mea experienco. Ulfoye me sufras la 
maxim stranja separo-sento de me ipsa e de 
la mondo extera; me semblas spektar omno 
de extere, de loko nekoncepteble fora, exter 
tempo, exter kosmala spaco, exter la preso e 
tragedio di omno. Ta sento esis tre forta 
tanokte. To esis altra faceto di mea sonjo. 

Ma la problemo esis la vakua nekonveno 
di ta sereneso e la rapida morto qua flugas 
ne tam fore kam du milii. Esis bruiso di 
laboro de la gasiferio, ed omna lampi 
elektral brilis. Me haltis avan la homo- 
grupo. 

“Qua novaji del agro komonal?” dicis me. 

Esis du homuli ed un homino ye la pordo. 

“Ka?” dicis un de la homuli turnante su. 

“Qua novaji del agro komonal?” me dicis. 

“Ka vu ne jus venas de ibe?” questionis la 
homuli. 

“Homi semblas esar idiota pri l’agro 
komonal,” dicis la homino del pordo. “Quo 
eventas?” 

“Ka vi ne audis pri la homi de Marso?” 
dicis me—“l’enti de Marso?” 

“Tote sate,” dicis la homino ye la pordo. 
“Danko”; ed la tri rideskis. 

Me sentis me fola ed iracoza. Me probis, e 
trovis, ke me ne povis naracar to quon me 
vidabis. Li itere ridis pro mea frazi ruptita. 

“Vi ya audos pluso,” me dicis, ed iris a 
mea hemo. 

Me tresayigis mea spozo ye la pordo, 
tante magre me aspektis. Me iris al manjo- 
chambro, sideskis, drinkis vino, e tam balde 
kam me sate tranquiligis me, me naracis ad 
el l’eventi quin me vidabis. La dineo, kolda 
dineo, esis ja servita, e neglijesis sur la tablo 
dum ke me naracis mea historio. 

“Un bonajo,” me dicis, por alejar la timi 
quin me vekabis—“li esas la maxim inerta 
kozi quin me vidis dum mea vivo. Li povas 
tenar la foso e mortigar homi qui 
proximeskas a li, ma li ne povas ekirar ol.... 
Ma la hororo di li!” 

“Ne parolez, karulo!” dicis mea spozo, e 
frunsis la brovi e pozis manuo sur la mea. 

“Kompatinda Ogilvy!” me dicis. “Pensar, 
ke lu forsan jacas mortinta ibe!” 

Adminime mea spozo ne trovis mea 
experienco esar nekredebla. Kande me 
vidis, quante mortale blanka esis elua 
vizajo, me abrupte cesis. 

“Li forsan venos adhike,” el repetante 
dicis. 

Me urjis el drinkar vino, ed esforcis 
quietigar el. 

“Li apene povas movar,” me dicis. 

Me konsolaceskis el e me ipsa per repetar 
to quon Ogilvy dicabis pri la neposibleso, 
ke Marsani povas establisar su sur la tero. 
Me precipue emfazis l’obstaklo di gravitado. 
Sur la surfaco dil tero la gravit-forco esas 
triopla olta sur la surfaco di Marso. Do 
Marsano hike pezas triople plu multe kam 
sur Marso, quankam lua forteso muskulal 
esas lo sama. Lua propra korpo esus chapo 
plombal a lu. To ya esis l’opiniono generala. 
The Times e la Daily Telegraph, exemple, 
insistis pri to ye la sequanta matino, e li 
amba neglijis, same kam me, du evidenta 
influi modifikanta. 

L’atmosfero dil tero, ni nun savas, 
kontenas multe plu multa oxigeno o multe 
min multa argono (segun irge qua maniero 
on deziras expresar ol) kam to di Marso. 

L’influi fortigiva di ta oxigen-eceso che la 
Marsani nekontesteble agis por kompensar 
l’augmentita pezo di lia korpi. E pluse, ni 
omna ignoris la fakto, ke tala inteligenteson 
pri mekaniko quala la Marsani havas, esas 
tre kapabla dispensar esforci muskulal 
segun neceseso. 

Ma tatempe me ne konsideris ta fakti, e 
do mea rezonado konkluzis kontre la chanci 
dil invadanti. Per vino e nutrajo, per la 
sekureso di mea propra tablo, e per la 
neceseso kalmigar mea spozo, me gradope 
divenis kurajoza e ferma. 

“Li agis fole,” dicis me, e tushis mea vin- 
glaso. “Li esas danjeroza pro ke, sendubite, 
li esas dementa pro teroro. Forsan li 
expektis trovar nula enti vivanta—certa 
nula enti inteligenta. 

“Obuso lansita aden la foso,” dicis me, “se 
lo maxim mala eventus, mortigus li omna.” 

La forta eciteso dil eventi sendubite tro 
stimulabis mea percepto-povo. Me mem 
nun rimemoras ta manjo-tablo per 
intenseso extraordinara. La vizajo di mea 
kara spozo regardante me de sub la rozea 
paralumo, la blanka tablo-tuko e l’arjentaji 
e vitraji—nam tatempe mem skribanti 
filozofial havis multa luxajeti—la vino 
karmezin-purpura en mea glaso, esas tam 

klara kam fotografuro. Ye la fino dil dineo 
me sidis, rostis nuci per sigareto, regretis la 
temerareso di Ogilvy, e denuncis la 
timideso neprevidema dil Marsani. 

Talamaniere ula dronto respektinda en 
Maurico pavonumis en sua nesto e diskutis 
la veno di navedo de navisti senkompata 
qui deziras nutraji animala. “Ni mort- 
bekagos li morge, mea karo.” 

Me ne savis, ma to esis la lasta dineo 
civilizita quan me manjos dum tre multa dii 
stranja e terorinda. 

CHAPITRO 8 
Venerdie nokte 


Segun me, la maxim extraordinara kozo, de 
omna kozi stranja ed astonanta qui eventis 
dum ta venerdio, esis la fito dil kustumi 
omnadia di nia ordino social kun la 
komenco dil evento-serio qua kapavane 
renversos ta ordino social. Se venerdie 
nokte on uzabus kompaso por skisar cirklo 
havante radio de kin milii cirkum la sablo- 
fosi di Woking, me dubitas, ke on trovabus 
un homo exter ol, ecepte forsan ula parento 
di Stent o di la tri o quar biciklaginti od 
homi de London qui jacis mortinta sur 
I’agro komonal, di qua l’emoci o kustumi 
esis irgamaniere tushata da la nov-veninti. 
Multi audabis pri la cilindro, komprenende, 
e diskutis ol dum libertempo, ma ol tote ne 
produktis tala sensaciono quala ultimato a 
Germania produktabus. 

En London tanokte la telegramo di 
kompatinda Henderson, qua deskriptis la 
gradopa desviso dil cilindro, esis 
konsiderata kom rakontacho, e lua jurnalo 
vesperal, pos telegrafir a lu por konfirmo e 
recevir nula respondo—la homo esis 
mortigita—decidis ne imprimar edituro 
specal. 

Mem en ta cirklo de kin milii, la plu multi 
de homi restis inerta. Me ja deskriptis la 
konduto dil homuli ed homini a qui me 
parolabis. Omnube en la distrikto homi 
dineis e supeis; laboristi kultivis gardeni 
pos la laboro dil dio, pueri esis enlitigita, 
yuni kurtezante vagis tra la voyeti, studenti 
studiis sua libri. 

Forsan esis murmurado en la vilajo- 
stradi, nova temo dominacanta en la 
taverni, ed hike ed ibe kuriero o mem 
atestanto di la plu recenta eventi incitis 
eciteso, klamado, e kurado avane e retroe; 
ma por la plu multi de homi la rutino diala 
di laboro, manjo, drinko, dormo duris tale 
quale ol durabis dum yari nekontebla— 
quale se nula planeto Marso existas en la 
cielo. Esis same mem ye Woking-staciono 
ed Horsell e Chobham. 

Ye Woking-staciono, til tarda kloko, treni 
haltis ed iris, altri esis garita sur garvoyeyi, 

pasajanti decensis e vartis, ed omno eventis 
segun maniero ordinara. Puerulo del urbo, 
furte invadante la monopolo di Smith, 
vendis jurnali havanta la novaji posdimeza. 
La shoki resonanta di vagoni, l’akuta sifli di 
la lokomotivi del rel-voyi, mixis su kun lia 
klami pri “Homi de Marso!” Homi ecitata 
eniris la staciono ye duadek-e-un kloki, 
cirkume, havante novaji nekredebla, e 
produktis ne plu multa desordino kam 
ebriuli produktabus. Homi voyajante vers 
London strabe regardis l’obskureso exter la 
vagon-fenestri, e vidis nur neofta, flagranta, 
desaparanta cintilo qua jirante acensas de 
Horsell, reda brilo e tenua fum-velo qua 
movas trans la steli, ed opinionis, ke nulo 
plu grava kam erikey-fairo eventas. Esis 
nur cirkum la bordo dil agro komonal ke 
irga trublo esis perceptebla. Sis domi brulis 
ye la land-limito di Woking. Esis lumi en 
omna domi alonge l’agro komonal en la tri 
vilaji, ed ibe la homi vigilis til jorno. 

Turbo kurioza agitate restis, homi venis 
ed iris, ma la turbo restis sur la ponti di 
Chobham ed Horsell. Un o du homi 
temerara, on pose saveskis, iris aden 
l’obskureso e reptis tre proxime al Marsani; 
ma li nultempe rivenis, nam tempope lumo- 
radio, quale la radio di serch-lumizilo di 

milit-navo, transiris l’agro komonal, e la 
Varmeso-radio esis pronta sequar. Ecepte 
to, ta grand areo dil agro komonal esis 
silencoza e dezerta, e la kadavri brulita jacis 
sur ol dum la tota nokto sub la steli, e dum 
la tota dio sequanta. Bruiso di martelagado 
del foso esis audata da multa homi. 

Tale esis la situeso venerdie nokte. 
Centre, fixigita en la pelo di nia evoza 
planeto Tero quale dardo venenizita, esis ta 
cilindro. Ma la veneno ja apene efikis. 
Cirkum ol esis areo di silencoza agro 
komonal, hike ed ibe bruletante, ed hike ed 
ibe esis kelka objekti obskura ed apene 
videbla jacante en posturi tordita. Hike ed 
ibe esis brulanta arbusto od arboro. Ultre 
olti esis franjo de eciteso, e plu ultre kam ta 
franjo, l’inflamo ne ja reptabis. En la restajo 
dil mondo, la viv-rivero ankore fluis quale 
ol fluabis dum yari nekontebla. La febro di 
milito qua balde stopos veino ed arterio, 
qua mortigos nervo e destruktos cerebro, ne 
ja developas. 

Dum la tota nokto la Marsani martelagis 
e movis, sendorma, nefatigebla, laboris pri 
la mashini quin li preparas, e tempope fum- 
nubeto verd-blanka jiris adsupre en la cielo 
stel-lumizita. 

Ye duadek-e-tri kloki, cirkume, soldat- 
kompanio trairis Horsell e rangizis su 
alonge la bordo dil agro komonal kom 
kordono. Plu tarde duesma kompanio 
marchis tra Chobham por rangizar su sur la 
latero sudal dil agro komonal. Plura oficiri 
del Inkerman-kazerno plu frue esabis sur 
l’agro komonal, ed un de li, mayoro Eden, 
esis raportita mankar. La kolonelo dil 
regimento venis al ponto di Chobham ed 
okupis su per questionar la turbo ye 
noktomezo. L’autoritatozi milital ya 
komprenis la graveso dil afero. Ye duadek- 
e-tri kloki, la jurnali dil dio sequonta povos 
dicar, eskadrono de husari, du Maxim-i, e 
preske quaracent viri dil Cardigan- 
regimento veneskas de Aldershot. 

Kelka sekundi pos noktomezo, la turbo 
en la Chertsey-voyo, Woking, vidis stelo 
falar de cielo nordweste aden la pin-foresto. 
Ol havis koloro verdatra, e produktis 
silencanta brileso quale fulmino someral. 
To esis la duesma cilindro. 

CHAPITRO 9 

La Kombato komencas 


Saturdio vivas en mea memoro kom dio 
necerta. Ol anke esis dio neokupata, 
varmega ed humida, havante, on dicas, 
rapide fluktuanta barometro. Me ne multe 
dormabis, quankam mea spozo sucesis 
dormar, e me frue vekis. Me iris aden mea 
gardeno ante dejunar e stacis askoltante, 
ma vers l’agro komonal nulo movis ecepte 
alaudo. La lakto-portisto venis segun 
kustumo. Me audis la klikto di lua charo, e 
me iris al pordo lateral por demandar la 
maxim recenta novaji. Lu dicis a me, ke 
dum la nokto la Marsani esis cirkondata da 
trupi, e ke kanoni esas expektata. Lore— 
sono familiara e kurajiganta—me audis 
treno irar vers Woking. 

“Li ne esez mortigota,” dicis la lakto- 
portisto, “se on povas evitar lo.” 

Me vidis mea vicino kultivanta en la 
gardeno, babilis kun lu kurtatempe, e pose 
flanis aden la domo por dejunar. Esis 
matino tre ordinara. Mea vicino opinionis, 
ke la trupi povos kaptar o destruktar la 
Marsani dum la dio. 

“Esas kompatinda, ke li igis su tante 
neacesebla,” lu dicis. “Saveskar quale li 
vivas sur altra planeto esus interesiva; ni 
forsan saveskus plura kozi.” 

Lu venis al fenco ed ofris manuedo de 
fragi, nam lua kultivado esis tam jeneroza 
kam entuziasmoza. Samatempe lu parolis a 
me pri la brulanta pin-foresti cirkum la 
Byfleet golf-agri. 

“On dicas,” dicis lu, “ke altro de ta beata 
kozi falis ibe—numero du. Ma un esas sato, 
komprenende. Co omna kustos multo del 
asekuristi ante ke ol finesos.” Dicinte, lu 
ridis per la maxim bona humoro. La foresti, 
lu dicis, ankore brulas, ed indikis a me la 
fum-nebulo. “Li esos varmega sub la pedi 
dum dii, pro la dika sulo ek pin-folii e 
torfo,” lu dicis, e lore seriozeskis pri 
“kompatinda Ogilvy.” 

Pos dejunir, vice laborar, me decidis 
marchar vers l’agro komonal. Sub la 
fervoyo-ponto me trovis grupo de soldati— 
sapisti, me opinionas, viri portante mikra 

ronda kasqueti e sordida reda vestoni 
nebutonagita, e montrante sua blua kamizi, 
obskura pantaloni, e boti alta til la suri. Li 
dicis a me, ke nulu permisesas transirar la 
kanalo, e regardante alonge la voyo vers la 
ponto, me vidis un de la Cardiganani qua 
ibe sentinelesas. Me longatempe parolis 
kun ta soldati; me parolis a li pri mea vido 
dil Marsani dum la nokto pasinta. Nulu de li 
vidabis la Marsani, ed havis nur nebuloza 
nocioni pri li, por ke li multe questionis me. 
Li dicis, ke li ne savas qua permisabis la 
trupo-movado; lia ideo esis, ke disputo 
eventis che la Kavalo-guardo. L’ordinara 
sapisto esas multe plu bone edukita kam 
soldato ordinara, e li penetrante diskutis la 
kondicioni partikulara dil posibla kombato. 
Me deskriptis la Varmeso-radio a li, e li 
disputeskis inter su. 

“Reptez shirmate a li ed atakez li, me 
dicas,” un dicis. 

“Forirez!” dicis altru. “Quo es shirmo 
kontre ta varmeso? Lenii por koquar tu! To 
quon ni devas facar es, irar tam proxime 
kam la tereno permisas, e lore exkavar 
fosato.” 

“Forirez tua fosati! Tu sempre deziras 
fosati; tu devis naskir kom kuniklo, 
Snippy.” 

“Ka li advere ne havas koli?” abrupte 
dicis triesma viro—kurtastatura, 
kontemplema, obskura homo qua fumis 
pipo. 

Me repetis la deskripto. 

“Polpi,” dicis lu, “ton me nomas li. 
Parolez pri homo-kombatanti—esos fisho- 
kombatanti catempe!” 

“Ne es ocido, mortigar bestii quale olti,” 
dicis l’unesma parolanto. 

“Pro quo ne quik bombardar la damninda 
kozi e finigar li?” dicis la mikra homo 
obskura. “On ne povas previdar to quon li 
facos.” 

“Ube es tua bombi?” dicis Punesma 
parolanto. “Ne es sat multa tempo. Facez ol 
per atako, me konsilas, e facez ol quik.” 

Tale li diskutis. Pos kurta tempo me livis 
li, ed iris al fervoyo-staciono por obtenar 
tam multa jurnali matinal kam posible. 

Ma me ne tedos la lektanto per deskripto 
pri ta longa matino e la plu longa 
posdimezo. Me ne sucesis videtar l’agro 
komonal, nam mem la kirko-turmi di 
Horsell e Chobham esis tenita dal 
autoritatozi milital. La soldati quin me 
salutis savis nulo; l’oficiri esis misterioza ed 
okupata. Me trovis, ke la homi en l’urbeto 
esas itere sufidema pro la prezenteso dil 

militisti, e me unesme audis de Marshall, la 
tabak-vendisto, ke lua filiulo esis inter la 
mortinti sur l’agro komonal. La soldati 
igabis homi en la pre-urbo di Horsell 
klefklozar e livar la domi. 

Me rivenis ye dek-e-quar kloki por 
dinear, tre fatigita, nam quale me dicis, la 
dio esis tre varmega e matida; e por 
rifreshigar me, me posdimeze balnis me en 
kolda aquo. Cirkum dek-e-sis kloki e duimo 
me iris al fervoyo-staciono por komprar 
jurnalo vesperal, nam la jurnali matinal 
kontenis nur tre ne-exakta deskripto pri la 
mortigo di Stent, Henderson, Ogilvy, e 
l’altri. Ma esis poko quan me ne ja savis. La 
Marsani ne montris mikra parto di su. Li 
semblis esar okupata en sua foso, ed esis 
sono di martelagado e preske kontinua 
bandolero de fumo. Evidente li esis okupata 
preparar su por interluktar. “Nova probi 
esis facita signalifar, sen suceso,” esis la 
formulo stereotipal dil jurnali. Sapisto dicis, 
ke lo esis facita da homo en fosato per 
standardo sur longa bastono. La Marsani 
tam multe remarkis to kam ni remarkus la 
mujo di bovino. 

Me mustas konfesar, ke vidar ta omna 
arm-equipo, ta omna preparado, tre multe 
ecitis me. Mea imagino divenis militanta e 

vinkis l’invadanti per dekeduo de moyeni 
remarkinda; mea revi dum yuneso pri 
batalio ed heroismo rivenis a me. Segun me 
tatempe, semblis ne esar egala batalio. Li 
semblis tre impotenta en lia foso. 

Cirkum dek-e-kin kloki komencis la 
bruiso di kanono ye intervali uniforma de 
Chertsey od Addlestone. Me saveskis, ke la 
bruletanta pin-foresto aden qua la duesma 
cilindro falabis esas bombardata, pro 
esperar destruktar ta objekto ante ke ol 
apertesos. Esis nur ye dek-e-sep kloki, 
cirkume, ke kampanio-kanono venis a 
Chobham por uzesar kontre l’unesma 
grupo de Marsani. 

Ye dek-e-ok kloki, cirkume, dum ke me 
sidis kun mea spozo por drinkar teo en la 
somer-domo e vigoroze babilis pri la 
venonta batalio, me audis detono matida 
del agro komonal, e quik pose pafado- 
bruiso. Pose venis frakas-bruiso violentoza 
e kliktanta tre proxim ni qua trepidigis la 
tero; e kurante adextere a la gazono, me 
vidis la supraji dil arbori cirkum la Kolegio 
Oriental explozar en reda flami fumoza, e la 
turmo dil mikra kirko apud ol krular a 
ruino. La pinaklo dil moskeo desaparabis, e 
la tekto dil kolegio ipsa aspektis quale se 
cent-tuna kanono agabis kontre ol. Un de 

nia kameni krakis quale se kuglego frapis 
ol, flugis, e peco de ol kliktis alonge la 
teguli e facis amaso de reda fragmenti 
ruptita sur la flor-bedo apud la fenestro di 
mea studieyo. 

Me e mea spozo stacis astonata. Lore me 
komprenis, ke la somito di Maybury-kolino 
esas nun en la areo atingebla da la 
Varmeso-radio dil Marsani, pro ke la 
kolegio esis abatita. 

Quik me tenis la brakio di mea spozo, e 
sen ceremonio kurigis el aden la voyo. Pose 
me queris la servisto, dicis ad el, ke me ipsa 
iros adsupre por la buxo por qua el klamas. 

“Ni ne povas restar hike,” me dicis; e dum 
ke me parolis, pafado rikomencis sur l’agro 
komonal. 

“Ma adube ni irez?” terorante dicis mea 
spozo. 

Me perplexigite pensis. Lore me 
rimemoris elua kuzi ye Leatherhead. 

“Leatherhead!” me klamis super la subita 
bruiso. 

E1 regardis de me a la bazo dil kolino. La 
homi astonata venis ek sua hemi. 

“Quale ni iros a Leatherhead?” el dicis. 

Ye la bazo dil kolino me vidis trupo de 
husari kavalkar sub la fervoyo-ponto, tri de 
li galopis tra l’apertita pordegi dil Kolegio 

Oriental; du altri decensis e kureskis de 
domo a domo. La suno, brilante tra la fumo 
qua flugis del supraji dil arbori, semblis esar 
sango-reda e jetis nefamiliara lumo 
teroriganta adsur omno. 

“Restez hike,” dicis me; “tu esas sekura 
hike;” e me quik ireskis vers la Hundo 
Makulizita, nam me savis, ke la proprietero 
havas kavalo e “tilburi”. Me kuris, nam me 
perceptis, ke pos instanto omnu cis la 
kolino moveskos. Me trovis lu en lua 
drinkeyo, tote nulsavanta pri to quo 
eventas dop la domo. Viro stacis, dorso vers 
me, parolante a lu. 

“Me mustas havar un pundo,” dicis la 
tavernestro, “e me havas nulu por duktar 
ol.” 

“Me donos du,” dicis me super la shultro 
dil nekonocato. 

“Por quo?” 

“E me retroveturiros ol ante noktomezo,” 
me dicis. 

“Deo!” dicis la proprietero; “qua hasto? 
Me vendas mea porketo. Du pundi, e ka vu 
retroveturiros ol? Quo es to?” 

Me hastoze explikis, ke me mustas livar 
mea hemo, e talamaniere obtenis la tilburi. 
Tatempe ne semblis a me tante urjanta, ke 
la proprietero livez sua propra hemo. Me 

insistis quik havar la charo, veturiris ol 
alonge la voyo, e livinte ol kun mea spozo e 
servisto, hastis aden la domo e pakigis 
kelka valoraji, tala arjenta vazaji quala ni 
posedis, ed c. La fagi infre del domo brulis 
dum ke me facis to, e la supra palisado rede 
brilis. Dum ke me esis okupata talamaniere, 
un del decensinta husari kurante venis. Lu 
venis de domo a domo, avertis homi livar. 
Lu foriris kande me ekiris per la avana 
pordo portante mea trezori pakigita en 
tablo-tuko. Me klamis a lu: 

“Qua novajo?” 

Lu turnis su, tresayigita, regardegis, 
kriachis ulo pri “ekreptante en ulo simila a 
disho-klosho,” e duris kurar al pordo di 
domo ye la somito dil kolino. Subite jiro de 
nigra fumo qua transiras la voyo celis lu 
dum instanto. Me kuris al pordo di mea 
vicino e frapetis por satisfacar me pri to 
quon me ja savis, ke lua spozino irabis kun 
lu a London e klefklozabis sua domo. Me 
itere eniris, segun mea promiso, por trovar 
la buxo di mea servisto, portis ol adextere, 
jetis ol apud el adsur la dopajo dil tilburi, e 
lore sizis la reini e saltis adsur la benko 
apud mea spozo. Pos instanto ni ekiris la 
fumo e bruiso, ed hastis alonge l’opozata 

rampo di Maybury-kolino vers Old 
Woking. 

Avan ni esis peizajo quieta e sunlumoza, 
frument-agro avane ye la du lateri dil voyo, 
e la Maybury-albergo ed olua shancelanta 
afisho. Ye la bazo dil kolino me turnis mea 
kapo por regardar la kolino quan me livas. 
Densa bandoleri de nigra fumo mixita kun 
fili de reda fairo flugis adsupre en la aero 
tranquila, e jetis obskura ombri adsur la 
verda supraji dil arbori estal. La fumo ja 
extensis su fore este ed weste—este vers la 
pin-foresti di Byfleet, e weste vers Woking. 
La voyo esis puntizita per homi qui kuras 
vers ni. E nun tre nelaute, ma tre klare tra 
la aero varmega e tranquila, on audis la 
pafado di mashin-pafilo qua balde esas 
tacigita, ed intermitanta krako di fusili. 
Evidente la Marsani incendias omno 
atingebla da sua Varmeso-radio. 

Me ne esas veturisto experta, e me mustis 
nemediate atencar la kavalo. Kande me 
itere retroregardis, la duesma kolino celabis 
la nigra fumo. Me frapegis la kavalo per la 
flogilo, e laxigis la reini til ke Woking e 
Send esis inter ni e ta tumulto trepidanta. 
Me rajuntis e preterpasis la mediko inter 
Woking e Send. 

CHAPITRO 10 
En la sturmo 


Leatherhead esas distanta de Maybury- 
kolino per cirkume dek-e-du milii. L’odoro 
di feno esis en la aero de la verda prati ultre 
Pyrford, e la hegi ambalatera esis dolca e 
gaya per amasi de heg-rozi. L’abundanta 
pafado qua eruptabis dum ke ni veturiris de 
Maybury-kolino cesis tam abrupte kam ol 
komencabis, livis la vespero tre kalma e 
tranquila. Ni atingis Leatherhead sen mala 
aventuro ye duadek-e-un kloki, e la kavalo 
juis repozo dum horo dum ke me supeis 
kun mea gekuzi e konfidis mea spozo a lia 
responso. 

Mea spozo esis stranje tacema dum la 
voyajo, e semblis opresita pro presento di 
maligneso. Me parolis kurajigante, 
remarkis, ke la Marsani esas ligita a la foso 
da pura pezo, ed admaxime povas nur 
reptar poke fore de ol; ma el respondis nur 

per monosilabi. Ecepte pro mea promiso al 
proprietero, el urjabus me, me supozas, 
restar en Leatherhead tanokte. Utinam me 
restabis! Elua vizajo, me rimemoras, esis tre 
blanka kande ni separesis. 

Pri me, me esis febroze ecitata dum la 
tota dio. Ulo tre simila a milit-febro qua 
ulfoye trairas socio civilizita eniris mea 
sango, ed en mea kordio me ne tro regretis 
retroirar a Maybury tanokte. Me mem 
timis, ke ta lasta fusilagado audita signifikas 
l’extermino di nia invadanti de Marso. Me 
povas maxim bone expresar mea mento- 
stando per dicar, ke me deziris asistar la 
morto. 

Esis preske duadek-e-tri kloki kande me 
retroireskis. La nokto esis ne-expektite 
obskura; a me, marchante ek la paseyo 
lumizita di la domo di mea gekuzi, ol 
semblis ya nigra, ed esis tam varmega e 
matida kam la dio. Super ni la nubi rapide 
movis, quankam nula suflo movis l’arbusti 
cirkum ni. La servistulo di mea gekuzi 
acendis l’amba lumizili. Fortunoze, me 
intime konocis la voyo. Mea spozo stacis en 
la lumo dil pordo e spektis me til ke me 
saltis aden la tilburi. Pose el abrupte turnis 
su ed eniris, livis mea gekuzi flanko an 
flanko dezirar a me bona chanco. 

Me komence esis kelke depresita da la 
kontagio di la timi di mea spozo, ma tre 
balde mea pensaji retroiris a la Marsani. 
Tatempe me savis nulo pri la progreso dil 
kombato vesperal. Me mem ne savis pri to 
quo iniciis la batalio. Venante tra Ockham 
(nam tavoye me retroiris, e ne tra Send ed 
Old Woking), me vidis ye la horizonto 
westal brilo sang-reda qua, me 
pluproximeskante, lente reptis adsupre en 
la cielo. La nubi movanta dil sturmo 
venonta ibe mixis su kun amasi de fumo 
nigra e reda. 

Ripley-strado esis abandonita, ed ecepte 
un o du fenestri lumizita, la vilajo montris 
nula vivo-signi; ma me apene eskapis 
acidento ye la strad-angulo dil voyo a 
Pyrford, ube grupo de homi stacis, lia dorsi 
vers me. Li dicis nulo a me kande me pasis. 
Me ne savas to quon li savis pri l’eventi 
ultre la kolino, nek savas se la domi 
silencoza quin me survoye preterpasis 
sekure dormis, od esis abandonata e vakua, 
o persekutata e vigilanta kontre la teroro 
dil nokto. 

De Ripley til ke me venis tra Pyrford, me 
esis en la valo dil Wey-rivero, e la reda 
brilego esis celita de me. Acensante la 
kolineto ultre la kirko di Pyrford, me vidis 

itere la brilego, e l’arbori cirkum me tremis 
pro l’unesma sugestajo dil sturmo venanta. 
Lore me audis la klosho dil kirko di Pyrford 
sonar noktomezo dop me, e pose venis la 
silueto di Maybury-kolino, sua arbor- 
supraji e tekti nigra e klara avan la redo. 

Dum ke me vidis ico, verda brilego 
terorigante lumizis la voyo cirkum me e 
montris la fora foresti vers Addlestone. Me 
sentis tiro ye la reini. Me vidis, ke la nubi 
movanta esis quaze perforata da filo de 
verda fairo, qua subite lumizis lia konfuzeso 
e falis aden l’agro sinistra. Ol esis la triesma 
stelo falanta! 

Quik pos olua aparo, e kontrastante 
blindigante violee, ekdansis l’unesma 
fulmino dil sturmo venanta, e la tondro 
explozis quale pirotekno super mea kapo. 
La kavalo sizis la morso inter la denti e 
forfugis. 

Negranda pento duktas a la bazo di 
Maybury-kolino, e ni kliktis adinfre. La 
fulmino komencis, ol duris per tam rapida 
sucedo de flagri kam me vidis dum mea 
vivo. La tondri, venante quik l’una pos 
l’altra e per akompanado stranje krepitanta, 
sonis plu multe quale agado di giganta 
mashino elektral kam l’explozanta 
reperkuto kustumal. La lumo vaciletanta 

blindigis e konfuzigis, e tenua grelo ventoze 
frapis mea vizajo dum ke me veturiris 
adinfre alonge la pento. 

Komence me remarkis preske nulo ecepte 
la voyo avan me, pose mea atenco esis 
abrupte kaptita da ulo qua rapide movas sur 
l’opozata pento di Maybury-kolino. Me 
supozis, ke ol esis la tekto humida di domo, 
ma una flagro sequante altro montris, ke ol 
movas per rapide rular. Ol esis viziono 
eludema—instanto di obskureso 

perplexiganta, e pose, per flagro simila a di- 
lumo, la reda masi dil Orfanerio proxim la 
somito dil kolino, la verda supraji dil pini, e 
ta objekto problematra aparis klare e 
brilante. 

Ta Kozo quan me vidis! Quale deskriptar 
ol? Tripedo monstratra, plu alta kam multa 
domi, pazegante super la yuna pini, e 
forfrakasante oli per sua paso; mashino 
marchanta ek metal cintilifanta, pazegante 
nun trans l’erikeyo; stala kordi artikizita 
pendis de ol, e la tumulto kliktanta di sua 
paso mixis su kun la tumulto dil tondro. 
Venis flagro, ed ol brilante aparis, 
inklinante su unalatere, du pedi en la aero, 
por desaparar e riaparar preske nemediate, 
semblante, per la flagro sequanta, plu 
proxima per triacent futi. Ka vu povas 

imaginar melk-tabureto inklinata e 
violentoze jetita alonge la tero? To esis 
l’impresuro donita da ta subita flagri. Ma 
vice melk-tabureto, imaginez granda 
mashino sur tripedo. 

Lore subite l’arbori en la pin-foresto avan 
me esis forpulsita, quale frajila kani 
forpulsesas da viro qua tramplas tra oli; oli 
esis ruptita e forjetita, e duesma tripedo 
grandega aparis, semblis hastar rekte vers 
me. E me rapide galopas por renkontrar ol! 
Vidante la duesma monstro, mea kurajo 
tote faliis. Ne haltante por itere regardar, 
me tordis la kapo dil kavalo addextre, e pos 
altra instanto la tilburi renversesis adsur la 
kavalo; la brankardi bruisoze frakasesis, e 
me adlatere jetesis e pezoze falis aden flako 
neprofunda. 

Me preske quik reptis ek ol e squatis, 
mea pedi ankore en la aquo, sub amaso de 
dorno-ginesti. La kavalo jacis senmove (lua 
kolo esis ruptita, bestio kompatinda!) e per 
la fulmino-flagri me vidis la nigra maso dil 
renversita tilburi e la silueto dil roto ankore 
lente rotacanta. Pos plusa instanto la 
mekanismo kolosal pazegis preter me, ed 
iris adsupre vers Pyrford. 

Vidite plu proxime, la Kozo esis 
nekredeble stranja, nam ol ne esis nur 

senviva mashino marchanta. Ol esis ya 
mashino, havante resonanta pazo metalal, e 
longa, flexebla, cintilifanta tentakuli (un de 
li sizis yuna pino) qui ocilis e kliktis cirkum 
la stranja korpo. Ol pazegante selektis sua 
voyo, e la kapoto latuna qua kronizis ol 
movis avane e retroe e ne-eviteble sugestis 
kapo cirkume regardanta. Dop la chefa 
korpo esis grandega amaso de blanka 
metalo quale giganta korbo di peskisto, e 
nubeti de verda fumo spricis ek la junturi 
dil membri dum ke la monstro preterpasis 
me. E quik ol esis foririnta. 

Tanta multon me vidis, omno neklara pro 
la fluktuanta lumo dil fulmino, lumi 
blindiganta ed ombri dense nigra. 

Pasante, ol kriachis exultanta ululo 
surdiganta qua dronis la tondro—“Alu! 
alu!”—e pos plusa minuto ol rajuntis sua 
kompano, fora de duimo di milio, inklinis 
su super ulo en l’agro. Me ne dubitas, ke ta 
Kozo en l’agro esis la triesma de la dek 
cilindri quin li pafabis ye ni de Marso. 

Dum plura minuti me jacis ibe en pluvo 
ed obskureso e spektis, per la lumo 
intermitanta, ta metala enti monstroza qui 
movis en la disto super la hegi. Grelo tenua 
nun komencis, e dum ke ol venis ed iris, lia 
figuri nebuleskis e pose itere klareskis. De 

tempo a tempo venis spaco inter la fulmini, 
e la nokto glutis li. 

Me trempesis supre pro grelo ed infre pro 
flako. Esis longa tempo ante ke mea vakua 
astoneso lasis me faletar adsupre alonge la 
rampo a situo plu sika, o mem pensar pri 
mea proxima danjero. 

Ne fore de me esis ligna kabaneto di 
uzurpanto, havante un chambro, cirkondata 
da mikra terpomo-gardeno. Me tandem 
baraktis staceskar e, blotisante ed uzante 
omna posibla shirmilo, me kureskis ad olta. 
Me frapegis la pordo, ma ne povis igar la 
homi audar (se esis homi en ol), e pos kurta 
tempo cesis ed, uzante fosato dum la plu 
longa parto dil voyo, sucesis reptar nevidite 
da ta mashini monstratra aden la pin- 
foresto vers Maybury. 

Sub ta shirmilo me duris irar, nun 
humida e tremanta, vers mea propra domo. 
Me marchis inter l’arbori e serchis la ped- 
voyeto. Esis ya tre obskura en la foresto, 
nam la fulmino venis nur neofte, e la grelo, 
qua esis torento, falis kom koloni tra la 
lakuni en la densa foliari. 

Se me tote komprenabus la signifiko di to 
quon me vidis, me ya quik irabus cirkume 
tra Byfleet a Street Cobham, e talamaniere 
retroirabus por renkontrar mea spozo en 

Leatherhead. Ma tanokte la stranjeso di 
kozi cirkum me, e mea mizero korpal, 
preventis me, nam me esis kontuzita, 
fatigita, trempita, surdigita, e blindigita dal 
sturmo. 

Me havis nociono nebuloza irar a mea 
propra domo, e to esas mea unika motivo. 
Me shancelis tra l’arbori, falis aden fosato e 
kontuzis mea genui kontre planko, e 
tandem plaudis aden la voyo qua iras del 
taverno College Arms. Me skribas “plaudis,” 
nam la aquo dil sturmo balayis la sablo 
adinfre del kolino kom torento fangoza. Ibe 
en l’obskureso, homo mispazis kontre me e 
shokis me, por ke me retroe shancelis. 

Lu kriachis pro teroro, saltis adlatere, e 
forkuris ante ke me povis sate kalmigar 
mea mento por parolar. Tante mala esis la 
preso dil sturmo hike, ke me havis la 
maxim desfacila laboro klimar la kolino. Me 
iris proxim la fenco sinistra e trovis voyo 
alonge olua palisi. 

Proxim la somito me pedobutis sur ulo 
mola e per fulmino-flagro vidis inter mea 
pedi amaso de nigra stofo e paro de boti. 
Ante ke me povis klare vidar quale jacas la 
homo, la lumo-flagro desaparis. Me stacis 
super lu e vartis la flagro sequanta. Kande 
ol venis, me vidis, ke lu esis viro robusta, 

chipe ma ne meskine vestizita; lua kapo esis 
tordita sub la korpo, e lu jacis krumplita 
proxim la fenco, quale se lu esabis 
violentoze jetita kontre ol. 

Vinkante la repugno natural a ta qua ne 
antee tushabis kadavro, me squatis e turnis 
lu por sentar lua kordio. Lu esis tote 
mortinta. Evidente lua kolo esis ruptita. La 
fulmino triesmafoye flagris, e lua vizajo esis 
klare videbla. Me saltante staceskis. Lu esis 
la proprietero dil Hundo Makulizita, la 
charon di qua me prenabis. 

Me sorgeme pazis super lu e duris klimar 
la kolino. Me iris preter la polic-staciono e 
la taverno College Arms vers mea propra 
domo. Nulo brulis sur la kolino, quankam 
de l’agro komonal ankore venis reda brilego 
e rulanta tumulto de redatra fumo qua forte 
acensis tra la grelo trempanta. Regardante 
per la flagri, me vidis, ke la domi cirkum me 
esis apene domajita. Apud la taverno, 
obskura maso jacis en la voyo. 

Plu fore vers Maybury-ponto esis voci e 
la sono di pedi, ma me ne havis sata kurajo 
klamar od irar a li. Me eniris per mea klefo, 
klozis, seruragis e riglagis la pordo, 
shancelis a la bazo dil eskalero, e sideskis. 
Mea imaginado esis plena de ta metala 


85 



monstri pazeganta, e de ta kadavro aplastita 
an la fenco. 

Me blotisis ye la bazo dil eskalero, dorso 
an la muro, e violentoze tremis. 

CHAPITRO 11 
Ye la fenestro 


Me ja dicis, ke mea emoco-tempesti 
kustumale su exhaustas. Pos kurta tempo 
me deskovris, ke me esis kolda ed humida, 
esis flaketi cirkum me sur la tapiso dil 
eskalero. Me preske mekanikale staceskis, 
iris aden la manjo-chambro e drinkis 
wiskio, e lore decidis chanjar mea vesti. 

Pos ke me facis to, me iris adsupre a mea 
studieyo, ma pro quo, me ne savas. Tra la 
fenestro di mea studieyo on povas regardar 
ultre l’arbori e rel-lineo al agro komonal di 
Horsell. Pro la hasto di nia foriro, ta 
fenestro esis livita apertita. La paseyo esis 
obskura e, kontraste a l’imajo quan la 
fenestro enkadrigas, la latero dil chambro 
semblis esar nepenetreble obskura. Me quik 
haltis ye la pordo. 

La sturmo pasabis. La turmi dil Kolegio 
Oriental e la pini cirkuma esis forjetita, e 

tre fore, lumizita per intense reda brilego, 
l’agro komonal cirkum la sablo-fosi esis 
videbla. Trans la brilo agive movis 
grandega nigra formi groteska e stranja. 

Ya semblis quale se la tota lando 
tadirecione flamifas—larja kolino puntizita 
per mikra flam-langi qui ocilis e su tordis 
pro la suflado dil sturmo mortanta, jetante 
reda reflektajo adsur la supra nubi. 
Tempope fum-nebulo de plu proxima fairo 
transiris la fenestro e celis la formi 
Marsana. Me ne povis vidar to quon li facas, 
nek klara formo di li, nek rikonocar la nigra 
objekti pri qui li laboras. Me nek povis 
vidar la plu proxima fairo, quankam olua 
reflektaji dansis sur la muro e plafono dil 
studieyo. Odoro penetranta e rezinoza esis 
en la aero. 

Me sen sono klozis la pordo e reptis vers 
la fenestro. Dume, la vidajo plularjeskis til 
ke, unalatere, ol atingis la domi cirkum 
Woking-staciono, ed altralatere, la pin- 
foresti nigrigita di Byfleet. Infre de la kolino 
esis lumo sur la fervoyo, proxim l’arko, e 
plura domi an la Maybury-voyo ed an la 
stradi proxim la staciono esis ruini 
briletanta. La lumo sur la fervoyo komence 
perplexigis me; esis nigra amaso ed intensa 
brilego, ed addextre esis rango de flava 

formi oblonga. Lore me perceptis, ke to esis 
treno ruinita, la avana parto frakasita e 
flamifanta, la dopa vagoni ankore sur la 
reli. 

Inter ta tri chefa lumo-centri—la domi, la 
treno, e la regiono brulanta vers Chobham 
—esis arei neregulal ed obskura, ruptita 
hike ed ibe da intervali de sulo obskure 
briletanta e fumanta. To esis la maxim 
stranja spektaklo, ta nigra peizajo puntizita 
per fairo. Ol rimemorigis da me, plu kam 
irgo altra, pri la terakotiferii dum nokto. 
Komence me povis dicernar tote nula homi, 
quankam me intense regardis por li. Pose 
me vidis, avan la lumo de Woking-staciono, 
nombro de nigra figuri qui hastas unope 
trans la reli. 

Ed ico esis la mikra mondumo quan me 
sekure habitabis dum yari, ica kaoso 
flamifanta! Me ankore ne savis to quo 
eventabis dum la lasta sep hori; me nek 
savis, quankam me konjekteskis, la relato 
inter ta kolosi mekanikal e l’inerta lumpi 
quin me vidabis esar vomita del cilindro. 
Havante stranja sento quale intereso 
nepersonal, me turnis mea stulo al fenestro, 
sideskis, e regardegis la ruro nigrigita, e 
precipue la tri nigra kozi giganta qui avane 

e retroe iris en la brilego cirkum la sablo- 
fosi. 

Li semblis esar astonante okupata. Me 
komencis questionar me, quo li povas esar? 
Ka li esas mekanismi inteligenta? Me 
opinionis, ke tala kozo esas neposibla. Ka 
Marsano sidas en singla mashino, 
imperante, dominacante, uzante, simile a la 
maniero per qua la cerebro di homo sidas 
ed imperas en la korpo? Me kompareskis la 
kozi a mashini homal, questioneskis me, 
unesmafoye dum mea vivo, quale semblas 
kuras-navo o vapor-mashino a bestio 
inteligenta? 

La sturmo klarigabis la cielo, e super la 
fumo dil ruro brulanta, la punteto 
desaparanta qua esis Marso falis adweste, 
kande soldato eniris mea gardeno. Me audis 
febla skrapado ye la palis-fenco, e vekigante 
me de la letargio qua falabis adsur me, me 
regardis adinfre e neklare vidis lu klimar 
trans la palisi. Pro vidajo di altra homo mea 
torporo forpasis, e me avide inklinis me tra 
la fenestro. 

“Psit!” dicis me susurante. 

Lu dubiteme haltis mi-voye trans la 
fenco. Pose lu transiris la gazono al dom- 
angulo. Lu abasis su e nelaute pazis. 

“Qua es?” lu dicis susurante, stacis sub la 
fenestro e strabe regardis adsupre. 

“Adube vu iras?” me questionis. 

“Deo savas.” 

“Ka vu esforcas celar su?” 

CCrr-t 33 

To es. 

“Venez aden la domo,” me dicis. 

Me decensis, apertis la pordo, e lasis lu 
enirar, ed itere seruragis la pordo. Me ne 
povis vidar lua vizajo. Lu esis sen chapelo, e 
la vestono esis desbutonagita. 

“Mea Deo!” lu dicis dum ke me lun 
entiris. 

“Quo eventis?” me questionis. 

“Quo ne eventis?” En l’obskureso me 
povis vidar, ke lu desesperante gestis. “Li 
efacis ni—simple efacis ni,” lu sempre 
repetis. 

Lu sequis me preske mekanikale aden la 
manjo-chambro. 

“Drinkez wiskio,” me dicis, ed ekvarsis 
forta dozo. 

Lu drinkis ol. Pose lu abrupte sideskis an 
la tablo, pozis sua kapo adsur la brakii, e 
singlutis e ploris quale puereto pro pasiono, 
dum ke me, per stranja oblivio pri mea 
propra desespero recenta, astonate stacis 
apud lu. 

Esis longa tempo ante ke lu povis 
kalmigar sua nervi por respondar a mea 
questioni, e lore lu respondis perplexigante 
ed intermitante. Lu esis veturisto en 
l’artilrio, e nur arivabis ye duadek-e-non 
kloki. Tatempe fusilado eventis trans l’agro 
komonal, ed on dicis, ke l’unesma grupo de 
Marsani lente reptas vers la duesma 
cilindro sub metala shirmilo. 

Plu tarde ta shirmilo shancelante levis su 
sur tri gambi e divenis ta unesma kombat- 
mashino quan me vidabis. La kanono quan 
lu veturagis esis depozita proxim Horsell, 
por dominacar la sablo-fosi, ed esis olua 
veno qua iniciis la atako. Dum ke la 
municion-furgoni iris addope, lua kavalo 
pazis aden kuniklo-truo e falis, jetis lu aden 
kavajo en la tero. Saminstante, la kanono 
explozis dop lu, la municiono explozis, esis 
fairo omnube, e lu trovis, ke lu jacas sub 
amaso de brulita homi e kavali mortinta. 

“Me jacis senmove,” lu dicis, “pavorigit, 
l’avana parto di kavalo sur me. Ni esis 
efacit. E l’odoro—bona Deo! Quale karno 
brulit! Me domajesis trans la dorso dal falo 
dil kavalo, e me mustis ibe jacar til ke me 
esis plu bona. Tote similesis a parado un 
minuto antee—e quik faleto, krako, sisho! 

“Efacit!” 

Lu longatempe celabis su sub la kavalo 
mortinta, furteme regardetis trans l’agro 
komonal. La Cardiganani probis asaltar per 
skarmuch-ordino, esis nur forbalayita de 
existo. Lore la monstro staceskis e senhaste 
marcheskis avane e retroe trans l’agro 
komonal inter la kelka fuganti, olua kapo 
kapucatra su turnante exakte quale la kapo 
di homo kapucizita. Sorto de brakio portis 
metala etuyo komplexa, cirkum qua 
cintilifis verda flagri, ed ek la funelo di ol 
frapis la Varmeso-radio. 

Pos kelka minuti esis, segun la vid-povo 
dil soldato, nula ento vivanta sur l’agro 
komonal, e sur ol brulis omna arbusto ed 
arboro qua ne ja esis skeleto nigrigita. La 
husari esabis ultre la kurvo dil tero, e lu ne 
vidis li. Lu audis la Maxim-i pafar dum 
poka tempo, pose cesar. La giganti ne atakis 
Woking-staciono od olua amaso de domi til 
la fino; lore dum instanto la Varmeso-radio 
pafis, e l’urbeto esis amaso de ruini 
flamifanta. Pose la Kozo ekswichis la 
Varmeso-radio e, turnante sua dorso a 
l’artilriano, ocilante formarchis vers la pin- 
foresto bruletanta qua shirmas la duesma 
cilindro. Dume, duesma Titano cintilifanta 
levis su ek la foso. 

La duesma monstro sequis l’unesma, e 
tatempe l’artilriano tre cirkonspekte reptis 
trans la varmega cindri dil eriki vers 
Horsell. Lu sucesis vivante enirar la fosato 
apud la voyo, e talamaniere eskapis a 
Woking. Nun lua naraco divenis klamatra. 
La loko esis nepasebla. Semblis ke kelka 
homi ibe ja vivas, la plu multi esis 
frenezioza, e multe brulita ed eskaldita. Lu 
forturnesis dal fairo, e su celis inter preske 
brulant amasi de muri frakasita, kande un 
de la giganti Marsana retrovenis. Lu vidis 
ico persequar viro, sizar il per un de la 
tentakuli stalatra, e frapegar ilua kapo an 
trunko di pino. Tandem, pos noktesko, 
l’artilriano hastis e transiris la digo dil 
fervoyo-lineo. 

Pos to lu furteme iris vers Maybury, 
esperis eskapar danjero vers London. Homi 
su celis en tranchei e keleri, e multa 
transvivanti foriris vers Woking-vilajo e 
Send. Lu durstegis til ke lu trovis un de la 
aquo-konduktili frakasita proxim la 
fervoyo-arko ube aquo spricis quale fonto 
adsur la voyo. 

To esis la naraco quan me audis de lu, 
gradope. Lu tranquileskis dum naracar, 
esforcis igar me vidar ta kozi quin lu 
vidabis. Lu manjabis nulo pos dimezo, lu 

dicis frue dum sua naraco, e me trovis 
muton-karno e pano en la nutrivarmoro e 
portis oli aden la chambro. Ni ne acendis 
lampo pro timar atraktar la Marsani, ed ofte 
nia manui tushis l’una l’altra sur pano o 
karno. Dum ke lu parolis, kozi cirkum ni 
apareskis del obskureso, e l’arbusti 
tramplita e rozieri frakasita divenis videbla 
exter la fenestro. Evidente multa homi od 
animali hastabis trans la gazono. Me lore 
povis vidar lua vizajo nigrigita e magra, 
quale sendubite la mea. 

Manjinte, ni nelaute iris adsupre a mea 
studieyo, e me itere regardis tra l’apertita 
fenestro. Dum un nokto la valo divenabis 
valo de cindri. La fairi nun diminuteskis. 
Ube esabis flami nun esas plumi de fumo; 
ma la ruini nekontebla di domi frakasita e 
vakuigita ed arbori frapita e nigrigita quin 
la nokto celabis nun revelesis esar magra e 
terorinda en la lumo senkompata di 
jornesko. Ma hike ed ibe ula objekto 
fortunoze eskapabis—blanka lum-signalo 
fervoyal hike, l’extremajo di teplico ibe, 
blanka e fresha inter l’eskombri. Nulatempe 
antee dum la historio di milito esabis 
destrukto tante sendistinga e tante 
universal. E brilante pro la kreskanta lumo 
del esto, tri de la giganti metala stacis 

cirkum la foso, lia kapuci rotacante quale se 
li regardis la devasteso quan li facabis. 

Semblis a me, ke la foso esabis 
plugrandigita ed itere nubeto de intense 
verda vaporo acensis de ol vers la briletanta 
jornesko—acensis, jiris, ruptesis, e 
desaparis. 

Ultree esis la fairo-koloni cirkum 
Chobham. Oli divenis koloni de fumo sang- 
reda ye l’unesma tusho di jorno. 

CHAPITRO 12 

To quon me vidis di la destrukto di 
Weybridge e Shepperton 


La jornesko plubrileskante, ni iris del 
fenestro de qua ni spektis la Marsani e tre 
nelaute decensis l’eskalero. 

L’artilriano konkordis kun me, ke 
oportas ne restar en la domo. Lu propozas, 
lu dicis, irar vers London, e de ibe rijuntar 
su a sua baterio—Numero 12, dil Kaval- 
artilrio. Mea projeto esis quik retroirar a 
Leatherhead; e la forteso dil Marsani tante 
multe impresis me, ke me rezolvis duktar 
mea spozo a Newhaven, ed irar kun el quik 
ek la lando. Nam me ja klare perceptis, ke la 
regiono cirkum London ne-eviteble esos 
ceno di interlukto dizastroza ante ke tala 
enti quala olti esos destruktita. 

Inter ni e Leatherhead, tamen, esis la 
Triesma Cilindro, ed olua gardanti giganta. 
Se me esabus sola, me opinionas, ke me 

probus chanco ed irabus trans la ruro. Ma 
l’artilriano despersuadis me: “Ne es benigna 
a bon spozino,” lu dicis, “vidvigar el”; e fine 
me konkordis irar kun lu, per shirmilo dil 
foresto, adnorde tam fore kam Street 
Cobham ante separor ni. De ibe me facos 
cirkumiro per Epsom por atingar 
Leatherhead. 

Me quik irabus, ma mea kompano esis en 
aktiva servado e plu bone komprenis la 
situeso. Lu igis me traserchar en la domo 
por flakono, quan lu plenigis per wiskio; e 
ni plenigis omna posho disponebla per 
paketi de bisquiti e karno-lonchi. Pose ni 
reptis ek la domo, ed adinfre kuris tam 
rapide kam posible segun la mala voyo per 
qua me lastanokte venabis. La domi semblis 
esar abandonita. En la voyo esis grupo de 
tri kadavri brulita qui jacis l’una proxim 
l’altri, frapita til morto da la Varmeso-radio; 
ed hike ed ibe esis kozi quin homi lasabis 
falar—horlojo, pantoflo, kuliero arjenta, e 
simila povra valoraji. Ye la strad-angulo 
qua duktas al posto-kontoro, chareto plena 
de buxi e mobli, sen kavalo, esis renversita 
sur roto ruptita. Kaso esabis hastoze 
frakasita e jetita sub l’eskombri. 

Ecepte la lojeyo dil Orfanerio, qua ankore 
flamifis, nula domi hike multe sufrabis. La 


98 



Varmeso-radio razabis la supraji dil kameni 
e pasabis. Ma ecepte ni, semblis esar nulu 
vivanta sur Maybury-kolino. La plu multa 
habitanti eskapabis, me supozas, per l’Old 
Woking-voyo—la voyo segun qua me irabis 
veturirante a Leatherhead—o su celis. 

Ni iris alonge la voyeto, preter la kadavro 
dil homo nigre vestizita e nun trempita da 
la grelo dum la nokto, ed eniris la foresto ye 
la bazo dil kolino. Ni iris tra ol vers la 
fervoyo sen renkontrar irgu. La foresto ye 
l’altra latero dil fervoyo-reli esis ruinaji 
cikatrizita e nigrigita; la plu multa arbori 
falabis, ma nombro de li ankore stacis, griza 
trunki mizeroza, havante folii obskure 
bruna vice verda. 

Cise la fairo nur bruletabis l’arbori plu 
proxima; ol faliabis establisar su. En un 
loko l’arbor-hakisti laborabis dum saturdio; 
arbori faligita e freshe emundita jacis en 
lakuno inter amasi de seg-pulvero de la seg- 
mashino ed olua motoro. Proxime esis 
tempala kabaneto abandonita. Esis nula 
vento tamatine, ed omno esis stranje 
tranquila. Mem l’uceli tacis, ed hastante me 
e l’artilriano parolis susurante e tempope 
regardis trans nia shultri. Unfoye o dufoye 
ni haltis por askoltar. 

Pos kurta tempo ni proximeskis al voyo, 
ed audis la kliktado di hufi e vidis inter la 
trunki tri kavalriani lente kavalkar vers 
Woking. Ni salutis li, e li haltis dum ke ni 
hastis a li. Esis lietnanto e du soldati dil 
Okesma Husari, portante subtenilo por ulo 
simila a teodolito, quan l’artilriano nomis 
heliografo. 

“Vi esas l’unesma homi quin me vidis 
venante camatine,” dicis la lietnanto. “Quo 
eventas?” 

Lua voco e vizajo esis avida. La homi dop 
lu kurioze regardegis. L’artilriano saltis 
adinfre del digo aden la voyo e salutis. 

“Kanoni destruktit lastanokte, sioro. Me 
celis me. Esforcas rijuntar me al baterio, 
sioro. Vu vidos la Marsani, me supozas, mi- 
milio plu fore alonge ca voyo, cirkume.” 

“A quo per la diablo li similesas?” 
questionis la lietnanto. 

“Giganti kurasizit, sioro. Alta de cent futi. 
Tri gambi e korpo quale aluminio, havante 
grandega kapo en kapuco, sioro.” 

“Lorirez!” dicis la lietnanto. “Quala 
sensencajo!” 

“Vu vidos, sioro. Li portas sorto de buxo, 
sioro, qua emisas fairo e mortigas on.” 

“Quon tu intencas dicar—pafilo?” 

“No, sioro,” e l’artilriano komencis vivoza 
naraco pri la Varmeso-radio. Mivoye la 
lietnanto interruptis lu e regardis me. Me 
ankore stacis sur la digo apud la voyo. 

“To es tote vera,” me dicis. 

“Nu,” dicis la lietnanto, “me supozas, ke 
mea afero esas anke vidar ol. Atencez”—al 
artilriano—“ni sendesas adhike por forigar 
homi de sua domi. Vu devas irar e raportar 
a brigad-generalo Marvin, dicez a lu to 
omna quon tu savas. Lu es en Weybridge. 
Ka tu konocas la voyo?” 

“Me konocas ol,” me dicis, e lu itere 
adsude turnis sua kavalo. 

“Duimo di milio, ka tu dicis?” dicis lu. 

“Ne plu fore,” me respondis, ed indikis 
adsude trans la supraji dil arbori. Lu dankis 
me e kavalkeskis, e ni ne plus vidis li. 

Plu fore ni renkontris grupo de tri homini 
e du pueri en la voyo, okupata per vakuigar 
dometo di laboristo. Li obtenabis remork- 
vetureto, ed amasigis en ol sordida paketi e 
meskina mobli. Li omna esis tro asidue 
okupata por parolar a ni kande ni pasas. 

Apud Byfleet-staciono ni emersis del pini 
e trovis la regiono kalma e tranquila sub la 
sunlumo matinal. Ni esis ibe fora del porteo 
dil Varmeso-radio, ed ecepte l’abandoneso 
silencoza di ula domi, la movado pri 

pakigado en altri, e la grupo de soldati qua 
stacis sur la ponto super la fervoyo e 
regardis alonge la reli vers Woking, la dio 
semblabus tote quale irga sundio. 

Plura farm-charioti e chari stridante 
movis en la voyo ad Addlestone, e subite 
tra agro-pordo me vidis, trans plata prato, 
sis dekedu-pfunda kanoni nete pozita ye 
disti uniforma, vizita vers Woking. La 
kanoneri vartis apud la kanoni, e la 
municion-furgoni esis ye disto praktikala. 
La viri stacis preske quaze por inspekto. 

“To esas bona!” dicis me. “Li havos un 
bona frapo, omnakaze.” 

L’artilriano hezitis ye l’agro-pordo. 

“Me avaniros,” lu dicis. 

Plu fore vers Weybidge, trans la ponto, 
esis multa homi qui portas blanka vestoni 
korvea qui konstruktas longa remparo, e 
plusa kanoni dope. 

“Es armarki e flechi kontre la fulmino, 
omnakaze,” dicis l’artilriano. “Li ne ja vidas 
ta fair-radio.” 

L’oficiri ne aktive okupata stacis e 
regardegis adsudweste super la supraji dil 
arbori, e la viri exkavanta tempope haltis e 
samadirecione regardegis. 

Byfleet esis tumultoza; homi pakigis, e 
duadek husari, uli de li decensita, uli sur 

kavali, movigis li. Tri o quar nigra furgoni 
guvernerial, markizita per kruci en blanka 
cirkli, ed olda omnibuso, inter altra veturi, 
charjesis en la vilajo-strado. Esis granda 
nombro de homi, la plu multi sat sabatatra 
por metir sua maxim bela vesti. La soldati 
havis granda desfacileso igar li komprenar 
la graveso dil situeso. Ni vidis un oldulo 
velkinta qua havis enorma buxo e plu kam 
duadek flor-poti qui kontenas orkidei; lu 
iracoze protestis al kaporalo qua postulas, 
ke lu livez oli. Me haltis e sizis lua brakio. 

“Ka vu savas to quo es ibe?” me dicis, ed 
indikis la pini qui celis la Marsani. 

“He?” dicis lu turnante su. “Me explikas, 
ke olti es valoroz.” 

“Morto!” me klamis. “Morto venas! 
Morto!” e livante lu digestar to se posible, 
me hastis por rajuntar l’artilriano. Ye la 
strad-angulo me retroregardis. La soldato 
livabis lu, e lu ankore stacis apud sua buxo, 
l’orkideo-poti sur la kovrilo, e konfuze 
regardegis l’arbori. 

Nulu en Weybridge povis dicar, ube la 
stabeyo establisesas; la tota urbeto esis plu 
konfuza kam me antee vidabis. Chari, 
kaleshi omnube, la maxim astonanta 
mixuro de veturi e kavali. La habitanti 
respektinda di la loko pakigis, viri portanta 

kostumi por golfo e kanot-veho, spozini 
bele vestizita; flananti del rivero energioze 
helpis; pueri ecitata e la plu multi de li tre 
joyoza pro ta chanjo astonanta de la 
kustumi sundial. Inter omno la paroko 
valoroza tre kurajoze frue celebris sua ritui, 
e sua klosho klare sonis super l’eciteso. 

Sidante sur la grado dil drink-fonteno, 
me e l’artilriano manjis pasabla repasto per 
to quon ni adportabis. Soldat-patrolianti— 
hike ne plus husari ma grenadisti blanke 
vestizita—avertis homi nun movar o refujar 
en lia keleri tam balde kam komencas 
pafado. Transirante la fervoyo-ponto ni 
vidis, ke turbo kreskanta asemblas su ye e 
cirkum la fervoyo-staciono, e la stacion- 
trotuaro turbizita esis kovrita per buxi e 
paki. La trafiko kustumal haltigesis, me 
supozas, por lasar pasar trupi e kanoni a 
Chertsey, e me de pos ta tempo saveskis, ke 
interlukto sovaja eventis por plasi en la 
specala treni plu tarde sendita. 

Ni restis en Weybridge til dimezo, e 
tatempe ni trovis ni proxim Shepperton- 
sluzo ube la riveri Wey e Thames juntas su. 
Dum poka tempo ni helpis du oldini 
pakigar chareto. La Wey havas triopla 
boko, e taloke on povas lokacar bateli, ed 
esas paromo trans la rivero. Ye la latero di 

Shepperton esis albergo havanta gazono, ed 
ultre to la turmo dil kirko di Shepperton—ol 
esas plu tarde remplasita per klosh-turmo— 
aparis super l’arbori. 

Hike ni trovis turbo de fuganti ecitate 
bruisoza. Til nun la fugo ne divenabis 
paniko, ma ja esis multe plu multa homi 
kam omna bateli povis transportar. Homi 
anhelante venis portante pezoza kargaji; un 
paro de spozi mem portis inter li pordeto de 
latrino e sur ol amasi de havaji. Un viro 
dicis a ni, ke il intencas eskapar de 
Shepperton-staciono. 

Esis multa klamado, ed un homo mem 
jokis. La homi hike semblis havar la 
nociono, ke la Marsani esas nur povoza 
homi qui forsan atakos e destruktos 
l’urbeto, ma certe fine destruktesos. De 
tempo a tempo homi nervoze regardetis 
trans la Wey ye la prati vers Chertsey, ma 
ibe omno esis tranquila. 

Trans la Thames, ecepte ube bateli 
desembarkis, omno esis tranquila, qua 
animoze kontrastis a la latero di Surrey. La 
homi ibe desembarkante pazegis alonge la 
voyeto. La granda paromo jus 
kompletigabis transiro. Tri o quar soldati 
stacis sur la gazono dil albergo, regardegis e 

mokis la fuganti sen ofrar helpo. L’albergo 
esis klozita, nam esis kloko interdiktita. 

“Quo es to?” kriis batelisto, e “Tacez, 
folo!” dicis homo proxima a me ad hundo 
aboyanta. Lore itere venis la sono, nun de 
Chertsey, sono matida—sono di kanono. 

La kombato komencis. Preske nemediate, 
baterii nevidebla dextre trans la rivero, 
nevidebla pro l’arbori, adjuntis su al koro, 
pafis laute l’una pos l’altra. Homino 
kriachis. Omnu stacis haltigita dal subita 
batalio proxim ni ma ankore nevidebla. On 
povis vidar nulo ma plata prati, bovini qui 
sensucie manjas, e saliki emundita qui ne 
movas en la varma sunlumo. 

“La soldati haltigos li,” dicis homino apud 
me, dubiteme. Nebulo acensis adsuper la 
supraji dil arbori. 

Lore ni subite vidis fum-ondego fore 
alonge la rivero, fum-nubeto qua saltis 
adsupre e pendis en la aero; e quik la tero 
tangis sub nia pedi e granda explozo 
tremigis la aero, frakasis un o du fenestri en 
la proxima domi, ed astonis ni. 

“Yen li!” klamis viro portanta blua jerzeo. 
“Ibe! Ka vi vidas li? Ibe!” 

Rapide, l’una dop l’altra, aparis un, du, 
tri, quar Marsani kurasizita, fore super 
l’arboreti, trans la plata prati qui extensas 

su vers Chertsey, e pazegante rapide vers la 
rivero. Komence li semblis esar figureti 
kapucizita, irante per movado rulanta e tam 
rapide kam uceli fluganta. 

Lore oblique avancante vers ni venis 
kinesma mashino. Avancante rapide vers la 
kanoni, lia korpi kurasizita cintilifis en la 
sunlumo, e proximeskante rapide 
plugrandeskis. Un fore adsinistre, to esas la 
maxim fora, en la aero alte brandisis 
enorma etuyo, e la fantomatra, terorinda 
Varmeso-radio, quan me ja vidabis venerdie 
nokte, lansesis vers Chertsey e frapis 
l’urbeto. 

Vidante ta stranja, rapida, e terorinda 
enti, la turbo sur la rivo semblis a me esar 
dum instanto stuporigita da hororo. Nula 
krio o klamo, ma silenco. Pose rauka 
murmuro e pedo-movo—plaudo del aquo. 
Viro, tro pavorigita por faligar la valizo 
portita sur sua shultro, jiris e shanceligis 
me per frapo de sua kargajo. Homino pulsis 
me per manuo ed hastis preter me. Me 
turnis me kun la hom-ondo, ma me ne esis 
tro pavorigita por ne pensar. La terorinda 
Varmeso-radio esis en mea mento. 
Submersar ni en l’aquo! Yen, la solvuro! 

“Irez sub l’aquo!” me klamis, neatencita. 

Me itere turnis me, ed hastis vers la 
venanta Marsano, hastis adinfre alonge la 
rivo graviizita e direte aden la aquo. Altri 
same agis. La stoni sub mea pedi esis 
fangoza e glitigiva, e la rivero esis tante 
neprofunda, ke me kuris preske duadek futi 
submersita apene til mea tayo. Lore ke 
Marsano dominacante stacis fore nur per 
plura centi de futi, me avane jetis me adsub 
la surfaco. La plaudi di homi en la bateli qui 
saltis aden la rivero sonis quale tondro en 
mea oreli. Homi hastoze desembarkis ye 
l’amba rivi dil rivero. 

Ma la mashino Marsana nun ne plu 
remarkis la homi qui kuras adhike ed adibe 
kam homo remarkas la konfuzeso di 
formiki en nesto kontre qua sua pedo butas. 
Kande mi-sufokata me levis mea kapo 
adsuper la aquo, la kapuco dil Marsano 
vizis la baterii qui ankore pafas trans la 
rivero, ed avancante, ol ociligis to quo 
evidente esas la generatoro dil Varmeso- 
radio. 

Pos plusa instanto ol esis sur la rivo, e 
per pazego vadis mivoye trans ol. La genui 
di olua avanpedi flexis ye la fora rivo, e pos 
plusa instanto ol levabis su itere a sua tota 
alteso, proxim la vilajo di Shepperton. Quik 
la sis kanoni qui, nesavata da irgu cise, 

esabis celita dop l’extremeyo di ta vilajo, 
samatempe pafis. La subita shoko proxima, 
quik pos l’unesma, igis mea kordio saltar. 
La monstro ja levis l’etuyo qua genitas la 
Varmeso-radio kande l’unesma obuso 
explozis dek-e-ok futi super la kapuco. 

Me kriis pro astono. Me vidis e pensis 
nulo pri l’altra quar monstri Marsana; me 
intense atencis l’evento plu proxima. 
Samatempe du plusa obusi explozis en la 
aero proxim la korpo dum ke la kapuco 
cirkume tordis su en bona tempo por 
recevar ma ne por evitar la quaresma 
obuso. 

L’obuso explozis en la vizajo dil Kozo. La 
kapuco saliis, flagris, esis forjetita kom dek- 
e-du fragmenti shifonatra de reda karno e 
cintilifanta metalo. 

“Frapita!” klamis me, kriacho quaze voco- 
saluto. 

Me audis klami respondanta del homi en 
la aquo cirkum me. Me povus saltar ek la 
aquo pro ta exulto instantal. 

La koloso senkapigita shancelis quale 
ebria giganto; ma ol ne falis. Ol miraklatre 
equilibris su, e ne plus atencante sua pazi e 
rekte portante la kamero qua emisas la 
Varmeso-radio, ol rapide shancelis vers 
Shepperton. L’intelekto vivoza, la Marsano 

en ta kapuco, esis mortigita e spricigita vers 
la quar ciel-venti, e la Kozo nun esis nur 
metala aparato intrikoza qua jiras a 
destrukto. Ol iris rekte, nedirektite. Ol 
shokis la turmo dil Shepperton-kirko, 
kruligis ol quale la shoko di arieto, adlatere 
deviacis, avanbutis, e krulis per grandega 
forco aden la rivero ultre mea vido. 

Explozo violentoza tremigis la aero, e 
sprico de aquo, vaporo, fango, e metalo 
frakasita alte lansesis aden la cielo. Kande 
la kamero dil Varmeso-radio frapis la aquo, 
la aquo quik flagris kom vaporo. Pos plusa 
instanto ondego, quale fangoza “tsunami” 
ma preske eskaldante varmega, venis de 
cirkum l’admonta kurvo. Me vidis homi 
interluktar vers la rivi, e feble audis lia 
kriado e klamado super la bolio e bramo di 
la krulo dil Marsano. 

Dum instanto me ne atencis la varmeso, 
obliviis la pura bezono di sukonservo. Me 
plaudis tra la aquo tumultoza, forpulsis viro 
nigre vestizita por facar lo, til ke me povis 
vidar cirkum la kurvo. Sis bateli abandonita 
senskope rulis sur l’ondi konfuza. La falinta 
Marsanon me vidis advale, ol jacis trans la 
rivero, la plu multo de ol submersita. 

Densa vapor-nubi varsis su ek la ruinajo 
e, tra la tufeti tumultoze jiranta, me povis 

vidar intermitante e neklare la membri 
giganta agitar la aquo e jetar sprico de 
fango e spumo aden la aero. La tentakuli 
shancelis e frapis quale brakii vivanta, ed 
ecepte l’impotenta senskopeso di ta 
movado, ol similesis ulo vundita qua 
baraktas por vivo inter l’ondi. Enorma 
quanti de fluido red-bruna bruisoze spricis 
ek la mashino. 

Mea atenco esis distraktita de ta morto- 
movo da klamado frenezioza, quale to 
nomita sireno en nia fabrikerio-urbeti. Viro, 
submersita til la genui proxim la remork- 
voyeto, klamis ne-audeble ye me ed indikis 
per manuo. Retroregardante, me vidis 
l’altra Marsani avancar per giganta pazegi 
alonge la rivo de Chertsey. La kanoni di 
Shepperton tafoye vane sonis. 

Pro to me quik plunjis adsub la aquo e, 
retenante mea respiro til ke movar esis 
agonio, doloroze avanbutis sub la surfaco 
tam longe kam posible. La aquo tumultis 
cirkum me e rapide pluvarmeskis. 

Kande dum instanto me levis mea kapo 
por respirar e jetar la hari ed aquo de mea 
okuli, la vaporo acensis kom blanka nebulo 
jiranta qua komence tote celis la Marsani. 
La bruiso surdigis on. Lore me neklare vidis 
li, griza figuri kolosal, plugrandigita dal 

nebulo. Li preterpasabis me, e du blotisis 
super la ruinaji spumifanta e tumultoza di 
lia kamarado. 

La triesma e quaresma stacis apud ol en 
la aquo, l’una forsan sisacent futi de me, 
l’altra vers Laleham. La generatori dil 
Varmeso-radii esis alte elevita, e la radii 
sisanta frapis avane e retroe. 

La aero esis plena de bruiso, bruiso- 
konflikto surdiganta e konfuziganta—la 
kakofonio dil Marsani, la frakasbruiso di 
krulanta domi, la falbruiso di arbori, fenci, 
hangari flamifanta, e la krakado e bramo di 
incendio. Densa nigra fumo saltis adsupre 
por mixar su kun la vaporo del rivero, e 
dum ke la Varmeso-radio iris avane e retroe 
tra Weybridge, olua kontakto esis vidita per 
flagri inkandecante blanka, qua quik 
chanjis a danso fumanta di flami brilanta. 
La domi plu proxima ankore stacis integra, 
vartis lia fato, ombroza, neklara, e pala en la 
vaporo, dum ke la fairo vagis dop oli. 

Dum forsan instanto me ibe stacis, 
submersita til la pektoro en la preske 
bolianta aquo, stuporigita da mea situeso, 
desesperanta pri eskapo. Tra la fumo me 
povis vidar, ke la homi kun me en la rivero 
o klimas ek la aquo tra la kani, quale raneti 
hastas tra herbi de la veno di homo, o kuras 

avane e retroe pro tota desespero sur la 
remork-voyeto. 

Lore subite la blanka flagri dil Varmeso- 
radii saltis vers me. La domi krulis 
dissolvante ye olua tusho e flamifis; l’arbori 
per mujo chanjesis a fairo. La Radio flagris 
alonge la remork-voyeto, lekis la homi qui 
kuras hike ed ibe, e venis a la bordo dil 
aquo ne plu distanta kam cent-e-kinadek 
futi de la loko ube me stacas. Ol rapide 
pasis trans la rivero a Shepperton, e la aquo 
en sua voyo acensis kom bato-strio 
bolianta, krestizita per vaporo. Me turnis 
me vers la rivo. 

Pos plusa instanto l’ondego, preske 
bolianta, hastis adsur me. Me laute kriachis, 
ed eskaldita, mi-blindigita, angoranta, me 
shancelis vers la rivo tra la aquo saltanta e 
sisanta. Se me faletabus, to esabus mea fino. 
Me impotente falis, tote videbla al Marsani, 
sur la larja terlangeto graviizita qua 
markizas l’angulo di la Wey e la Thames. 
Me expektis nulo ma morto. 

Me havas febla memoro di pedo di 
Marsano qua venis ne plu kam sisadek futi 
for mea kapo, rekte frapis la gravio, 
spricigis ol adhike ed adibe, ed itere acensis; 
memoro di longa expekto, e pose di la quar 
mashini portante la fragmenti di lia 

kamarado inter li, nun klara e nun apene 
videbla tra fum-velo, senfine retroirante, ol 
semblis a me, trans vasta extenso de rivero 
e prato. E pose, tre lente, me komprenis ke, 
per miraklo, me eskapabis. 

CHAPITRO 13 

Quale me renkontris la vikario 


Pos recevir ta subita leciono pri la povo di 
armi teral, la Marsani retretis a lia loko 
original sur l’agro komonal di Horsell; e pro 
hasto, ed inkombrita da l’eskombri di lia 
kompano frakasita, sendubite li ne remarkis 
multa viktimi hazarda e neglijebla quale 
me. Se li livabus sua kamarado e quik 
avancabus, esabus nulo inter li e London 
ecepte baterii de dekedu-pfunda kanoni, e li 
certe atingabus la chefurbo ante ke venis la 
novaji pri lia veno; lia veno esabus tam 
subita, terorinda, e destruktiva kam la 
tertremo qua destruktis Lisboa cent yari 
ante nun. 

Ma li ne bezonis hastar. Cilindro sequis 
cilindro per flugo inter la planeti; omna 
duadek-e-quar hori venigis rinforcuri. E 
dume l’autoritatozi dil armeo e navaro, nun 
komprenante la povo grandega dil enemiki, 

laboris per energio frenezioza. Minutope 
pozesis nova kanono til ke, ante 
krepuskulo, omna bosko, omna rango de le 
villa preurbal sur la kolini cirkum Kingston 
e Richmond shirmis nigra fusiltubo 
expektanta. E tra la areo brulita e devastita 
—forsan entote duadek milii quadrata—qua 
cirkondis la kampeyo dil Marsani sur l’agro 
komonal di Horsell, tra vilaji brulita e 
ruinita inter la verda arbori, tra l’arkadi 
nigrigita e fumanta qui nur un dio antee 
esis pin-bosketi, reptis la fervoroza 
exploranti portante heliografi qui balde 
avertos la kanoneri pri la veno dil Marsani. 
Ma la Marsani nun komprenis nia artilrio- 
kapableso e la danjero di proximeso homal, 
e nula homo povis riskar irar plu proxime 
kam un milio a l’una o l’altra cilindro, sen 
pagar per sua vivo. 

Semblis ke ta giganti okupis su dum la 
plu frua parto dil posdimezo per irar avane 
e retroe, transferis omno de la duesma e 
triesma cilindri—la duesma ye la golf-agri 
di Addlestone e la triesma ye Pyrford—a la 
foso original ye l’agro komonal di Horsell. 
Super olta, super l’erikeyo nigrigita e 
konstrukturi ruinita qui extensis su 
omnube, un de li sentinelesis, dum ke l’altri 
abandonis sua vasta kombat-mashini e 

decensis aden la foso. Li laboregis ibe til tre 
tarde, e l’acensanta fum-kolono densa e 
verda de ibe esis videbla de la kolini cirkum 
Merrow e mem, on dicis, de Banstead ed 
Epsom Downs. 

E dum ke la Marsani dop me tale preparis 
la asalto venonta, ed avan me la Homaro 
asemblis su por bataliar, me iris per peni e 
laboro infinita de l’incendio e fumo di 
brulanta Weybridge vers London. 

Me vidis batelo abandonita, tre mikra e 
fora, qua advale driftis; e forjetante la plu 
multi de mea vesti trempita, me persequis 
ol, ganis ol, e talamaniere eskapis de ta 
destrukto. Esis nula remilo en la batelo, ma 
me sucesis barbotar, tam bone kam posible, 
per mea manui miboliigita, advale vers 
Halliford e Walton, iris tre tedeme e sempre 
retroregardante, pro ke me konsideris, ke la 
aquo ofris mea maxim bona espero eskapar, 
se ta giganti revenus. 

La aquo varmega del renverso dil 
Marsano kun me advale driftis, por ke dum 
granda parto di un milio me ne vidis multo 
sur la rivi. Unfoye, tamen, me dicernis lineo 
de nigra figuri qui hastas trans la prati de 
Weybridge. Semblis ke Halliford esas 
abandonita, e plura domi afrontanta la 
rivero brulis. Esis stranja vidar, ke la loko 

esas tre tranquila, tre dezolata sub la cielo 
varmega e blua, e la fumo e flam-fili rekte 
acensas aden la varmeso posdimeza. Me 
antee ne vidabis domi brular sen la 
prezenteso di turbo obstruktiva. Plu fore la 
sika kani sur la rivo fumis e briletis, e fairo- 
lineo interna persistante marchis trans fen- 
agro. 

Longatempe me driftis, tante doloranta e 
fatigita me esis pos la violento quan me 
sufrabis, e tante intensa esis la varmeso dil 
aquo. Pose mea timi itere vinkis me, e me 
itere barbotis. La suno brulis mea nuda 
dorso. Tandem, kande cirkum la kurvo 
apareskis la ponto di Walton, mea febro e 
febleso vinkis mea timi, e me desembarkis 
adsur la rivo ye Middlesex e kushis me 
inter la longa herbi, mortigive malada. Me 
supozis, ke esis dek-e-sis o dek-e-sep kloki, 
cirkume. Me balde staceskis, marchis 
probable mi-milio sen renkontrar irgu, e 
pose itere kushis me en l’ombro di hego. 
Me neklare rimemoras, ke me vagante 
parolis a me dum ta lasta tempo. Me anke 
tre durstis, e bitre regretis, ke me ne 
drinkabis plusa aquo. Stranje, me iraceskis 
kontre mea spozo; me ne povas explikar lo, 
ma mea deziro impotenta atingar 
Leatherhead ecesive anxiigis me. 

Me neklare rimemoras l’arivo dil vikario, 
nam me probable dormetis. Me koncieskis 
pri lu kom sidanto portanta kamizo 
fulginizita, sua razita vizajo adsupre 
regardante febla lumo fluktuanta qua 
dansas en la cielo. La cielo esis to nomita 
makrel-cielo—rangi de nebrilanta lanugo- 
nubi kolorizita dal sunkusho somermezal. 

Me sideskis, e pro la bruiseto di mea 
movo lu rapide regardis me. 

“Ka vu havas aquo?” me abrupte 
demandis. 

Lu negis per kapsigno. 

“Vu demandis aquo dum la horo pasinta,” 
lu dicis. 

Dum instanto ni tacis, exploris l’una 
l’altra. Me supozas, ke lu trovis me esar sat 
stranja figuro, nuda ecepte por pantalono e 
kalzeti trempita, eskaldita, e mea vizajo e 
shultri nigrigita per fumo. Lua vizajo esis 
pale febla, lua mentono retroiris, e lua 
hararo pendis sur la basa fronto kom 
krispa, preske blonda lokli; lua okuli esis 
kelke granda, pale blua, e vakue regardegis. 
Lu abrupte parolis, vakue regardis for me. 

“Quon ol signifikas?” lu dicis. “Quon ta 
kozi signifikas?” 

Me regardegis lu e ne respondis. 

Lu extensis manuo dina e blanka e 
parolis preske plendante. 

“Pro quo ta kozi permisesas? Qua pekin 
ni facis? L’oficio matinal esis finita, me 
marchis alonge la voyi por klarigar mea 
cerebro por la posdimezo, e lore—incendio, 
tertremo, morto! Quale Sodom e Gomorra! 
Nia omna laboro nuligita, omna laboro— 
Quo ta Marsani esas?” 

“Quo ni esas?” me respondis e tusetis. 

Lu tenis sua genui e turnis su por itere 
regardar me. Dum forsan mi-minuto lu 
taceme regardegis. 

“Me marchis alonge la voyi por klarigar 
mea cerebro,” lu dicis. “E subite—incendio, 
tertremo, morto!” 

Lu itere taceskis, sua mentono abasita 
preske til la genui. 

Balde lu manusignifis. 

“Omna laboro—omna sundio-skoli— 
Quon ni facis—quon Weybridge facis? 
Omno forigita—omno destruktita. La kirko! 
Ni rikonstruktabis ol nur tri yari ante nun. 
Forigita!—forbalayita de existo! Pro quo?” 

Plusa pauzo, e lu eruptis quale 
dementulo. 

“La fumo di elua brulo acensas por 
sempre e sempre!” lu klamis. 

Lua okuli flamifis, e lu indikis la 
direciono vers Weybridge per magra fingro. 

Ante nun me komencis komprenar lu. La 
grandega tragedio quan lu experiencabis— 
evidente lu esas fuganto de Weybridge— 
pulsabis lu a la bordo di raciono. 

“Ka ni esas fora de Sunbury?” me dicis 
per kalma tono. 

“Quon ni facez?” lu demandis. “Ka ta enti 
esas omnube? Ka la tero esas cedata a li?” 

“Ka ni esas fora de Sunbury?” 

“Nur camatine me oficiis la frua meso—” 

“Omno chanjesas,” me nelaute dicis. “Vu 
mustas restar kalma. Esas ankore espero.” 

“Espero!” 

“Yes. Abundanta espero—malgre tala 
destrukto!” 

Me explikis mea opiniono pri nia situeso. 
Lu komence askoltis, ma dum ke me duris, 
l’intereso en lua okuli cedis su a l’olima 
regardego, e lua regardo vagis de me. 

“To evidente esas la komenco dil fino,” lu 
dicis interruptante me. “La fino! La dio 
granda e terorinda dil Sinioro! Kande homi 
demandos, ke la monti e roki falez adsur li e 
celar li—celar li del vizajo di Ilu qua sidas 
sur la trono!” 

Me kompreneskis la situeso. Me cesis 
mea laborita rezono, shancelante staceskis, 

stacis super lu e pozis manuo adsur lua 
shultro. 

“Esez viro!” dicis me. “Vu esas pavorigita! 
Quon religio valoras, se ol krulas pro 
kalamitato? Pensez pri to quon tertremi ed 
inundi, militi e violento, antee domajis 
homi! Ka vu opinionis, ke Deo eceptis 
Weybridge? II ne esas asekuristo.” 

Longatempe lu sidis taceme. 

“Ma quale ni povas eskapar?” lu subite 
demandis. “Li esas nevundebla, li esas 
senkompata.” 

“Nek l’una nek, forsan, l’altra,” me 
respondis. “Quante plu povoza li esas, tante 
plu racionoza e cirkonspekta ni esez. Un de 
li esis mortigita ibe ne plu kam tri hori ante 
nun.” 

“Mortigita!” lu dicis, cirkume regardegis. 
“Quale un de la servisti di Deo povas 
mortigesar?” 

“Me vidis to.” Me naracis la historio a lu. 
“Ni hazarde sufras lo maxim mala,” dicis 
me, “nur to.” 

“Quo es ta lumo vaciletanta en la cielo?” 
lu abrupte questionis. 

“Ni esas meze dil batalio,” me dicis, 
“quankam nun es kalma. Ta lumo 
vaciletanta anuncas la sturmo venonta. Ibe, 
me supozas, esas la Marsani, e vers London, 

ube ta kolino esas cirkum Richmond e 
Kingston e l’arbori shirmas on, 
terfortifikuri esas konstruktata e kanoni 
esas pozata. Balde la Marsani itere venos ad 
ica loko.” 

E mem dum ke me parolis, lu saltante 
staceskis e haltigis me per gesto. 

“Askoltez!” lu dicis. 

De ultre la nealta kolini trans la aquo 
venis la resono matida di fora kanoni e fora 
stranja kriado. Pose omno tranquileskis. 
Melolonto zumante flugis super la hego e 
pasis ni. Alte weste la mi-luno neklara e 
pala pendis super la fumo di Weybridge e 
Shepperton e la varmega, kalma 
splendideso dil sunkusho. 

“Ni devas sequar ica voyeto,” me dicis, 
“adnorde.” 

CHAPITRO 14 
En London 


Mea juniora fratulo esis en London kande la 
Marsani falis ye Woking. II esis studento 
medicinal, laboris pri sua venonta exameno, 
ed audis nulo pri l’arivo til saturdio matine. 
La jurnali matinal dum saturdio kontenis, 
ultre longa artikli specal pri la planeto 
Marso, pri vivo sur la planeti, ed c., kurta e 
neklare skribita telegramo, plu shokanta 
pro sua kurteso. 

La Marsani, timigita dal veno dil turbo, 
mortigabis plura homi per rapide pafanta 
pafilo, tale dicis la telegramo. Ol konkluzis 
per la vorti: “Quankam semblante timenda, 
la Marsani ne movas de la foso aden qua li 
falabis, ed ya semblas nekapabla tale agar. 
To probable esas pro la forteso relativa di 
l’energio gravital dil tero.” Pri ta lasta texto 
la redaktisti dilatis tre komfortigante. 

Komprenende, omna studenti en la 
biologio-studiegeyo, quan mea frato tadie 
asistis, esis intense interesata, ma esis nula 
signi di eciteso neordinara en la stradi. La 
jurnali posdimeza reklamis novajeti sub 
granda kaptituli. Li dicis nulo ecepte pri 
trup-movado cirkum l’agro komonal, e pri 
l’incendio dil pin-foresti inter Woking e 
Weybridge, til duadek kloki. Lore la St. 
James’s Gazette, per edituro extraspecal, 
anuncis la nuda fakto, ke komuniko 
telegrafal esas interruptita. On supozis, ke 
to esis pro la falo di pini brulanta trans la 
lineo. Nulo plusa pri la kombato esis savata 
tanokte, le nokto dum qua me veturis a 
Leatherhead e retroe. 

Mea frato ne anxiis pri ni, nam il savis 
per la deskripto en la jurnali, ke la cilindro 
distas adminime du milii de mea domo. II 
decidis veturirar a me tanokte, por, il dicis, 
vidar la Kozi ante ke li mortigesos. II sendis 
telegramo, qua nultempe atingis me, ye 
dek-e-sis kloki, e pasis la vespero en teatro. 

Saturdie nokte en London anke esis 
sturmo, e mea frato iris a Waterloo per 
fiakro. Sur la stacion-trotuaro de qua la 
treno noktomezal kustumale iras, il 
saveskis pos kelke vartir, ke acidento 
preventas treni atingar Woking tanokte. II 

ne povis saveskar la naturo dil acidento; 
fakte, tatempe la fervoyo-autoritatozi ipsa 
ne klare savis. Esis tre poka eciteso en la 
staciono, nam la funcioneri, qui faliis 
komprenar, ke plu kam paneo inter Byfleet 
e la bifurk-staciono ye Woking eventabis, 
sendis la teatro-treni qui kustumale 
trapasas Woking per Virginia Water o 
Guildford. Li okupis su per chanjar 
l’itinerario dil exkursanti dil Asociuro 
Sundial di Southampton e Portsmouth. 
Raportisto di jurnalo noktal kunfundis mea 
frato kun trafik-direktisto, a qua il kelke 
similesas, e parolis ad il ed esforcis 
interviuvar il. Kelki ecepte la fervoyo- 
funcioneri komprenis, ke la paneo relatas 
kun la Marsani. 

Me lektis en altra naraco pri ta eventi, ke 
sundie matine “la tota London esis 
tresayigata da la novaji de Woking.” Lakte, 
nulo justifikas ta frazo extravaganta. Multa 
Londonani ne saveskis pri la Marsani til la 
paniko lundie matine. Ti qui ya saveskis 
bezonis kelka tempo por komprenar la 
signifiko dil telegrami hastoze skribita en la 
jurnali sundial. La plu multi de homi en 
London ne lektas jurnali sundial. 

La kustumo di sekureso personal, pluse, 
esas tante profunde fixigita en la mento di 

la Londonano, e novaji tresayiganta esas 
tante kustumal en la jurnali, ke li povis 
lektar sen tremo personal: “Cirkum dek-e- 
non kloki hiere la Marsani ekiris la cilindro 
e, movante sub kuraso ek metala shildi, tote 
ruinigis Woking-staciono e l’apuda domi, e 
masakris un tota bataliono dil Cardigan- 
regimento. Nula detali esas konocata. 
Maxim-i esis tote neutila kontre lia kurasi; 
la kanoni esis nekapabligita da li. Fluganta 
husari galopas aden Chertsey. La Marsani 
semblante lente movas vers Chertsey o 
Windsor. Granda anxio regnas en West 
Surrey, e terfortifikuri esas konstruktata 
por haltigar la avanco vers London.” Tale 
skribis la Sun dum sundio, e manulibratra 
artiklo injenioza e remarkinde rapide 
skribita en la Referee komparis la afero a 
menajerio subite liberigita en vilajo. 

Nulu en London pozitive komprenis la 
naturo dil Marsani kurasizita, ed on ankore 
havis l’ideo fixigita, ke ta monstri mustas 
esar inerta: “reptanta,” “doloroze 

reptanta”—tala frazi aparis en preske omna 
frua raporti. Nula telegramo povis esir 
skribita da okul-testo di lia avanco. La 
jurnali sundial imprimis nova edituri kande 
novaji recevesis, uli mem sen ol. Ma preske 
nulo esis raportebla til tarde posdimeze, 

kande l’autoritatozi donis al jurnalaro tala 
novaji quala li posedis. On dicis, ke la 
populo di Walton e Weybridge e ta tota 
distrikto varsas su alonge la voyi vers 
London, e to esis omno. 

Mea frato matine asistis oficio ye la 
Hospitalo di Orfani, ankore nulsavanta pri 
to quo eventabis dum la nokto pasinta. Ibe 
il audis aludi al invado, e prego specala por 
paco. Ekirante, il kompris exemplero dil 
Referee. II timeskis pro la novaji en ol, ed 
itere iris a Waterloo-staciono por saveskar, 
ka komuniko esas restaurita. L’omnibusi, 
veturi, biciklaganti, ed homi nekontebla qui 
marchas portante sua maxim bona vesti 
semblis esar apene tushita da la stranja 
novaji dissemita da la jurnal-vendisti. Homi 
interesesis o, se timigita, timigita nur por la 
rezidanti lokala. Ye la staciono il unesme 
saveskis, ke la rel-linei a Windsor e 
Chertsey nun esas interruptita. La porteri 
dicis, ke plura telegrami remarkinda esis 
matine recevata de la stacioni di Byfleet e 
Chertsey, ma ke olti abrupte cesabis. Mea 
frato povis obtenar nur kelka detali preciza 
de li. “Esas kombato cirkum Weybridge,” 
esis lia omna informo. 

La funciono dil treni esis nun tre 
desordinita. Multa homi qui vartis amiki de 

loki alonge la linei Sudwestal stacis en la 
staciono. Un griza oldulo venis e bitre 
insultis la Kompanio Sudwestal a mea frato. 
“Ol bezonas esar desmaskita,” lu dicis. 

Un o du treni arivis de Richmond, 
Putney, e Kingston kontenante homi qui 
irabis por kanot-vehar e trovis la sluzi 
klozita e paniko en la aero. Viro portanta 
vestono blua e blanka parolis a mea frato, 
plena de stranja novaji. 

“Esas amasi de homi veturirante aden 
Kingston per chareti e chari ed altra kozi, 
havante buxi de valoraji e tala kozi,” lu 
dicis. “Li venas de Molesy e Weybridge e 
Walton, e li dicas, ke kanoni audesis ye 
Chertsey, forta pafado, e ke soldati 
kavalkanta avertis, ke li quik forirez pro ke 
la Marsani venas. Ni audis pafado ye la 
staciono di Hampton Court, ma ni supozis, 
ke ol es tondro. Quon per la diablo to 
signifikas? La Marsani ne povas ekirar lia 
foso, ka ne?” 

Mea frato ne povis dicar. 

Pose il trovis, ke la neklara timo 
extensabis su a la klienti dil subtera 
fervoyo, e ke l’exkursanti sundial 
riveneskas de la tota “pulmono” Sudwestal 
—Barnes, Wimbledon, Richmond-parko, 
Kew, e tale pluse—ye frua kloko 

kontrenatura; ma nulu povis dicar irgo 
ecepte neklara rumoro. Omnu employata da 
la staciono semblis esar malhumora. 

Cirkum dek-e-sep kloki, la homi 
asemblata en la staciono esis tre multe 
ecitata da nove fondita komuniko-lineo 
preske sempre klozita inter la staciono 
Sudestal e Sudwestal, e da la paso di 
furgoni portanta grandega kanoni e vagoni 
plenigita per soldati. Olti esis la kanoni 
adportita de Woolwich e Chatham por 
protektar Kingston. On kambiis espritaji: 
“Tu manjesos!” “Ni es la domteri!” e tale 
pluse. Pokatempe pose polic-eskadro eniris 
la staciono e formovis la homi de la stacion- 
trotuari, e mea frato itere ekiris aden la 
strado. 

La kirko-kloshi sonis l’oficio vesperal ed 
eskadro de Salvo-Armeanini kantante venis 
per Waterloo-voyo. Sur la ponto multa 
flananti spektis stranje bruna spumo qua 
flotacis advale kom makuli sur la rivero. La 
suno kusheskis su, e la Horloj-turmo e 
Parlamenteyi stacis sub un de la maxim 
pacoza cieli imaginebla, cielo orea, longe 
striizita per red-purpura nubi. On parolis 
pri kadavro flotacanta. Un de la viri ibe, 
rezervano, lu dicis, dicis a mea fratulo, ke lu 
vidabis heliografo flagrar weste. 

En Wellington-strado mea frato 
renkontris du robusta bubi qui jus hastabis 
de Fleet-strado portante jurnali ankore 
humida ed afishi extravaganta. “Terorinda 
katastrofo!” li klamegis l’una a l’altra 
alonge Wellington-strado. “Kombato ye 
Weybridge! Plena deskripto! Marsani 
repulsita! London danjerigita!” II mustis 
pagar tri centimi po un exemplero di ta 
jurnalo. 

Tatempe, e nur tatempe, il kelkete 
kompreneskis la reala povo e teroro di ta 
monstri. II saveskis, ke li ne esas kelka enti 
mikra ed inerta, ma ke li povas rapide 
movar e frapar per tante multa potenteso, 
ke mem la maxim forta kanoni ne povas 
vinkar li. 

Li esis deskriptita kom “vasta mashini 
araneatra, alta de preske cent futi, kapabla 
movar tam rapide kam espreso-treno, e 
kapabla emisar radio di intensa varmegeso.” 
Baterii maskita, precipue mikra kanoni, 
esabis pozita en la regiono cirkum l’agro 
komonal di Horsell, e precipue inter la 
distrikto di Woking e London. Kin de ta 
mashini videsis movar vers la Thames, ed 
un, per bona chanco, esis destruktita. 
Altrakaze l’obusi faliabis, e la baterii esis 
quik nihiligita da la Varmeso-radio. Granda 

perdaji de soldati mencionesis, ma la tono 
dil depesho esis optimista. 

La Marsani esis repulsita; li ne esas 
nevundebla. Li itere retretis a lia triangulo 
de cilindri en la cirklo cirkum Woking. 
Signalisti havanta heliografi avancas 
omnalatere. Kanoni esas rapide adportita de 
Windsor, Portsmouth, Aldershot, Woolwich 
—mem del nordo; inter altri, longa fil-pafili 
pezoza de nonadek-e-kin pfundi, de 
Woolwich. Entote cent-e-dekesis kanoni 
pozesis o rapide pozesor, precipue por 
protektar London. Nultempe antee en 
Anglia esis tante vasta o rapida kolekto de 
materio milital. 

On esperis, ke plusa cilindro falonta 
povas quik esar destruktita per explozivi, 
qui esas rapide fabrikata e dissemata. La 
raporto dicis ke, sendubite, la situeso esas 
un de la maxim stranja e grava, ma 
exhortas, ke la publiko evitez e 
senkurajigez paniko. Sendubite la Marsani 
esas extreme stranja e terorinda, ma 
admaxime esas ne plu kam duadek de li 
kontre nia milioni. 

L’autoritatozi havis kauzo supozar, pro la 
grandeso dil cilindri, ke admaxime esas ne 
plu kam kin Marsani en singla cilindro— 
dek-e-kin entote. Ed adminime un de li esas 

mortigita—forsan plu multi. La publiko esez 
bone avertita pri danjero proximeskanta, ed 
on laboreme preparas protektar la homi en 
la minacata suburbi sudwestal. E per 
repetita aserti pri la sekureso di London e la 
kapablesi dil autoritatozi traktar la 
problemo, ica quaza proklamo tale klozis 
su. 

Ico esis imprimita per enorma tipi sur 
papero tante fresha, ke ol esis ankore 
humida, e ne esabis sata tempo adjuntar 
komenturo. Esis stranja, dicis mea frato, 
vidar quante bruske la kontenajo kustumal 
dil jurnalo esis hakita e forpozita por 
enpozar ol. 

Alonge Wellington-strado on vidis homi 
ektirar la fluktuanta rozea paper-folii e 
lektar, e la Strand esis subite bruisoza per la 
voci di armeo de jurnal-vendisti qui sequis 
ta pioniri. Homi saltis de omnibusi por 
komprar exempleri. Komprenende, ta 
novaji intense ecitis homi, malgre lia olima 
apatio. La shutri di un map-butiko en la 
Plajo esis depozata, dicis mea frato, e viro 
portanta vesti sundial, mem ganti limon- 
flava, esis videbla dop la fenestro hastoze 
glutinante mapi pri Surrey a la vitro. 

Irante alonge la Strand a Trafalgar-placo, 
jurnalo en sua manuo, mea frato vidis 

fuganti de West Surrey. Esis viro kun 
spozino e du pueri ed ula mobli en tala 
chareto quala legum-vendisti uzas. II venis 
del direciono di Westminster-ponto; e dop 
lu venis feno-kamiono qua kontenis kin o 
sis homi respektinda, e buxi e paki. La vizaji 
di ta homi esis fatigita, e lia aspekti klare 
kontrastis a l’aspekti di homi vestizita per 
lia vesti sundial en l’omnibusi. Homi en 
vesti segunmoda regardetis li de fiakri. Li 
haltis en la placo quale se li esis 
nedecidema pri qua voyo sequar, e fine 
turnis su adeste alonge la Strand. Dop li 
venis viro en labor-vesti kavalkante per un 
de ta ekmoda tricikli havanta mikra avana 
roto. Lu esis sordida e la vizajo esis blanka. 

Mea frato turnis su vers la Victoria- 
staciono e renkontris multa tala homi. II 
havis neklara ideo, ke il forsan vidus me. II 
remarkis nombro nekustumal de policisti 
qui direktas trafiko. Ula refujanti kambiis 
novaji kun la homi en l’omnibusi. Unu 
profesis, ke lu vidabis la Marsani. “Kaldieri 
sur stelti, me dicas, pazegante quale homi.” 
La plu multi de li esis ecitata ed animoza 
pro la stranja experienco. 

Ultre la Victoria-staciono, la taverni 
vivoze komercis kun ta arivanti. Ye omna 
strad-anguli grupi de homi lektis jurnali, 

ecitite parolis, o regardegis ta stranja 
vizitanti sundial. Lia nombri semblis 
kreskar dum noktesko, til ke fine la voyi, 
dicis mea frato, similesis la chefa strado di 
Epsom dum la dio dil Derby. Mea frato 
parolis a pluri de ta fuganti e recevis de la 
plu multi respondi nesatisfacanta. 

Nulu povis dicar irgo pri Woking ma un 
viro, qua certigis il, ke Woking esis tote 
destruktita hiere nokte. 

“Me venas de Byfleet,” lu dicis; 
“biciklaganto venis tra la loko fruamatine, e 
kuris de pordo a pordo por avertar ni 
forirar. Pose venis soldati. Ni ekiris por 
regardar, e sude esis fum-nubi—nulo ma 
fumo, e nulu venis de ibe. Lore ni audis la 
kanoni ye Chertsey, ed homi venanta de 
Weybridge. Do me klefklozis mea domo e 
venis.” 

Tatempe en la stradi esis forta opiniono, 
ke l’autoritatozi esas blaminda por la 
nekapableso forigar l’invadanti sen tala 
deskomodeso. 

Ye duadek kloki, cirkume, bruiso de forta 
pafado esis klare audebla tra tota London 
sudal. Mea frato ne povis audar ol pro la 
trafiko en la chefa stradi, ma per irar tra la 
dopa stradi silencoza al rivero, il povis tre 
klare audar ol. 

II marchis de Westminster a sua 
apartamento proxim Regent-parko ye dek- 
e-quar kloki, cirkume. II nun tre anxiis pro 
me, e perturbesis dal evidenta grandeso dil 
krizo. Ilua mento inklinesis pensar, mem 
quale la mea inklinesis saturdie, pri detali 
milital. II pensis pri to omna kanoni 
silencoza, expektanta, pri la rurani subite 
nomada; il esforcis imaginar “kaldieri sur 
stelti” alta de cent futi. 

Esis un o du charedi de refujanti qui pasis 
tra Oxford-strado, e pluri en la Marylebone- 
voyo, ma la novaji movis tante lente, ke 
Regent-strado e Portland-placo esis plena 
de la kustumal flananti sundial, quankam li 
parolis en grupi, e ye la bordo di Regent- 
parko esis tam multa pari tacema “kune 
promenante” sub la dispersita gas-lanterni 
kam sempre. La nokto esis varma e 
tranquila, e kelke opresiva; la sono di 
pafado duris intermitante, e pos noktomezo 
semblis esar fulguro en la sudo. 

II lektis e rilektis la jurnalo, timis ke la 
maxim mala eventabis che me. II esis 
desquieta, e pos supeir, itere senskope 
ekiris. II rivenis e vane esforcis distraktar su 
per sua examen-noti. II enlitigis su pos 
noktomezo, ed esis vekigita de sonji 
terorinda en la frua hori lundial da la sono 

di pord-frapili, pedi kurante en la strado, 
fora tamburago, e bruiso di kloshi. Reda 
reflektaji dansis sur la plafono. Dum 
instanto il astonate restis, esis kurioza, ka la 
dio venabis, o ka la mondo dementeskas. 
Lore il saltis de la lito e kuris a la fenestro. 

Ilua chambro esis atiko, e kande il 
ekpozis sua kapo, alonge la strado venis 
multa eki di la bruiso di sua vitro-kadro 
levita, e kapi en omna sorto de desordino 
noktal aparis. Questioni esis klamata. “Li 
venas!” klamas policisto, e frapegas pordo; 
“la Marsani venas!” ed hastas al nexta 
pordo. 

La sono di tamburago e trumpet-pleo 
venis del kazerno en Albany-strado, ed 
omna kirko audebla laboris mortigar dormo 
per impetuoza alarm-sonado desordinema. 
Esis bruiso di pordi esante apertita, e multa 
obskura fenestri en l’opozata domi flagris 
per flava lumo. 

De la fora extremajo dil strado, klozita 
veturo galopis, abrupte sonegis ye la strad- 
angulo, plulauteskis til klakanta kolmo sub 
la fenestro, e lente diminutis en la disto. 
Quik dop ol venis du fiakri, preiranti di 
longa procesiono de fluganta veturi qui 
maxim ofte iras al Chalk Farm-staciono ube 


137 



la specala treni Nordwestal charjesas, vice 
adinfre aden Euston. 

Longatempe mea frato regardegis tra la 
fenestro pro pura astoneso, spektis la 
policisti frapegar omna pordi e livrar lia 
mesajo nekomprenebla. Lore dop lu la 
pordo apertesis, e la viro qua lojas trans la 
fluro eniris portante nur kamizo, pantalono, 
e pantofli, breteli laxa cirkum la tayo, 
hararo desordinita del kap-kuseno. 

“Quo per diablo eventas?” il questionis. 
“Ka incendio? Quala bruiso diablatra!” 

Li anke pozis sua kapi tra la fenestro, 
penis audar to quon la policisti klamas. 
Homi venis ek la stradi transversa e stacis 
en grupi parolanta ye la strad-anguli. 

“Quon per diablo to signifikas?” dicis la 
kunlojanto di mea frato. 

Mea frato neklare respondis e komencis 
vestizar su, kuris portante singla vestajo al 
fenestro por vidar l’eciteso kreskanta. E 
balde homi vendanta jurnali nenaturale 
frua klamante eniris la strado. 

“London danjerigita da sufoko! La 
defensili di Kingston e Richmond 
brechizita! Masakri terorinda en la Thames- 
valo!” 

Ed omnube cirkum il—en l’infra chambri, 
en la domi ambalatere e trans la strado, e 

dope en la Park-terasi ed en l’altra cent 
stradi di ta parto di Marylebone, e la 
distrikto di Westbourne-parko e St. 
Pancras, ed weste ed norde en Kilburn e St. 
John-foresto ed Hampstead, ed este en 
Shoreditch ed Highbury ed Haggerston ed 
Hoxton, e ya tra la vasteso di London de 
Ealing til East Ham—homi fricionis sua 
okuli ed apertis fenestri por ekregardegar e 
senskope questionar, ed hastoze vestizar su 
dum ke l’unesma tusho dil venonta Timo- 
tempesto suflis tra la stradi. Esis la jornesko 
dil granda paniko. London, qua sundie 
nokte dormeskis nulsavante ed inerte, 
vekigesis dum la frua hori lundial a vivoza 
danjer-sento. 

Nekapabla saveskar del fenestro to quo 
eventas, mea frato iris adinfre ed aden la 
strado jus kande la cielo inter la dom- 
parapeti rozeskis pro la frua jorno. La homi 
fugante per pedi e veturi augmentesis 
omnaminute. “Nigra Fumo!” il audis homi 
kriar, ed itere, “Nigra fumo!” La kontagio di 
tante unanima timo esis ne-evitebla. Dum 
ke mea frato hezitis sur la perono, il vidis 
altra jurnal-vendisto pluproximeskar e quik 
kompris jurnalo. La homo forflugis kun 
l’altri, e kurante vendis sua jurnali single po 

shiling-peco—mixuro groteska de profito e 
paniko. 

E de ta jurnalo mea frato lektis ica 
depesho katastrofatra del generalisimo: 

“La Marsani povas ejektar enorma nubi 
de vaporo nigra e venenoza per projektili. 
Li sufokis nia baterii, destruktis Richmond, 
Kingston, e Wimbledon, e lente avancas 
vers London, destruktas omno survoye. 
Esas neposibla haltigar li. Esas nula 
sekureso kontre la Nigra Lumo ecepte per 
quik fugar.” 

To esis omno, ma to esis sato. La tota 
populo di la grand urbego de sis milion 
homi movis, glitis, kuris; balde ol varsos su 
adnorde kom maso. 

“Nigra Lumo!” la voci kriis. “Incendio!” 

La kloshi dil vicina kirko sonis tumulto 
neakordanta, inter kriachi e blasfemi charo 
sensucie vehita kolizionis kun aquo-trogo 
en la strado. Lebla flava lumizili pasis avane 
e retroe en la domi, ed ula fiakri pasanta 
ankore havis lampi ne-extingita. E super 
omno la jornesko sempre plu multe brilis, 
klare e ferme e kalme. 

II audis ped-pazi kurar avane e retroe en 
la chambri e sur l’eskalero dop su. Ilua 
proprietantino venis al pordo, laxe 

envelopita per chambro-robo e shalo; elua 
spozulo klamante sequis. 

Kompreneskante la signifiko di to omna, 
mea frato hastoze turnis su vers sua propra 
chambro, shovis sua omna pekunio—entote 
dek pundi—aden sua poshi, ed itere ekiris 
aden la stradi. 

CHAPITRO 15 

To quo eventabis en Surrey 


Esis dum ke la vikario sidis e tante demente 
parolis a me sub la hego en la plata prati 
proxim Halliford, e dum ke mea frato 
spektis la fuganti fluar trans la 
Westminster-ponto, ke la Marsani 
rikomencis la asalto. Segun-quante on 
povas certigar su de la naraci 
kontredicanta, la majoritato de li tanokte 
restis okupata per preparado en la foso ye 
Horsell til duadek-e-un kloki, hastis pri ula 
laboro qua emisis grand amasi de verda 
fumo. 

Ma certe tri ekvenis ye duadek kloki, 
cirkume, e lente e prudente avancis tra 
Byfleet e Pyrford vers Ripley e Weybridge, 
e talamaniere esis videbla avan la sunkusho 
dal expektanta baterii. Ta Marsani ne 
avancis kom grupo, ma en lineo, singlu 
forsan distanta per un milio e duimo de sua 

maxim proxima kamarado. Li komunikis 
l’una a l’altra per ululi sirenatra qui trairis 
la skalo notope. 

Esis ta ululado e pafado dil kanoni ye 
Ripley e St. George-kolino quan ni audis en 
High Halliford. La kanoneri de Ripley, ne- 
experiencoza artilrio-voluntarii qui on 
nultempe devis pozir en tala situeso, pafis 
un salveo sovaja, prematura, e senefika, e 
fugis per kavali e pedi tra la vilajo 
abandonita, dum ke la Marsano, sen uzar 
sua Varmeso-radio, serene marchis super la 
kanoni, sorgeme pazis inter li, pasis avan li, 
e tale ne-expektite renkontris la kanoni en 
Painshill-parko, quin lu destruktis. 

La viri di St. George-kolino, tamen, esis 
plu bone direktita o plu kurajoza. Pro ke li 
esis celita da pin-bosko, semblas ke li ne 
esis suspektita dal maxim proxima 
Marsano. Li pozis lia kanoni tam decideme 
kam dum parado, e pafis de triamil futi, 
cirkume. 

L’obusi flagris cirkum lu, ed on vidis lu 
avancar per kelka pazi, shancelar, e falar. 
Omnu ensemble klamis, e richarjis la 
kanoni per hasto frenezioza. La renversita 
Marsano emisis plulongigita ululo, e quik 
duesma giganto cintilifanta respondis ed 
aparis super l’arbori sudal. Semblas ke 

gambo dil tripedo esabis frakasita da un del 
obusi. La tota duesma salveo faliis frapar la 
Marsano sur la sulo, e samatempe olua du 
kompani apuntis lia Varmeso-radii ye la 
baterio. La municiono explozis, la pini 
cirkum la kanoni flamifis, e nur un o du viri 
qui ja kuris trans la kolmo dil kolino 
eskapis. 

Pose, la tri Marsani semblis kune konsilar 
su ed haltis, e l’exploranti spektanta 
raportas, ke li restis tote senmove dum la 
mi-horo sequanta. La Marsano renversita 
tedeme reptis ek sua kapuco, bruna 
figureto, e semblante laboris por reparar 
sua subtenilo. Ante duadek-e-un kloki lu 
finis, nam la kapuco esis lore itere vidita 
super l’arbori. 

Esis kelka minuti pos duadek-e-un kloki 
tanokte kande quar altra Marsani venis a ta 
tri sentineli; singlu portis dika nigra tubo. 
Simila tubo esis transdonita a singlu de la 
tri, e la sep pose dispersis su til egala disti 
en lineo kurva inter St. George-kolino, 
Weybridge, e la vilajo di Send, sudweste de 
Ripley. 

Dek-e-du projektili saltis del kolini avan 
li tam balde kam li moveskis, ed avertis la 
baterii vartanta cirkum Ditton ed Esher. 
Samatempe quar de lia kombat-mashini, 

anke armizita per tubi, transiris la rivero, e 
du de li, nigra avan la cielo westal, aparis 
avan me e la vikario dum ke ni hastis 
fatigite e dolorante alonge la voyo qua iras 
adnorde de Halliford. Li movis, semblante, 
sur nubo, nam nebulo laktea kovris l’agri ed 
acensis til un triimo di lia alteso. 

Ye ta vidajo, la vikario feble krietis en sua 
guturo, e kureskis; ma me savis, ke esas 
neutila kurar de Marsano, e me forturnis 
me e reptis tra rosizita urtiki e rovi aden 
larja fosato apud la voyo. II retroregardis, 
vidis to quon me facas, e turnis su por 
juntar su a me. 

La du haltis, la plu proxima stacis ed 
afrontis Sunbury, la plu fora esis griza 
nedistingeso vers la stelo vesperal, vers 
Staines. 

La kelkafoya ululado dil Marsani cesabis; 
li tote silencoze pozis su kom grandega 
krecento cirkum sua cilindri. Ol esis 
krecento havanta dek-e-du milii inter sua 
korni. Nultempe de pos l’invento di fusil- 
pulvero esis la komenco di batalio tante 
quieta. A ni ed a spektanto en Ripley ol 
same efikus—la Marsani semblis sole 
posedar la nokto obskureskanta, lumizita 
nur per la dina luno, la steli, la posbrilo di 

dio, e la reda brilo de St. George-kolino e la 
foresti di Painshill. 

Ma afrontante omnube ta krecento—ye 
Staines, Hounslow, Ditton, Esher, Ockham, 
dop kolini e foresti sude del rivero, e norde 
trans la prati plata ed herboza, irgube bosko 
o vilajo-domi ofris sata shirmo—la kanoni 
vartis. La signal-projektili krevis e pluvigis 
sua cintili tra la nokto e desaparis, e la 
spirito di ti omna qui spektis tense expektis. 
La Marsani bezonis nur avancar aden la 
porteo di pafo, e quik ta senmova nigra 
formi homal, ta kanoni tante obskure 
cintilifanta en la frua nokto, explozos kom 
furio tondratra di batalio. 

Sendubite la pensajo predominacanta en 
mil de ta menti vigilanta, same kam en la 
mea, esis l’enigmato—quante multe li 
komprenas ni. Ka li komprenas, ke nia 
milioni esas organizata, diciplinata, 
kunlaboranta? O ka li interpretas nia 
pafado, la subita piko di nia obusi, nia 
duranta siejo kontre lia kampeyo, quale ni 
interpretus la furianta uninameso di asalto 
de abeleyo perturbita? Ka li revas 
exterminar ni? (Tatempe nulu savis quala 
nutrajon li bezonis.) Cent tala questioni 
interluktis en mea mento dum ke me 
spektis ta vasta sentinel-formo. E dope esis 

la sento di omna grandega forci nekonocata 
e celata vers London. Ka li preparabis trapi? 
Ka la pulveriferii ye Hounslow esas pronta 
kom kaptilo? Ka la Londonani havas sata 
kurajo por facar plu granda Moskva ek lia 
povoza dom-provinco? 

Lore pos tempo senfina, quale ol semblis 
a ni qui blotisas e strabe regardas tra la 
hego, venis sono simila a la fora krakego di 
kanono. Altro plu proxime, e pose altro. E 
lore la Marsano apud ni alte levis sua tubo e 
pafis ol, quale pafilo, per lauta sono qua 
tangigis la tero. To vers Staines respondis a 
lu. Esis nula flagro, nula fumo, nur ta lauta 
detono. 

Me esis tante ecitata da ta lauta pafi l’una 
pos l’altra, ke me obliviis mea sekureso 
personal e mea manui eskaldita e klimis 
aden la hego por regardegar vers Sunbury. 
Tatempe sonis duesma pafo, e granda 
projektilo adsupre lansesis vers Hounslow. 
Me expektis adminime vidar fumo o fairo, o 
tala pruvo di olua ago. Ma me vidis nur la 
supra cielo profunde blua, ed un sola stelo, 
e la blanka nebulo qua infre extensas su 
larje e base. Ed esis nula frakas-bruiso, nula 
explozo respondanta. La silenco restauresis; 
la minuto extensis su a tri. 

“Quo eventas?” dicis la vikario 
staceskante apud me. 

“Cielo savas!” dicis me. 

Vespertilio preterflugis e desaparis. Fora 
klamo-tumulto komencis e cesis. Me itere 
regardis la Marsano, e vidis, ke lu nun 
movas adeste alonge la rivo per movado 
rapida e rulanta. 

Omninstante me expektis pafado atakar 
lu de ula baterio celata; ma la kalmeso di 
vespero ne esis ruptita. La figuro dil 
Marsano diminutesis forirante, e balde la 
nebulo e l’obskureskanta nokto glutis lu. 
Per impulso komunal ni klimis plu alte. 
Vers Sunbury esis formo obskura, quale se 
ibe kolino konatra subite naskabis, por 
celar la vidajo di la plu fora ruro; e lore, plu 
fore trans la rivero, super Walton, ni vidis 
altra tala somito. Ta formi kolinatra divenis 
plu basa e plu larja dum ke ni spektis. 

Incitata da subita pensajo, me regardis 
adnorde, ed ibe me vidis ke triesma tala 
kolineto aparabis. 

Omno subite esis tre quieta. Fore sudeste, 
por emfazar la silenco, ni audis la Marsani 
ulular l’una a l’altri, e lore la aero itere 
tremis pro la fora sono di lia pafili. Ma 
l’artilrio teral ne respondis. 


149 



Tatempe ni ne povis komprenar ta 
eventi, ma plu tarde me saveskis la 
signifiko di ta kolineti minacanta qui 
asemblis su en la krepuskulo. Singla 
Marsano, stacante en la granda krecento 
quale me deskriptis, per la tubo pafilatra 
quan lu portas, pafabis grandega kesto 
metala super irge qua kolino, bosko, dom- 
amaso, od altra shirmilo posibla por kanoni 
esez hazarde avane. Uli pafis nur un de oli, 
uli du—quale to quan ni vidabis; olta en 
Ripley, on dicas, pafis ne min kam kin 
tatempe. Ta kesti metala frakasesis frapante 
la sulo—oli ne explozis—e quik liberigis 
enorma quanto de vaporo pezoza ed inkatra 
qua tordis su e klimis adsupre kom 
kumuluso grandega ed ebenea e lente 
extensis su trans la ruro cirkuma. E la tusho 
di ta vaporo, l’inhalo di olua tufi pikanta, 
esis morto por omno qua respiras. 

Ta vaporo esis pezoza, plu pezoza kam la 
maxim densa fumo, por ke pos l’unesma 
fluo adsupre ed ekfluo de sua shoko, ol 
sinkis tra la aero e varsis su trans la sulo 
per maniero plu liquidatra kam gasatra, 
abandonis la kolini e fluis aden la vali e 
fosati ed aquo-flui, mem quale, me audis, la 
gaso di karbobioxo fluas de fenduro 
volkanal. Ed irgube ol renkontris aquo, ula 

reakto kemial eventis, e la surfaco esis quik 
kovrata per spumo pulveratra qua lente 
sinkis e cedis spaco por pluso. La spumo 
esis tote nedisolvebla, e stranje, malgre 
l’efekto instantal dil gaso, on povis drinkar 
l’aquo sivagita de ol sen noco. La vaporo ne 
dispersis su quale reala gaso. Ol pendis 
amasigite en strati, inerte fluis segun la 
pento dil loko, e nevoluntante movis avan 
la vento, e tre lente mixis su kun la 
nebuleto e kun la humideso dil aero, e 
sinkis al sulo kom polvo. Ecepte ke ul 
elemento nekonocata en ol projetas grupo 
de quar linei en la blua spektro, ni ankore 
tote ne komprenas la naturo di ta 
substanco. 

Pos l’acenso tumultoza di olua disperso, 
la nigra fumo adheris tante proxime a la 
sulo, mem ante precipito, ke alte de kinadek 
futi sur la tekti e supra etaji di alta domi e 
sur granda arbori esis bona chanco tote 
eskapar olua veneno, quale on pruvis mem 
tanokte en Street Cobham e Ditton. 

La homo qua eskapis en l’unesma loko 
naracas bonega historio pri la stranjeso di 
olua volvata fluo, e quale lu regardis adinfre 
del kirko-turmo e vidis la domi dil vilajo 
aparar quale fantomi ek olua nuleso 
inkatra. Dum un dio e duimo lu restis ibe, 

fatigita, hungreganta e sunbrulita, la tero 
sub la blua cielo ed avan la vidajo dil fora 
kolini esis peizajo di nigra velvuro, ibe ed 
hike reda tekti, verda arbori, e plu tarde 
nigrizita arbusti e garden-pordi, garbeyi, 
hangari, e muri levis su aden la sunlumo. 

Ma to esis en Street Cobham, ube la nigra 
vaporo lasesis restar til ke ol spontane 
sinkis aden la sulo. Kustumale la Marsani, 
pos ke ol efikabis, klarigis la aero per vadar 
aden ol e sendar vapor-sprico adsur ol. 

Li tale agis kontre la vapor-amasi proxim 
ni, quale ni vidis del fenestro di domo 
abandonita en Upper Halliford, adube ni 
retroiris. De ibe ni povis vidar la sercho- 
lampi sur Richmond-kolino e Kingston- 
kolino irar adhike ed adibe, e cirkum 
duadek-e-tri kloki la fenestri kliktis, e ni 
audis la sono di grandega siej-kanoni pozita 
ibe. Olti intermitante duris dum un quarimo 
di horo, sendis hazarda pafi kontre la 
Marsani nevidebla en Hampton e Ditton, e 
pose la pala radii dil lumizilo elektral 
desaparis ed esis remplasita da reda brilego. 

Pose falis la quaresma cilindro—verda 
meteoro brileganta—en Bushey-parko, 
quale me plu tarde saveskis. Ante ke 
pafeskis la kanoni sur la lineo dil kolini di 
Richmond e Kingston, esis intermitanta 

kanonago fore sudweste pro, me kredas, 
pafado hazarda ante ke la nigra fumo vinkis 
la kanoneri. 

Do agante tam metodale kam homi, 
exemple, fumagas vespo-nesto, la Marsani 
varsis ta stranja vaporo sufokanta adsur la 
regiono vers London. La krecent-korni 
lente separis su, til ke li tandem facis lineo 
de Hanwell a Coombe e Malden. Dum la 
tota nokto lia tubi destruktiva avancis. Ne 
mem unfoye, pos ke la Marsano ye St. 
George-kolino faligesis, li permisis l’artilrio 
havar mem la minima posibleso agar kontre 
li. Irgube esis posibleso ke kanoni esas 
nivideble pozata, nova kesto del nigra 
vaporo esis pafita, ed irgube la kanoni esis 
videble pozata, li uzis la Varmeso-radio. 

Ante noktomezo l’arbori brulanta sur la 
penti di Richmond-parko e la brilego de 
Kingston-kolino jetis lia lumi adsur reto de 
nigra fumo qua celis la tota valo dil Thames 
ed extensis su tam fore kam videble. E tra ol 
du Marsani lente vadis, e turnis la sisanta 
vapor-sprici adhike ed adibe. 

Li ne multe uzis la Varmeso-radio 
tanokte, o pro ke li havis provizuro 
limitizita por produktar ol, o pro ke li ne 
volis destruktar la lando ma nur aplastar e 
vinkar la rezisto quin li vekigabis. Pri ta 

lasta skopo, li certe sucesis. Sundie nokte 
esis la fino dil opozeso organizita kontre lia 
movado. Pos to, nula grupo de homi stacis 
kontre li, l’entraprezo esis tante senespera. 
Mem la navari dil torpedo-navi e 
kontretorpedo-navi qui adduktabis sua 
rapid-pafili admonte alonge la Thames 
refuzis haltar, sediciis, ed advale foriris. 
L’unika atako quan homi probis pos ta 
nokto esis preparar bombi celita e trapi, e 
mem pri olti lia esforci esis frenezioza e 
spasmatra. 

On mustas imaginar tam bone kam 
posible la fato di ta baterii proxim Esher, 
qui tante tense vartis en la krepuskulo. Esis 
nula transvivanti. On imaginas expekto 
ordinita, l’oficiri alerta e vigilema, la 
kanoneri pronta, l’amasigita municiono 
pronta a la manui, la municion-furgoni kun 
kavali, la grupi de civitani spektanta qui 
stacis tam proxime kam permisata, la 
tranquileso vesperal, l’ambulanci ed 
hospital-tendi kontenanta la bruliti e 
vunditi de Weybridge; pose la matida 
resono dil pafi del Marsani, e la projektili 
negracioza jiras super l’arbori e domi e 
frakasas su inter l’agri vicina. 

On anke imaginez la subita movo dil 
atenco, la rapide fluanta volvaji e bufi di ta 

nigreso qua avancas, levas su vers la cielo, 
chanjas la krepuskulo a tenebro tushebla, 
stranja ed hororinda vapor-enemiko qua 
pazegas a sua viktimi, la proxima homi e 
kavali neklare vidita kuras, krias, kapavane 
falas, klami desesperanta, la kanoni subite 
abandonita, homi sufokata qui tordas su sur 
la sulo, e la rapida extenso dil opaka fum- 
kono. E pose nokto, extermino—nulo ma 
maso silencoza de vaporo nepenetrebla qua 
celas la mortinti. 

Ante jornesko la nigra vaporo varsis su 
tra la stradi di Richmond, e la guvernerio- 
organismo desagreganta, per lasta esforco 
mortanta, vekigis la populo di London al 
neceseso fugar. 


155 








CHAPITRO 16 
L’Ekiro de London 


Do on komprenas la tim-ondo mujanta qua 
trairis la maxim granda urbo dil mondo 
kande lundio jorneskis—la fugo-fluo rapide 
kreskis a torento, batis kom tumulto 
spumifanta cirkum la fervoyo-stacioni, 
digizesis kom interlukto hororinda cirkum 
la navi en la Thames, ed adnorde ed adeste 
hastis per omna voyo utila. Ante dek kloki 
la policistaro, ed ante dimezo mem la 
fervoyo-organizuri, perdis koheremeso, 
perdis skopo ed kapableso, faliis, moleskis, 
tandem fuzesis da ta rapida liquidesko di 
socio. 

Omna fervoyo-linei norde del Thames e 
la laboristi dil fervoyo Sudestal ye Cannon- 
strado esabis avertita sundie ante 
noktomezo, e la treni plenigesis. Homi 
sovaje interluktis por stacar en la vagoni 
ante mem dek-e-quar kloki. Ante dek-e-kin 

kloki, homi esas tramplata ed aplastata 
mem en Bishopsgate-strado, plu kam 
sisacent futi de la staciono an Liverpool- 
strado; revolveri esas pafita, homi 
poniardagata, e l’exhaustita e furioza 
policisti sendita por direktar la trafiko 
frapas la kapi dil homi quin li devas 
protektar. 

Dum ke la dio avancis e la lokomotivisti 
e fairifisti refuzis retrovenar a London, la 
fug-preso forpulsis la homi kom turbi 
pludenseskanta de la stacioni ed a la voyi 
qui duktas adnorde. Ante dimezo, Marsano 
esabis vidita ye Barnes, e nubo de nigra 
vaporo lente falanta fluis alonge la Thames 
e trans la planaji di Lambeth, klozis 
l’eskapo-voyi trans la ponti per sua lenta 
avanco. Altra nubo kovris Ealing e ye 
Castle-kolino cirkondis insuleto de 
transvivanti nekapabla eskapar. 

Pos vana barakto por abordar treno dil 
lineo Nordwestal ye Chalk Farm—la 
lokomotivi dil treni charjita en la 
komercajo-korti plugis tra la homi 
kriachanta, e dekeduo de viri robusta 
bataliis por retenar la hom-amaso de 
aplastar la lokomotivisto an la furnazo— 
mea frato emersis en la Chalk Farm-voyo, 
evitante kuris tra esamo hastanta de veturi, 

e fortunoze esis l’unesmo spoliar biciklo- 
butiko. La avana roto dil mashino esis 
trapikita per tranar ol tra la fenestro, ma 
malgre to il acensis e foriris, sufris nula 
vunduro ecepte karpo sekita. L’eskarpa 
bazo di Haverstock-kolino esis nepasebla 
pro plura kavali renversita, e mea frato iris 
a Belsize-voyo. 

Tale il ekiris la panik-furio e, 
preterpasante Edgeware-voyo, atingis 
Edgeware ye dek-e-non kloki, cirkume, 
hungroza e fatigita ma fore avan la hom- 
amaso. Kurioza homi stacis en la voyo. II 
preterpasis multa biciklisti, ula kavalisti, e 
du automobili. Un milio de Edgeware, la 
roto-bordo ruptis e la mashino divenis 
neutila. II livis ol an la bordo dil voyo e 
trapazis la vilajo. Esis butiki mi-apertita an 
la chefa strado dil vilajo, ed homi amasigita 
sur la pavimento e ye la pordi e fenestri qui 
astonate regardegis la procesiono 
extraordinara de fuganti qua komencas. II 
sucesis obtenar nutrajo en albergo. 

Kurtatempe il restis en Edgeware, ne 
savis to quon il devas facar. La nombro di 
fuganti kreskis. Multi de li, quale mea frato, 
semblis tendencar restar en ta loko. Esis 
nula novaji pri l’invadanti de Marso. 

Tatempe la voyo esis turboza ma ankore 
ne tro plenigita. La plu multi del fuganti iris 
per bicikli, ma balde automobili, kabrioleti, 
e veturi hastis, e la polvo pendis kom densa 
nubo en la voyo vers St. Albans. 

Forsan esis l’ideo nebuloza pri irar a 
Chelmsford, ube habitas ula amiki, qua 
tandem persuadis mea frato enirar voyeto 
tranquila qua duktis adeste. II balde venis a 
barilo e, transirinte, adnordeste sequis 
pedvoyo. II preterpasis plura farmo-domi e 
vilajeti, la nomi di qui il ne saveskis. II vidis 
kelka fuganti til ke, en herbo-voyeto apud 
High Barnet, il renkontris du dami qui 
divenos kunvoyajanti. II renkontris li en 
bona tempo por salvar li. 

II audis lia kriachi ed, hastante cirkum 
angulo, vidis du viri qui baraktis por tranar 
li ek la mikra kalesheto per qua li veturiris, 
dum ke triesma viro desfacile tenis la kapo 
dil poneo timigita. Un de la dami, nealta 
homino blanke vestizita, nur kriachis; 
l’altra, figuro dina ed obskura, per flogilo 
tenita en la libera manuo flogis la viro qua 
tenegis elua brakio. 

Mea frato quik komprenis la situeso, 
klamis, ed hastis vers la kombato. Un de la 
viri haltis e turnis su ad il, e mea frato, 
komprenante pro la vizajo di sua enemiko, 


160 



ke kombato esas ne-evitebla, e kom boxero 
experta, quik atakis e forfrapis lu kontre la 
roto dil kalesheto. 

Ne esis bona tempo por kavaliereso di 
boxisto, e mea frato senkonciigis lu per 
pedfrapo, e sizis la kolumo dil viro tenanta 
la brakio dil dina damo. II audis huf-bruiso, 
la flogilo frapis ilua vizajo, triesma enemiko 
frapis il inter l’okuli, e ta viro tenita 
liberigis su e forkuris alonge la voyeto vers 
la loko de qua lu venabis. 

Mi-aturdita, il trovis, ke il afrontas la viro 
qua tenabis la kapo dil poneo, e saveskis, ke 
la kalesheto shancelante regresas alonge la 
voyeto, la dami en ol retroregardante. La 
viro avan il, fripono robusta, esforcis 
kombateskar, ed il haltigis lu per 
pugnofrapo an la vizajo. Pose, komprenante 
ke il esas abandonita, il turnis su ed hastis 
alonge la voyeto por sequar la kalesheto, la 
viro robusta persequis il, e la fuganto, qua 
nun turnabis su, fore sequis li. 

Subite il mispazis e falis; ilua proxima 
persequanto falis kapavane, ed il staceskis e 
trovis su itere koram du enemiki. II havabus 
mala chanco kontre li, ecepte ke la dina 
damo tre kurajoze haltabis e retrovenas por 
helpar ik Evidente dum la tota tempo el 
havas revolvero, ma ol esis sub la benko 

kande el e la kompanino esis atakata. El 
pafis de disto di dek-e-ok futi, apene faliis 
pafar mea frato. La min kurajoza spolianto 
forkuris, e sua kompanulo sequis 
maledikante lua poltroneso. La du haltis 
ube la triesma viro senkoncie sternesis. 

“Prenez ico!” dicis la dina damo, ed el 
transdonis la revolvero a mea frato. 

“Retroirez al kalesheto,” dicis mea frato, e 
vishis la sango de sua labio fendita. 

E1 turnis su sen vorto—li amba anhelis—e 
li retroiris adube la blanke vestizita damo 
baraktis tenar la kavaleto timigita. 

La spolianti esis evidente senkurajigita. 
Kande mea frato itere regardis, li retretis. 

“Me sideskos hike,” dicis mea frato, “se vi 
permisas”; ed il acensis al vakua avana 
benko. La damo regardis trans sua shultro. 

“Donez a me la reini,” el dicis, a flogis la 
flanko dil poneo. Pos plusa instanto, kurvo 
di voyo celis la tri viri del okuli di mea 
fratulo. 

Talamaniere, ne-expektite, mea frato 
anhelanta, havante boko fendita, mandibulo 
kontuzita, e fingro-artiki sangizita, trovis su 
veturirar alonge voyeto nekonocata kun ta 
du homini. 

II saveskis, ke li esas la spozino e juniora 
fratino di kirurgiisto habitanta Stanmore 

qua venabis fruamatine de kazo danjeroza 
en Pinner, ed audabis en ula fervoyo- 
staciono pri l’avanco dil Marsani. II hastis 
adheme, vekigis la dami—lia servisto livabis 
du dii antee—pakigis provizuri, pozis sua 
revolvero sub la benko—fortunoze por mea 
frato—e komandis eli veturirar ad Edgeware 
por ibe renkontrar treno. II restis por 
avertar la vicini. II rajuntos eli, il dicis, 
cirkum quar kloki e duimo, esis nun preske 
non kloki e li ne vidabis il. Li ne povis 
restar en Edgeware pro la kreskanta trafiko 
tra la loko, do li venabis aden ta voyeto. 

To esis la historio quan li intermitante 
naracis a mea frato kande li balde haltis plu 
proxime a New Barnet. II promisis irar kun 
li, adminime til ke li povas decidar lo 
facenda, o til ke l’absenta homo arivos, e 
deklaris su esar experta pafisto per 
revolvero—armo nekonocata da il—por 
kurajigar li. 

Li facis quaza kampeyo apud la voyo, e la 
poneo felicigis su en la hego. II naracis sua 
propra eskapo de London ed omno quon il 
savis pri ta Marsani e lia kustumi. La suno 
acensis plu alte, e pos kurta tempo lia 
konverso mortis e remplasesis da anticipo 
destranquila. Plura voyajanti venis alonge 
la voyeto, e de li mea frato koliis la novaji 

obtenebla. Omna respondo interruptita 
pluprofundigis ilua impresuro pri la granda 
dizastro qua vizitas la homaro, 
pluprofundigis ilua certeso pri la neceseso 
quik durar fugo. II incitis li a lo. 

“Ni havas pekunio,” dicis la dina homino, 
ed hezitis. 

E1 regardis mea frato, elua hezito cesis. 

“Anke me,” dicis mea fratulo. 

E1 explikis, ke li havas adminime triadek 
ora pundi, anke bank-bilieto de kin pundi, e 
sugestis, ke li irez per treno de St. Albans o 
New Barnet. Mea frato opinionis, ke lo esos 
vana, pro la furio dil Londonani por 
abordar la treni, ed explikis sua propra ideo: 
irar trans Essex vers Harwich e talamaniere 
tote eskapar la regiono. 

La spozino, siorino Elphinstone—to esis 
la nomo dil homino blanke vestizita— 
aceptis nula raciono, e sencese klamis por 
“George”; ma elua bofratino esis astonante 
kalma e decidema, e tandem konkordis kun 
la sugesto di mea frato. Do li iris vers 
Barnet, segun projeto transirar la granda 
voyo Nordal, e mea frato duktis la poneo 
por fatigar ol minim posible. 

La suno levis su plu alte, la dio divenis 
tre varmega, e sub la pedi sablo densa e 
blankatra divenis blindiganta e bruliganta, 

por ke li voyajez tre lente. La hegi esis griza 
pro polvo. Avancante vers Barnet, li audis 
murmurado tumultoza qua plulauteskis. 

Li renkontris sempre plu multa homi. 
Maxim ofte ti avane regardegis, murmuris 
questioni konfuza, esis magra, fatigita, 
sordida. Viro en granda tualeto pede 
preterpasis, regardante la tero. Li audis lua 
voco e, retroregardante a lu, vidis, ke l’una 
manuo tenegis sua hararo e l’altra batis 
kozi nevidebla. Lua furio-spasmo finita, lu 
foriris sen retroregardar. 

Dum ke la grupeto di mea frato iris vers 
la kruco-voyo sude de Barnet, li vidis 
desinistre homino proximeskar al voyo de 
l’agri; el portis puero e duktis du plusa 
pueri; pose pasis homulo sordide e nigre 
vestizita qua portas dika bastono en l’una 
manuo e valizeto en l’altra. Cirkum voyeto- 
kurvo inter le villa qui gardas ol, ye la 
kruco-loko ye la choseo, venis chareto tirita 
da nigra poneo sudorifanta e vehigita da 
pala yunulo portanta bowler-chapelo 
grizigita da polvo. Amasigita en la chareto 
esis tri yunini, fabrikerio-laboristi del East 
End, e du puereti. 

“Kad ico duktos ni cirkum Edgeware?” 
questionis la veturiranto, okuli sovaja, 
vizajo pala; e pos ke mea frato dicis yes, se 

on turnus la chareto adsinistre, lu quik 
flogis la poneo e foriris sen danko- 
ceremonio. 

Mea frato remarkis pala e griza fumo o 
nebuleto, qua acensas inter la domi avan li 
e velizas la blanka facado di teraso ultre la 
voyo inter la dopaji di le villa. Siorino 
Elphinstone subite kriis pro multa fairo- 
langi di reda flami fumanta qui saltis 
adsuper la domi aden la blua cielo varmega. 
La bruiso tumultoza nun deskompozis su 
aden desordinita mixuro de multa voci, la 
strido di multa roti, la krako di furgoni, e la 
kliko di hufi. La voyeto akute kurvis apene 
cent-e-kinadek futi del kruco-voyo. 

“Bona cielo!” kriis siorino Elphinstone. 
“A quo vu vehigas ni?” 

Mea frato haltis. 

Nam la chefa voyo esis bolianta rivereto 
de homi, torento de kunpresita homi 
hastante adnorde. Granda polvo-muro, 
blanka e lumoza sub la brilo dil suno, igis 
omno proxim la sulo de duaduk futi 
semblar griza e neklara, sencese rinovigita 
dal hastanta pedi di densa turbo de kavali e 
pediranta homuli ed homini, e dal roti di 
veturi de omna sorto. 

“Eskartez vi!” mea frato audis la voci 
klamar. “Eskartez vi!” 

Proximeskar a la kruco-voyo similesis 
veturirar aden la fumo di incendio; la turbo 
mujis quale incendio, e la polvo esis 
varmega e pikanta. E plu avane, villa brulis 
ed emisis masi rulanta de nigra fumo trans 
la voyo por augmentar la konfuzeso. 

Du viri preterpasis. Pose venis ploranta 
muliero qua portis pako pezoza. Perdita 
hundo, la lango pendanta, dubiteme 
cirkumiris, timigita e mizeroza, e fugis de la 
minaco di mea frato. 

La voyo vers London, videbla inter la 
dextra domi, esis fluo tumultoza de homi 
sordida ed hastanta, restriktita da le villa 
ambalatere; la nigra kapi, la formi 
amasigita, aparas plu klare kande li hastas 
adavane vers la voy-angulo, pasas hastoze, 
ed itere absorbesas aden la turbo foriranta, 
e fine esas glutita da polvo-nubo. 

“Avancez! Irez!” klamis la voci. “Eskartez 
vi! Eskartez!” 

La manui di singla homo presis la dorsi di 
l’altru. Mea frato stacis ye la kapo dil 
poneo. Nerezisteble atraktata, il lente 
avancis pazope alonge la voyeto. 

Edgeware esis konfuza ceno, Chalk Farm 
esis tumulto bruisoza, ma olta esis la movo 
di tota populo. On desfacile imaginas ta 
hom-amaso. Ol havis nula karaktero. La 

figuri fluante pasis l’angulo, retretis, dorsi 
turnita a la grupo en la voyeto. Ye la bordo 
venis ta pediranti, minacata dal roti, qui 
faletis aden la fosati, mispazis l’una an 
l’altra. 

La proxima chari e kaleshi presis l’una a 
l’altra, nule cedis su ad olti plu rapida e plu 
nepacienta qui de tempo a tempo hastis 
adavane, irgekande oportunajo aparis, e 
fugigis homi vers la fenci e pordi di le villa. 

“Avancez!” esis la krio. “Avancez! Li 
venas!” 

En un charo stacis blindulo en uniformo 
dil Salvo-Armeo qua gestis per sua fingri 
tordita e klamegis, “Eterneso! eterneso!” 
Lua voco esis rauka e tre lauta por ke mea 
frato povis audar lu longatempe pos ke lu 
desparabis aden la polvo. Ula homi en la 
chari stupide flogis sua kavali e disputachis 
kun altra veturisti; uli senmove sidis, 
regardegis nulo per okuli mizeroza; uli 
mordis la manui pro dursto, o sternis su en 
la fundi di sua veturi. La morsi dil kavali 
esis spumizita, l’okuli injektizita. 

Esis fiakri, kaleshi, vendo-chari, kamioni 
nekontebla; posto-charo, netigisto-charo 
markizita per “Sakristio di St. Pancras,” 
grandega ligno-kamiono plenigita per ruda 
homi. Kamiono di birifisto sonegante 

preterpasis, la du dopa roti indutita per 
fresha sango. 

“Desobstruktez la voyo!” klamis la voci. 
“Desobstruktez la voyo!” 

“Eter-neso! eter-neso!” resonis del 
voyego. 

Preterpasis mulieri trista e fatigita, bone 
vestizita, kun pueri qui ploris e faletis, lia 
delikata vesti kovrita per polvo, lia vizaji 
fatigita ed indutita da lakrimi. Kun multi de 
li venis viri, uli helpema, uli frunsanta e 
sovaja. Baraktante flanko an flanko kun li 
venis fatigita proskriptito qua portas nigra 
ragi senkolorigita, okuli larja, voco lauta, 
boko blasfemanta. Esis laboristi robusta qui 
shovante facis voyo por su, viri mizeroza e 
desneta, vestizita quale komizi o klerki, 
spasmoze interluktanta; mea frato remarkis 
soldato vundita, homi vestizita kom 
fervoyo-porteri, un mizerozulo en nokto- 
robo kovrita per mantelo. 

Ma quankam ol esis diversa, ula kozi esis 
komuna a ta hom-amaso. Timo e doloro 
esis en ta vizaji, e timo dop li. Plu avane, 
tumulto, disputacho por plaso en kamiono, 
rapidigis la tota turbo; mem homo tante 
timoza e debiligita ke sua genui faliis esis 
incitita a nova ago dum instanto. La 
varmeso e polvo ja afektabis la turbo. Lia 

peli esis sika, lia labii nigra e fendita. Li 
omna durstis, fatigesis, esis ped-doloroza. E 
mixita kun la diversa krii, on audis 
disputachi, reprochi, jemi pro fatigeso; la 
plu multa voci esis rauka e febla. Tra ol 
sonis la refreno: 

“Cedez vi! cedez! La Marsani venas!” 

Kelki haltis ed ekiris ta fluego. La voyeto 
ibe oblique transiras la chefa voyo per 
streta boko, ed havas trompanta semblo 
venar de London. Ma sorto de hom-vortico 
pulsis su aden ol; febli kudpulsis su ek la 
fluo e maxim ofte nur dum instanto restis 
ante itere enplunjar su. Kelke plu fore jacis 
viro havanta nuda gambo envelopita per 
ragi sangoza, du amiki blotisis super lu. Lu 
esis fortunoza havar amiki. 

Mikra oldulo havanta griza labio-barbo 
milital e nigra redingoto sordidega 
klaudikis del fluo e sideskis apud la 
kalesheto, desmetis sua boto—sua kalzeto 
esis sangizita—eksukusis stoneto, itere 
forklaudikis; pose puerino evanta ok o non 
yari, tote sola, ploranta, lansis su adsub la 
hego proxime a mea frato. 

“Me ne povas pluse irar! Me ne povas 
pluse irar!” 

Mea frato vekis de sua astono-torporo e 
levis el, dolce parolis ad el, e portis el a 

siorino Elphinstone. Tushata da mea frato, 
el quik ne movis, quaze timigita. 

“Ellen!” kriachis homino en la turbo, 
lakrimi en la voco—“Ellen!” E la puerino 
subite kuris de mea frato, kriis, “Matro!” 

“Li venas,” dicis homo pasante sur kavalo 
alonge la voyeto. 

“Irez del voyo, vi!” klamegis fiakristo alte 
stacante; e mea frato vidis fiakro klozita 
qua turnesis aden la voyeto. 

La homi pulsis l’una kontre l’altra por 
evitar la kavalo. Mea frato retropulsis la 
poneo e kalesho aden la hego, e la homo 
preterveturiris ed haltis ye la kurvo. Ol esis 
kalesho havanta timono por du kavali, ma 
nur un en la tir-rimeni. Mea frato neklare 
vidis tra la polvo, ke du viri levas ulo sur 
blanka porto-lito e dolce pozas ol adsur la 
herbi ye la ligustro-hego. 

Un del viri kuris a mea frato. 

“Ube es aquo?” lu dicis. “Lu rapide 
mortas e tre durstas. Lu es sinioro Garrick.” 

“Sinioro Garrick!” dicis mea frato—“ka la 
Chefa Judiciisto?” 

“Kad aquo?” lu dicis. 

“Forsan esas robineto,” dicis mea frato, 
“en ula domi. Ni havas nula aquo. Me ne 
darfas livar mea kompani.” 

La viro shovis su kontre la turbo vers la 
gazono-pordo dil domo an l’angulo. 

“Irez!” dicis la homi, e retropulsis. “Li 
venas! Irez!” 

Lore l’atenco di mea frato distraktesis da 
barbizita homo havanta vizajo quale to di 
aglo, qua portas mikra manu-sako; ol fendis 
kande mea frato regardis ol ed ekvarsis 
amaso de moneto-peci qua peceteskis 
frapante la sulo. La moneto-peci rulis 
adomnube inter la pedi di homi e kavali. La 
homo haltis e stupide regardis la amaso, e 
la timono di fiakro shokis lua shultro e 
shanceligis lu. Lu kriachis e retrofalis, e 
charo-roto apene faliis kolizionar kun lu. 

“Cedez!” kriis la homi cirkum lu. “Cedez 
vi!” 

Tam balde kam la fiakro pasis, lu jetis su, 
l’amba manui apertita, adsur la amaso de 
moneto-peci, e shovis manuedi de li aden 
sua posho. Kavalo adiris, e pos instanto, mi- 
staceskante, lu falis sub la hufi dil kavalo. 

“Haltez!” kriis mea frato, forpulsis 
homino del voyo, ed esforcis sizar la morso 
dil kavalo. 

Ante ke il povis kaptar ol, il audis 
kriacho sub la roti, e vidis tra la polvo, ke la 
roto transiras la dorso dil mizerozulo. La 
veturisto flogis mea frato, qua kuris al 

dopajo dil veturo. La multa krii konfuzigis 
il. La homulo tordis su en la polvo inter sua 
pekunio dispersita, nekapabla staceskar, 
nam la roto ruptabis lua spino, e lua gambi 
esis laxa e mortinta. Mea frato staceskis e 
kriis al veturisto sequanta, e viro sur nigra 
kavalo venis por helpar. 

“Portez lu del voyo,” dicis lu, e tenante la 
kolumo per sua libera manuo, mea frato 
adlatere tiris lu. Ma lu ankore sizis por sua 
pekunio, e furioze regardis mea frato, batis 
ilua brakio per manuedo de oro. “Irez! Irez!” 
iracoza voci dope klamis. “Cedez vi! 
Cedez!” 

Esis frakas-bruiso kande la timono di 
kalesho shokis la charo haltigita da la 
kavalkanto. Mea frato adsupre regardis, e la 
homo havanta oro tordis sua kapo e mordis 
la karpo qua tenis sua koliumo. Esis 
koliziono, la nigra kavalo adlatere 
shancelis, e la charo-kavalo pulsis su apud 
ol. Hufo apene faliis fular la pedo di mea 
frato. II liberigis la homo abatita e retroe 
saltis. II vidis, ke furio divenis teroro sur la 
vizajo dil kompatindulo sur la sulo, e pos 
instanto lu esis celita e mea frato esis retroe 
shovita e portita ultre la boko dil voyeto, ed 
il mustas forte baraktar kontre la fluo por 
retrovenar. 

II vidis, ke siorino Elphinstone kovras sua 
okuli, e puero, per manko di simpatio 
kustumal a pueri, regardas per larja okuli 
ulo polvoza qua jacas nigre e senmove, 
aplastita sub la roti rulanta. “Ni retroirez!” 
il klamis, e turneskis la poneo. “Ni ne povas 
transirar ca inferno,” il dicis; e li retroiris 
per triacent futi, til ke la baraktanta hom- 
amaso esas celita. Pasante la voyo-kurvo, 
mea frato vidis la vizajo dil mortantulo en 
la fosato sub la hego, mortale blanka e 
magra, brilanta per sudoro. La du homini 
taceme sidis, blotisis sur la benko, e tremis. 

Ultre la kurvo, mea frato itere haltis. 
Damzelo Elphinstone esis blanka e pala, e 
sua bofratino plorante sidis, tro mizeroza 
mem vokar “George.” Mea frato esis 
hororigita e perplexigita. Retretinte, il 
komprenis, ke transirar la voyego esas 
urjanta e ne-evitebla. II turnis su subite 
decideme a damzelo Elphinstone. 

“Ni mustas irar tavoye,” il dicis, ed itere 
turnis la poneo. 

Duesmafoye dum ta dio, ta homino 
pruvis su. Por facar voyo tra la hom- 
torento, mea frato plunjis su aden la trafiko 
e retenis fiakro-kavalo dum ke el avane 
incitis la poneo. Kamiono intrikis la roti 
dum instanto ed arachis longa splito del 

kalesheto. Pos plusa instanto, li esis kaptita 
e portita dal fluego. Mea frato, la marki dil 
flogilo dil fiakristo sur ilua vizajo e manui, 
klimis aden la kalesheto e prenis la reini de 
el. 

“Vizez la revolvero vers la dopa homo,” il 
dicis, e transdonis ol ad el, “se lu tro 
proxime presas ni. No!—vizez ol vers lua 
kavalo.” 

Lore il serchis oportunajo movar 
addextre trans la voyo. Ma en la fluego il 
semblis perdar sua volo, divenar parto di ta 
fugo polvoza. Li kavalkis la torento tra 
Chipping Barnet; li esis ultre l’urbo-centro 
per preske un milio ante ke li baraktis a 
l’altra latero. Esis nedicebla bruisego e 
konfuzeso; ma en ed ultre la urbo, la voyo 
freque splitas, e to kelke alejis la preso. 

Li iris adeste tra Hadley, ed ibe ye amba 
latero dil voyo, e plu fore, li renkontris 
granda amaso de homi qui drinkas del 
rivereto, uli de li interluktas por atingar 
l’aquo. Plu fore, de kolino proxim East 
Barnet, li vidis du treni qui lente iras l’una 
dop l’altra sen signalo o skopo—treni 
plenigita per homi, homi mem inter la 
karboni dop la lokomotivi—irante adnorde 
per la granda fervoyo Nordal. Mea frato 
opinionis, ke oli evidente plenigesis exter 

London, nam tatempe la teroro frenezioza 
dil homi igis la stacioni central nepasebla. 

Proxim ta loko li haltis dum la restajo dil 
posdimezo, nam la violento dil dio ja tote 
exhaustabis la tri. Li sufreskis pro hungro; 
la nokto esis kolda, e nulu de li audacis 
dormar. Dum vespero, multa homi hastis 
alonge la proxima voyo, fugis danjeri 
nekonocata, iris a ta direciono de qua mea 
frato venabis. 

CHAPITRO 17 
La “Tondro-filio” 


Se la Marsani nur dezirabus destruktar, 
lundie li povabus exterminar la tota populo 
di London dum ke ol lente varsis su tra la 
komtii vicina. Ne nur alonge la voyo tra 
Barnet, ma anke tra Edgeware ed Waltham 
Abbey, ed alonge la voyi este a Southend e 
Shoeburyness, e sude del Thames til Deal e 
Broadstairs, la sama fugo frenezioza fluis. 
Se on povabus dum ta junio-matino pendar 
per balono en la brilanta bluo super 
London, omna voyo norde ed este qua 
duktas de ta labirinto intrikata semblabus 
nigre makulizita per la fluanta fuganti; 
singla punto esis agonio homal plena de 
teroro ed anxio korpal. Me longe expozis en 
la lasta chapitro la naraco di mea frato pri 
la voyo tra Chipping Barnet, por ke mea 
lektanti komprenez, quale semblis ta esamo 
de nigra punti ad un de li. Ne antee dum la 

historio dil mondo ensemble movabis e 
sufrabis tante granda amaso de homi. La 
trupi legendatra dil Goti e Huni, la maxim 
granda armei vidita en Asia, esabus nur 
guti en ta fluo. Ed ol ne esis marchado 
diciplinita; ol esis fug-paniko—fug-paniko 
giganta e terorinda—sen ordino e sen 
skopo, sis milion homi, sen armi e sen 
provizuri, kapavane hastante. Ol esis la 
komenco dil fugigo di civilizuro, dil 
masakro dil homaro. 

Direte sube, la balonisto vidabus omnube 
la strado-reto, domi, kirki, placi, krecenti, 
gardeni—ja dezertita—extensita quale 
enorma mapo, e sude, efacita. Ye Ealing, 
Richmond, Wimbledon semblabis quaze 
plumo monstratra inkizis la mapo. 
Konstante, sencese, singla nigra induturo 
kreskis ed extensis su, projektis tentakuli 
adhike ed adibe, nun kolektis su apud 
rampi, nun rapide fluis super kolmo aden 
nova valo, exakte quale inko extensas su 
sur papero absorbiva. 

Ultre la blua kolini qui salias sude del 
rivero, la Marsani cintilifanta iris avane e 
retroe, kalme e metodale spricis lia veneno- 
nubo adsur ita ed ica regiono, faligis ol per 
lia vapor-sprici pos ke ol efektabis, e 
posedis la regiono vinkita. On supozas, ke li 

ne intencis exterminar, ma tote 
desorganizar e destruktar rezisto. Li 
explozis pudro-magazini hazarde trovita, 
tranchis omna telegraf-lineo, e ruinis la 
fervoyi hike ed ibe. Li kripligis la homaro. 
Semblis ke li ne hastis extensar sua feldo di 
agado, e ne pasis la centro di London dum 
la tota dio. Esas posibla, ke granda nombro 
de homi en London restis heme lundie 
matine. Esas certa, ke multi heme mortis, 
sufokata dal Nigra Fumo. 

Til cirkume dimezo la London-baseno 
esis ceno astonanta. Vapornavi ed omna 
sorto de navi ibe jacis, tentita dal pekunio- 
sumi enorma quin la fuganti ofris, ed on 
dicas, ke multi qui natis a ta navi esis 
forpulsita per gafi e dronesis. Ye dek-e-tri 
kloki, cirkume, la restajo diminutanta dil 
nigra nubo aparis inter l’arki dil ponto di 
Blackfriars. Quik la baseno divenis ceno di 
frenezioza konfuzeso, barakto, e kolizo, e 
longatempe multa bateli e gabari 
troplenigis l’arko nordal dil Turm-ponto, e 
la batelisti e gabaristi mustis sovaje 
kombatar la homi qui esamifas adsur oli del 
rivo. Homi fakte klimis adinfre del ponto 
per la koloni. 

Pos un horo, kande Marsano aparis ultre 
la Horloj-turmo e vadis aden la rivero, nulo 
ecepte eskombri flotacis til Limehouse. 

Me balde skribos pri la falo dil kinesma 
cilindro. La sisesma stelo falis ye 
Wimbledon. Mea frato, alerta apud la 
homini en la kalesheto en prato, vidis olua 
verda flagro ultre la kolini. Mardie la 
grupeto, ankore rezolvita transirar la maro, 
iris tra la ruro turboza vers Colchester. 
L’informo ke la Marsani nun posedas tota 
London konfirmesis. On vidis li en 
Highgate, e mem, on dicis, en Neasden. Ma 
mea frato ne vidis li ante la morga dio. 

Tadie la turbi dispersita kompreneskis 
l’urjanta bezono por provizuri. 
Hungreskante, li ignoris proprieto-yuri. 
Farmisti armizita defensis sua boveyi, 
graneyi, e plantacaji. Multa homi, quale 
mea frato, nun intencis irar adeste, ed ula 
desesperanti mem retroiris vers London por 
trovar nutraji. Ti esis precipue de la suburbi 
nordal, qui savis la Nigra Fumo nur per 
rumoro. II audis, ke la duimo dil guvernerio 
esas kunvenita en Birmingham, e ke granda 
quanti de explozivi preparesas por esar 
uzata kom bombi automata tra la meza 
komtii. 

On anke dicis, ke la Midland Fervoyo- 
kompanio remplasabis la treni abandonita 
dum la paniko dil unesma dio, rikomencas 
trafiko, e sendas treni adnorde de St. Albans 
por alejar la tro multa trafiko dil komtii 
vicina. Afisho en Chipping Ongar anuncis, 
ke granda quanti de farino disponebla esas 
en l’urbi nordal, e ke ante duadek-e-quar 
hori, pano esos dissemata a la hungreganti 
en la vicineyo. Ma ta informo ne turnis mea 
frato del eskapo-projeto quan il facabis, e la 
tri avaniris adeste dum la tota dio ed audis 
nulo plusa pri dissemar pano ecepte ta 
promiso. Fakte, nulu pluse audis pri lo. 
Tanokte falis la sepesma stelo ye Primrose- 
kolino. Ol falis dum ke damzelo 
Elphinstone vigilis, nam el facis ta devo 
alternative kun mea frato. E1 vidis ol. 

Merkurdie la tri fuganti—li pasabis la 
nokto en agro di frumenta nematura— 
atingis Chelmsford, ed ibe grupo de 
habitanti, qua nomis su la Komitato di 
Provizo Publika, sizis la poneo kom 
provizuro e donis nulo po ol ecepte promiso 
por parto de ol dum la dio venonta. Hike 
esis rumori pri la Marsani en Epping, e 
novaji pri la destrukto di la pudro-muelili di 
Waltham Abbey kom vana probo explozar 
un del invadanti. 


181 



Homi hike guatis la Marsani del kirko- 
turmi. Mea frato, tre fortunoze pro to quo 
sequis, preferis quik avanirar al marbordo 
kam vartar nutrajo, quankam omna tri tre 
hungris. Ante dimezo li trapasis Tillingham 
qua, stranje, semblis esar tre tranquila ed 
abandonita ecepte da kelka spolianti 
furtema qui serchis nutrajo. Proxime a 
Tillingham li subite vidis la maro e la 
maxim astonanta amaso de navi de omna 
sorti imaginebla. 

Nam pos ke la navisti ne povis navigar la 
Thames, li navirabis al marbordo di Essex, 
ad Harwich e Walton e Clacton, pose a 
Foulness e Shoebury, por embarkigar la 
homi. Li esis en krecento sikloforma qua 
desaparas aden nebuleto vers la Naze. Plu 
proxim la plajo esis multa pesko-bateli— 
Angla, Skota, Franca, Holandana, e Sueda; 
vapornavi del Thames, yakti, bateli elektral; 
ultre oli esis la pezoza navi, bov-navi, 
voyaj-navi, petrol-navi, var-navi, mem olda 
blanka paromo, paketboti blanka e griza de 
Southampton ed Hamburg; ed alonge la 
blua marbordo exter la Blackwater-rivero, 
mea frato povis neklare dicernar densa 
amaso de bateli qui marchandis kun la 
homi sur la plajo, turbo qua extensis su 
alonge la Blackwater preske til Maldon. 

Distanta de du milii esis kuras-navo, tre 
basa en l’aquo, simile, segun la vido di mea 
frato, a navo aquo-trempita. Olta esis 
l’arieto Tondro-filio. Ol esis l’unika milit- 
navo videbla, ma fore addextre trans la 
glata surfaco dil maro—ta dio esis tote 
tranquila—esis serpento di nigra fumo por 
markizar la kuras-navaro dil Kanelo, qua 
vartis en longa lineo, kun tota vaporo e 
pronta agar, trans l’estuario dil Thames 
dum la vinko dil Marsani, alerta ma 
nekapabla haltigar li. 

Vidante la maro, siorino Elphinstone, 
malgre la aplombo di sua bofratino, 
panikeskis. El ne til nun ekirabis Anglia, el 
preferas mortar kam esar senamika en 
stranjera lando, e tale pluse. El semblis, 
kompatindino, supozar, ke la Franci e la 
Marsani esas tre simila. E1 divenis sempre 
plu histerika, timoza, e trista dum la du dii 
dil voyajo. Elua granda nociono esis 
retroirar a Stanmore. Omno esis bona e 
sekura en Stanmore. Li trovos George en 
Stanmore. 

Maxim desfacile li duktis el al plajo, ube 
mea frato balde sucesis ganar la remarko di 
ula homi en palet-navo del Thames. Li 
sendis batelo e negociis triadek-e-sis pundi 

po la tri. La palet-navo iros ad Ostend, dicis 
ta homi. 

Ye dek-e-quar kloki, cirkume, paginte la 
pasaj-preco ye la pasponteto, mea frato 
trovis su sekure sur la palet-navo kun sua 
tutelati. La navo havis nutraji, quankam tre 
chera, e la tri sucesis manjar repasto sur 
avana benko. 

Esis ja quaradek pasajanti embarkinta, uli 
de li spensabis lia tota pekunio por ganar 
pasaj-plasi, ma la kapitano restis proxim la 
Blackwater til dek-e-sep kloki, embarkigis 
plusa pasajanti til ke la ferdeko esis mem 
danjeroze charjita. Lu probable vartabus plu 
longe, ecepte ke tatempe komencis la sono 
di kanoni del sudo. Quale se ol respondas, 
la kuras-navo proxima pafis kanoneto ed 
hisis standard-lineo. Fum-spumo spricis de 
olua kamen-tubi. 

Ula pasajanti opinionis, ke ta pafado 
venas de Shoeburyness, til ke on remarkis, 
ke ol plulauteskas. Samatempe, fore 
sudeste, la masti e supraji di tri kuras-navi 
acensis unope del maro sub nubi de nigra 
fumo. Ma la atenco di mea frato rapide 
retrovenis al fora pafado del sudo. II 
imaginis, ke il vidas fum-kolono acensar del 
fora griza nebuleto. 

La mikra palet-navo ja paletagis adeste 
del granda navi-krecento, e la basa 
marbordo di Essex divenis blua e nebuloza, 
kande Marsano aparis, mikra e neklara en 
la disto, avancis alonge la marbordo 
fangoza de Foulness. Pro to la kapitano sur 
la pont-ferdeketo lautege blasfemis pro 
timo ed iraco pro sua propra ajorno, e la 
paleti ipsa semblis esar infektita da lua 
teroro. Omnu en la navo stacis ye la 
rempari o sur la benki dil navo e regardegis 
ta fora formo, plu alta kam l’arbori o la 
kirko-turmi, qua avaniras per senhasta 
parodio di pazego homal. 

To esis l’unesma Marsano vidita da mea 
frato ed il stacis, plu astonata kam 
terorigita, e spektis ta Titano decideme 
avancar vers la navi, vadar sempre plu 
profunde aden l’aquo de la marbardo. Lore, 
fore ultre Crouch, venis altro pazegante 
super arbori stuntita, e pose altro, mem plu 
fore, profunde vadis tra la fango-platajo 
brilanta qua semblis pendar inter la maro e 
la cielo. Li omna pazegis vers la maro, quale 
por interceptar l’eskapo dil multega navi 
amasigita inter Foulness e la Naze. Malgre 
la pulsanta laboro dil mashini dil mikra 
palet-navo, el retretis de ta avanco 
minacata per lenteso terorinda. 

Regardante adnordweste, mea frato vidis 
la granda krecento ja tordar su pro la teroro 
venonta; un navo pasis dop altro, altro 
venis adlatere, vapornavi suflis ed emisis 
quanti de vaporo, segli esis desvolvita, 
bateli hastis avane e retroe. II esis tante 
facinata da to e da ta danjero reptante 
desinistre, ke il vidis nulo del maro. Lore 
rapida movo dil palet-navo (ol subite 
turnesis por evitar koliziono) jetis il 
kapavane del benko sur qua il stacis. 
Cirkum il esis klamado, e fulanta pedi, e 
voco-klamo qua semblis esar feble 
respondita. La palet-navo tremis e ruligis il. 

II saltis a sua pedi e vidis dextre, apene 
triacent futi del saltanta navo, grandega 
fera maso quale plugilo qua tranchas 
l’aquo, jetas ol ambalatere per ondegi 
spumifanta qui saltas vers la palet-navo, 
lansas la paleti senpova aden la aero, e pose 
adinfre sugis la deko preske al imers-nivelo. 

Spum-dusho dum instanto blindigis mea 
frato. Kande ilua okuli klaresis, il vidis, ke 
la monstro pasabis ed hastas vers la tero. 
Granda fera suprajo aparis de ta hastanta 
konstrukturo, e de to du vapor-tubi 
projektesis e sputis fumo flamifanta. Ol esis 
la torpedo-arieto, Tondro-filio, hastante 
adavane por salvar la navi minacata. 

Mea frato retenis sua pedo-plaso per 
tenegar la rempari, regardis ultre la 
hastanta leviatano a la Marsani, e vidis tri 
de li, l’una proxim l’altri, tante fore en la 
maro ke lia tripedi esis preske submersita. 
Tale submersita, vidita de fore, li semblis 
esar multe min timinda kam l’enorma fera 
maso en la voyo-traco di qua la palet-navo 
nun shanceligesis tante senpove. Segun lia 
propra intelekto, la giganto forsan esas 
altra Marsano. La Tondro-filio ne pafis, ma 
avancis maxim rapide vers li. Probable pro 
ke ol ne pafis, lu povis venar tante proxim 
l’enemiki. Li ne komprenis, to quo ol esas. 
Pos un obuso, li sinkabus ol al fundo dil 
maro per la Varmeso-radio. 

Ol avancis tante rapide, ke pos minuto ol 
semblis esar mivoye inter la palet-navo e la 
Marsani—nigra maso diminutanta avan la 
horizonto regresanta dil Essex-marbordo. 

Subite la maxim avana Marsano abasis 
sua tubo e lansis mitralio del nigra gaso ye 
la kuras-navo. Ol frapis la sinistra flanko e 
rikochis kom spumo inkatra qua rulis vers 
la larja maro, torento desfaldinta dil Nigra 
Fumo de qua la kuras-navo turnis su. Segun 
la spektanti en la palet-navo, basa en 
l’aquo, la suno brilante en lia okuli, ol 
semblis ja esar inter la Marsani. 

Li vidis, ke la magra figuri separas su e 
levas su ek l’aquo dum ke li retretas vers la 
marbordo, ed un de li levis la kameratra 
generatoro dil Varmeso-radio. Lu tenis ol 
vizita oblique adinfre, e muro de vaporo 
saltis del aquo ye la tusho. Ol evidente 
perforis la fero dil navo-flanko quale fera 
stango blanke varmega perforas papero. 

Flagro-flamo spricis tra l’acensanta 
vaporo, e pose la Marsano shancelis. Pos 
plusa instanto, lu esis faligita, e granda 
maso de aquo e vaporo alte spricis aden la 
aero. La kanoni dil Tondro-filio sonis tra la 
fumo, l’una pos l’altra, ed un kuglego alte 
spricigis l’aquo apud la palet-navo, rikochis 
adnorde vers l’altra navi, ed aplastis pesko- 
batelo til spliti. 

Ma nulu multe atencis to. Vidante la 
krulo dil Marsano, la kapitano sur la pont- 
ferdeketo klamis, ed omna pasajanti ye la 
pupo ensemble klamis. E pose li itere 
klamis, nam, aparante de ultre la blanka 
tumulto, ulo longa e nigra iris, flami 
spricante de olua mezo, ventil-tubi e fum- 
tubi flamifante. 

Ol ankore vivas; la guvern-mekanismo, 
evidente, esas integra e la motori funcionas. 
E1 iras direte vers duesma Marsano, esas 
proxim ol per apene triacent futi, kande la 

Varmeso-radio venas. Per sono violentoza e 
matida, flagro blindiganta, olua ferdeki, 
olua fum-tubo adsupre saltis. La Marsano 
shancelis pro la violenteso di olua explozo, 
e pos plusa instanto la navo ruinita, ankore 
hastante adavane pro l’impulso di sua 
rapideso, kolizionis kun lu e krumplis lu 
quale kartonajo. Mea frato nevolunte 
klamis. Bolianta vapor-tumulto itere celis 
omno. 

“Du!” kriis la kapitano. 

Omnu kriis. La tota palet-navo de l’una 
extremajo a l’altra resonis per voco-saluti 
frenezioza qua kuris de navo a navo en la 
densa amaso de navi e bateli hastante vers 
la larja maro. 

La vaporo pendis super l’aquo dum multa 
minuti, tote celis la triesma Marsano e la 
marbordo. Dum ta tota tempo la palet-navo 
kontinue movis vers la larja maro e de la 
kombato; kande tandem la konfuzeso 
klarigesis, la muro driftanta de nigra vaporo 
intervenis, ed on povis vidar nulo di la 
Tondro-filio, nek la triesma Marsano. Ma 
l’altra kuras-navi nun esas tre proxim la 
marbordo, for la palet-navo. 

La naveto duris irar vers la larja maro, e 
la kuras-navi lente regresis vers la 
marbordo ankore celita da muro 

marmorumatra de vaporo, vaporo e nigra 
gaso vorticanta e stranje mixita. La navaro 
di fuganti dispersesis adnordeste; plura 
pesko-bateli vehis inter la kuras-navi e la 
palet-navo. Pos kelka tempo, ed ante ke li 
atingis la falanta nubo-muro, la militnavi 
turnis su adnorde, lore abrupte turnis su 
adsude e pasis aden la nebuleto vesperal 
pludenseskanta. La marbordo divenis 
neklara, tandem nedistingebla inter la basa 
nubi qui asemblis su cirkum la suno 
kushanta. 

Ma subite del orea nebulo dil suno-kusho 
venis la vibro di kanoni, e movanta nigra 
ombri. Omnu hastis al pasamani dil palet- 
navo e strabe regardis la blindiganta 
furnazo westal, ma vidis nulo klare. Maso 
de fumo oblique acensis ed obstruktis la 
suno. La palet-navo pulsante iris tra la 
senfina necerteso. 

La suno sinkis aden griza nubi, la cielo 
redeskis ed obskureskis, la stelo vesperal 
tremante aparis. Esis profunda krepuskulo 
kande la kapitano ekkriis ed indikis per 
manuo. Mea frato regardis per granda 
esforco. Ulo rapide flugis aden la cielo del 
grizeso—flugis oblique adsupre e tre rapide 
aden la lumoza klareso super la nubi en la 
cielo westal; ulo plata e larja e tre granda, 

qua turnis su en vasta kurvo, diminutis, 
lente falis, e desaparis aden la griza misterio 
dil nokto. E flugante, ol pluvigis obskureso 
adsur la tero. 

LIBRO II 

LA TERO SUB LA 
MARSANI 

CHAPITRO 1 
Sub la pedi 


En l’unesma libro me tante fore vagis de 
mea propra aventuri por naracar 
l’experienci di mea frato, ke dum la lasta du 
chapitri me e la vikario celas ni en la vakua 
domo ye Halliford, adube ni fugabis por 
eskapar la Nigra Fumo. Me rikomencas de 
ta punto. Ni restis ibe sundie nokte e dum 
la tota dio sequanta—la dio dil paniko—en 
dilumo-insuleto, separata da la Nigra Fumo 
de la mondumo. Ni povis facar nulo ma 
vartar per neago doloroza dum ta du dii 
fatiganta. 

Mea mento anxioze okupesis pri mea 
spozo. Me supozis, ke el esas en 
Featherhead, terorigata, endanjerigata, 
lamentanta me kom mortintulo. Me pazis 
tra la chambri e laute kriis pro pensar pri 
mea separo de el, pro to quo forsan eventas 
ad el dum mea absenteso. Mea kuzo esis, 

me savis, sat brava por irga krizo, ma ne 
esis tala homo quala rapide komprenas 
danjero, quik agas. To nun bezonata ne esas 
braveso, ma prudenteso. Mea unika 
konsolaco esis kredar, ke la Marsani iras 
vers London e for el. Tale anxio nebuloza 
igas la mento restar sentiva e doloranta. Me 
multe tedesis ed iraceskis pro la sencesa 
klamachi dil vikario; me tedesis pro vidar 
lua desespero egoista. Pos ne-efikiva 
remonstro, me evitis lu, restis en chambro— 
evidente lernochambro por infanti—qua 
kontenis globi, paperi, e kayeri. Kande lu 
sequis me adibe, me iris a konserveyo en la 
suprajo dil domo e, por esar sola kun mea 
mizeri, inkluzis me. 

Ni esis senespere inkluzita dal Nigra 
Fumo dum la tota dio e la matino sequanta. 
Sundie vespere esis signi di homi en l’apuda 
domo—vizajo en fenestro e lumi movanta, e 
plu tarde la kloz-bruiso di pordo. Ma me ne 
savas, qua esis ta homi, nek lia fato. Ni vidis 
nulo de li dum la dio sequanta. Lundie 
matine la Nigra Fumo lente driftis vers la 
rivero, reptis sempre plu proxime a ni, fine 
iris alonge la voyo exter la domo qua celas 
ni. 

Marsano transiris Fagri ye dimezo, faligis 
la fumo per sprico de vaporo grandege 


196 



varmigita qua sisis an la muri, frakasis 
omna fenestri tushita, ed eskaldis la manuo 
dil vikario kande lu fugis ek la salono. 
Kande ni tandem reptis trans la trempita 
chambri ed itere ekregardis, la regiono 
nordal aspektis quale se nigra nivo 
trapasabis ol. Regardante al rivero, ni 
astonate vidis redeso ne-explikebla mixita 
kun la nigreso dil prati brulita. 

Longatempe ni ne komprenis quale ta 
chanjo tushas ni, ecepte ke ni perdis nia 
timo a la Nigra Fumo. Ma plu tarde me 
perceptis, ke ni ne plus esas inkluzata, ke ni 
nun povas fugar. Tam balde kam me 
komprenis, ke eskapo esas posibla, mea 
revo pri ago rivenis. Ma la vikario esis 
letargiala, senraciona. 

“Ni esas hike sekura,” lu repetis; “hike 
sekura.” 

Me rezolvis abandonar lu—utinam me 
facabis to! Plu saja pro la vorti dil artilriano, 
me serchis nutraji e drinkaji. Me trovabis 
oleo e shifoni por mea brul-vunduri, e me 
anke prenis chapelo e kamizo flanela trovita 
en un de la lito-chambri. Komprenante ke 
me intencas sole forirar—ke me rezolvas 
sole forirar—lu subite vivacigis su por 
kunirar. Omno esante tranquila dum la 

posdimezo, ni iris ye dek-e-sep kloki, me 
supozas, per la voyo nigrigita vers Sunbury. 

En Sunbury, ed en diversa loki alonge la 
voyo, esis kadavri en posturi tordita, ed 
kavali ed homi, veturi renversita e bagaji, 
omno kovrita per nigra polvo. Ta drapo de 
pudro cindratra igis me pensar pri to quon 
me lektabis pri Pompeii. Ni atingis 
Hampton Court sen mala aventuro, nia 
menti plena de vidaji stranja e nefamiliara, 
ed en Hampton Court nia okuli joyis trovar 
verda spaco qua eskapabis la velo 
sufokanta. Ni trairis Bushey-parko, la cervi 
iris avane e retroe sub la kastanieri, e 
gehomi hastis vers Hampton, e talamaniere 
ni venis a Twickenham. Ti esis l’unesma 
homi quin ni vidis. 

Trans la voyo, la foresto ultre Ham e 
Petersham ankore flamifis. Twickenham 
esis nedomajita da o Varmeso-radio o Nigra 
Fumo, e plu multa homi esis ibe, quankam 
nulu povis ofrar informo. Maxim ofte li 
similesis a ni, explotis la tranquila pauzo 
por translojar. Me suspektis, ke multa domi 
hike esas ankore okupata da lojanti 
timigita, tro timigita mem fugar. Hike, 
anke, abundis traci di fugo hastoza alonge 
la voyo. Me maxim intense rimemoras tri 
bicikli frakasita en amaso, aplastita aden la 

voyo dal roti di veturi sequanta. Ni transiris 
Richmond-ponto ye duadek kloki, cirkume. 
Ni komprenende hastis trans la ponto 
expozata, ma me remarkis plura red amasi 
qui flotacas en la rivereto, uli larja de multa 
futi. Me ne savis to quo oli esis—esis nula 
tempo explorar—e me inferis plu hororinda 
signifiko kam meritita. Hike, cis Surrey, esis 
la nigra pudro qua esabis fumo, e kadavri— 
amaso de li apud l’enireyo dil staciono; ma 
ni tote ne vidis la Marsani til ke ni iris vers 
Barnes. 

Ni vidis en la disto nigrigita grupo de tri 
homi qua kuras alonge voyeto vers la 
rivero, ma altre ol semblis esar dezertita. 
Sur la kolino, l’urbeto di Richmond briske 
brulis; exter l’urbeto di Richmond esis nula 
traco dil Nigra Fumo. 

Dum ke ni proximeskis a Kew, subite 
kurante venis multa homi, e la suprajo di 
kombat-mashino Marsanala aparis super la 
tekti, ne plu fora de ni kam triacent futi. Ni 
stacis konsternate pro nia danjero, e se la 
Marsano adinfre regardabus, ni quik 
perisabus. Ni esis tante terorigita, ke ni ne 
audacis avanirar, ma turnis ni e celis ni en 
hangaro en gardeno. Ibe la vikario squatis, 
taceme ploris, e refuzis itere movar. 

Ma mea ideo fixigita di atingar 
Leatherhead ne lasis me repozar, e me itere 
ekiris aden la krepuskulo. Me trairis 
arbustaro, alonge paseyo apud domego en 
sua propra domeno, e tale venis aden la 
voyo vers Kew. Me livis la vikario en la 
hangaro, ma lu sequante hastis dop me. 

Ta duesma ekiro esis la maxim temerara 
ago quan me facis. Nam esis evidenta, ke la 
Marsani cirkondas ni. Tam balde kam la 
vikario rajuntis me, ni vidis od la kombat- 
mashino ja vidita od altro fore trans la prati 
vers Kew Lodge. Quar o kin nigra figureti 
hastis avan ol trans la griz-verda agro, e pos 
instanto esis evidenta, ke ta Marsano 
persequas li. Per tri pazegi lu esis inter li, e 
li kuris omnadirecione de lua pedi. Lu ne 
uzis Varmeso-radio por destruktar li, ma 
unope sizis li. Lu semblis jetar li aden la 
granda korbo metala qua saliis dope, quale 
korbo di laboristo pendas de la shultro. 

Erste me komprenis, ke la Marsani havas 
altra skopo kam destrukto por la homaro 
vinkita. Ni aturdite stacis dum instanto, 
pose turnis ni e fugis tra pordo dop ni aden 
gardeno murizita, falis aden vice trovis 
fosato fortunoza, ed ibe jacis, apene audacis 
susurar l’una a l’altra til ke la steli aparis. 

Me supozas, ke esis preske duadek-e-tri 
kloki ante ke ni kurajeskis itere ireskar; ni 
ne plus riskis irar aden la voyo, ma reptis 
furteme alonge la hegi e tra plantacerii, ed 
akute spektis tra l’obskureso, lu dextre e me 
sinistre, por la Marsani, qui semblis esar 
omnube cirkum ni. En un loko ni tastis 
aden spaco brulita e nigrigita, nun 
koldeskanta e cindratra, ed inter nombro de 
dispersita hom-kadavri, hororinde brulita 
ye la kapi e torsi, ma la gambi e boti 
integra; e kadavri di kavali, forsan kinadek 
futi dop lineo di quar kanoni arachita ed 
afusti frakasita. 

Sheen evidente eskapabis destrukto, ma 
la loko esis silencoza ed abandonita. Hike ni 
trovis nula mortinti, quankam la nokto esis 
tro obskura por vidar aden la voyeti 
transversa dil loko. En Sheen mea 
kompanulo subite plendis pro febleso e 
dursto, e ni decidis probar un del domi. 

L’unesma domo enirata per fenestro pos 
poka desfacileso esis villa mi-separata, e me 
trovis nulo manjebla livita en la domo, 
ecepte fromajo moldoza. Tamen, esis aquo 
drinkebla; e me trovis hakileto, qua esos 
utila por nia eniro aden la nexta domo. 

Ni pose transiris a loko ube la voyo 
duktas vers Mortlake. Hike situesis blanka 

domo en gardeno murizita, ed en la 
nutrivarmoro dil domo ni trovis amaso de 
nutraji—du pani en tortuyo, kruda loncho, e 
la duimo di shinko. Me katalogizas oli tante 
precize pro ke eventis, ke ni destinesis 
transvivor per ta kozi dum la sequanta du 
semani. Biro en boteli esis sub tabulo, ed 
esis du sakedi de fazeoli e latugi velkita. Ica 
nutrivarmoro apertis aden sorto de lav- 
koqueyo, ed en olta esis lenii; anke esis 
armoro en qua ni trovis preske dekeduo de 
boteli de vino burgundiana, supo e salmono 
en bidoni, e du bidoni de bisquiti. 

Ni sidis en l’apuda koqueyo en 
l’obskureso—nam ni ne audacis acendar 
lumizilo—e manjis la pano e shinko, e 
drinkis biro del sama botelo. La vikario, 
ankore timoza e destranquila, nun deziris, 
sat stranje, durar irar, e me urjis lu fortigar 
su per manjar, kande to eventis quo 
enkarcerigis ni. 

“Certe ne ja esas noktomezo,” me dicis, e 
venis flagro blindiganta de intense verda 
lumo. Omno en la koqueyo klare aparis 
verde e blanke, ed itere desaparis. Lore 
sequis tala bruisego quala me ne antee o 
pose audis. Tante quik pos to, por ke ol 
semblis esar saminstanta, venis matida sono 
dop me, frakas-bruiso di vitro, krakego e 

klikto di masonuro falanta cirkum ni, e la 
gipso dil plafono falis adsur ni, frapis kom 
multa fragmenti adsur nia kapi. Me frapesis 
kapavane trans la pavimento kontre 
manchilo dil forno ed aturdesis. 
Longatempe me esis senkoncia, dicis la 
vikario, e rikoncieskante, trovis, ke ni esas 
itere en obskureso, e lu, vizajo humidigita 
per sango de sekvunduro en la fronto, quale 
me pose deskovris, spricis aquo adsur me. 

Longatempe me ne rimemoris to quo 
eventabis. Lente venis memoro. Kontuzo ye 
mea temporo aparis. 

“Ka vu standas plu bone?” susurante 
questionis la vikario. 

Me tandem respondis. Me rekte sideskis. 

“Ne movez,” lu dicis. “La pavimento esas 
kovrita per frakasit fayenci del armoro. Vu 
tote ne povas movar sen facar sono, e me 
supozas, ke li esas extere.” 

Ni amba sidis tote taceme, por ke ni 
apene audis nia propra respiro. Omno 
semblis mortive silencoza, ma unfoye ulo 
proxima, gipso o briki frakasita, adinfre 
glitis per grondo. Extere e tre proxime esis 
metala kliktado intermitanta. 

“To!” dicis la vikario kande ol balde 
repetesis. 

“Yes,” me dicis. “Ma quo esas to?” 

“Marsano!” dicis la vikario. 

Me itere askoltis. 

“Ne esis quale la Varmeso-radio,” me 
dicis, e dum kurta tempo me tendencis 
opinionar, ke un de la granda kombat- 
mashini faletabis kontre la domo, quale me 
vidabis un de li faletar an la turmo dil kirko 
di Shepperton. 

Nia situeso esis tante stranja e 
nekomprenebla, ke dum tri o quar hori, til 
jornesko, ni apene movis. Lore enfiltris la 
lumo, ne tra la fenestro, qua restis nigra, ma 
tra aperturo triangula en la muro dop ni 
inter strabo ed amaso de briki frakasita. Ni 
nun unesmafoye neklare vidis l’internajo 
dil koqueyo. 

La fenestro esabis enkrevita da amaso de 
gardeno-sulo qua fluas adsur la tablo an 
qua ni sidabis, e jacas cirkum nia pedi. 
Extere, la sulo esis alte amasigita an la 
domo. Ye la suprajo dil fenestro-solio ni 
vidis exterpita dren-tubo. La pavimento esis 
pelmele kovrita per eskombri frakasita; 
l’extremajo dil koqueyo vers la domo esis 
enfalinta, e pro ke la dilumo ibe envenis, 
esis evidenta, ke la maxim granda parto dil 
domo krulabis. Brilante kontrastante a ta 
ruino esis la neta armoro, segunmode hele 
verde farbizita, e plura poti ek kupro e 

stano sub ol; la murpapero imitis kareli blua 
e blanka, e du jurnal-suplementuri 
kolorizita fluktuetis an la muri super la 
furnelo. 

La jorno plulumizante, ni vidis tra 
l’aperturo en la muro la korpo di Marsano 
qua sentinelesas, me supozas, l’ankore 
briletanta cilindro. Vidinte to, ni reptis tam 
prudente kam posible de la krepuskulo dil 
koqueyo aden l’obskureso dil dopkoqueyo. 

Abrupte la justa interpreto eniris mea 
mento. 

“La kinesma cilindro,” me susuris, “la 
kinesma lansita de Marso, shokis ica domo 
ed enterigis ni sub la ruini!” 

Longatempe la vikario tacis, e pose lu 
susuris: 

“Deo kompatez ni!” 

Me balde audis lu ploretar a su. 

Ecepte ta sono ni jacis tre taceme en la 
dopkoqueyo; pri me, me apene audacis 
respirar, e sidis, regardo fixigita ye la febla 
lumo dil pordo dil koqueyo. Me povis apene 
vidar la vizajo dil vikario, neklara ovalo, e 
lua kolumo e ponyeti. Extere komencis 
martelago metala, pose violentoza ululo, e 
pose itere, pos intervalo tacema, siso quale 
siso di motoro. Ta bruisi, maxim ofte 
problematra, intermitante duris e fakte 

semblis divenar sempre plu nombroza. 
Balde reguloza sono matida e vibrado qua 
igis omno cirkum ni tremar ed igis la vazi 
en la nutrivarmoro sonetar e movetar, 
komencis e duris. La lumo esante eklipsita, 
la koqueyo-pordo fantomatra esis tote 
obskura. Dum multa hori ni evidente 
blotisis ibe, taceme e trepidante, til ke nia 
atenco fatigita faliis.... 

Tandem me trovis, ke me vekas e tre 
multe hungras. Me tendencas supozar, ke ni 
pasabis la plu granda parto di un dio ante 
vekir. Mea hungro tante multe insistis, ke 
ol incitis me agar. Me dicis al vikario, ke me 
serchos nutraji, e tastis vers la 
nutrivarmoro. Lu ne respondis, ma tam 
balde kam me manjeskas, la febla sono 
facita incitis lu, e me audis lu reptar dop 
me. 

CHAPITRO 2 

To quon ni vidis del domo ruinita 


Pos manjir, ni retroreptis al dopkoqueyo, e 
me supozas, ke ibe me itere dormetis, nam 
balde cirkumregardante, me trovis me esar 
sola. La vibrado pulsanta duris per persisto 
fatiganta. Me plurafoye susuris por la 
vikario, e tandem tastis al koqueyo-pordo. 
Esis ankore dio, e me perceptis lu trans la 
chambro; lu jacis ye la truo triangula qua 
apertas a la Marsani. Lua shultri esis 
kurvigita, por ke lua kapo esis celita. 

Me povis audar multa bruisi preske 
simila ad olti en motor-hangaro; e la loko 
ocilis pro ta batado pulsanta. Tra l’aperturo 
en la muro me povis vidar la suprajo di 
arboro tushita da orea lumo e la varma bluo 
di vesperala cielo tranquila. Dum un 
minuto, cirkume, me spektis la vikario, e 
pose avancis, blotisis e pazis per grandega 

prudenteso inter la fayenci frakasita qui 
kovras la pavimento. 

Me tushis la gambo dil vikario, e lu tante 
violentoze tresayis, ke gipso-maso extera 
glitis adinfre e falis kun lauta shoko. Me 
tenis lua brakio, timante ke lu kriez, e dum 
longa tempo ni senmove blotisis. Me turnis 
me por vidar, quanta remparo restas. La 
falanta gipso livabis fenduro vertikal en 
l’eskombri, e per cirkonspekte levar me 
trans trabo, me povis vidar tra la truo a ta 
qua lastanokte esabis preurbala voyo 
tranquila. La chanjo vidita esis ya vasta. 

La kinesma cilindro evidente falabis 
direte aden l’unesma domo vizitata da ni. 
L’edifico desaparabis, esis tote aplastita, 
pulverigita, e dispersita da la shoko. La 
cilindro nun situesis tre profunde sub la 
fundamento original—profunde en truo ja 
vaste plu larja kam la foso aden qua me 
regardabis ye Woking. La tero cirkum ol 
spricabis pro ta grandega shoko—“spricis” 
esas l’unike justa vorto—e jacis en amasi 
qui celis la formi dil domi vicina. Ol agabis 
precize simile a fango sub frapo violentoza 
de martelo. Nia domo retroe krulabis, la 
avana parto mem til la teretajo esabis tote 
destruktita; hazarde la koqueyo e 
dopkoqueyo eskapabis, e nun esis enterigita 

sub sulo e ruinaji, inkluzita da plura tuni de 
sulo omnalatere ecepte vers la cilindro. 
Super ta vidajo ni nun pendis ye la bordo 
dil ronda fosego pri qua la Marsani laboris. 
La forta sono batanta esis evidente rekte 
dop ni, ed hele verda vaporo tempope 
acensis quale velo trans nia vido-trueto. 

La cilindro esis ja apertita meze dil foso, 
e ye la fora bordo dil foso, inter l’arbustaro 
aplastita e graviizita, un de la granda 
kombat-mashini, abandonita da sua 
okupanto, stacis rigide ed alte avan la cielo 
vesperal. Komence me apene remarkis la 
foso e la cilindro, quankam konvenas 
unesme deskriptar oli, pro l’extraordinara 
mashino cintilifanta quan me vidis esar 
okupata pri exkavar, e pro la stranja enti 
qui reptis lente e doloroze trans la sul- 
amasi apud ol. 

La mashino certe unesme kaptis mea 
atenco. Ol esis un de ta fabrikaji komplexa 
quin on plu tarde nomis manipul-mashini, 
la studio di qui ja donis tante enorma 
impulso ad invento teral. Unesme vidita, ol 
semblis esar sorto de araneo metala, 
havante kin gambi ajila e juntita, e nombro 
extraordinara de leveri juntita, stangi, e 
tentakuli extensiva e siziva cirkum sua 
korpo. La plu multa brakii esis retraktata, 

ma per tri longa tentakuli ol ektiris multa 
stangi, plaki, e vergi qui esabis futero por la 
kovrilo e semblis fermigir la muri dil 
cilindro. Olti ektirita esis levita e depozita 
sur plata sul-surfaco dop ol. 

Olua movo esis tante rapida, komplexa, e 
perfekta, ke komence me ne vidis ol kom 
mashino, malgre olua cintilifo metala. La 
kombat-mashini esis koordinata ed 
anmizita til grado extraordinara, ma nule 
komparis ad ico. Homi qui nultempe vidis 
ta strukturi ed havas nur la proburi male 
imaginita da artisti o la deskripti neperfekta 
da tala okultesti quale me, apene 
komprenas ta qualeso vivanta. 

Me precipue memoras l’ilustruro de un 
dil unesma pamfleti qui ofris historio 
konsequanta dil milito. L’artisto evidente 
hastoze studiabis un de la kombat-mashini, 
e pos to lua informo haltigesis. Lu prizentis 
oli kom tripedi inklinata e rigida, sen o 
flexebleso o subtileso, ed havanta 
monotoneso tote trompanta. La pamfleto 
kontenanta ta ilustruri esis grande 
populara, e me hike mencionas olti nur por 
avertar la lektanto kontre l’impresuro 
forsan kreita. Olti ne plu similesas la 
Marsani quin me vidis agar kam pupeo 

Holandana similesas homo. Meaopinione, la 
pamfleto esabus plu bona sen olti. 

Komence, me dicas, la manipul-mashino 
ne semblis a me esar mashino, ma krabatra 
ento havanta tegumento cintilifanta, la 
Marsano qua manipulis olua delikata 
tentakuli semblis nur equivalar la cerebro 
dil krabo. Ma pose me perceptis la simileso 
di olua griz-bruna tegumento brilanta e 
ledratra a to dil altra korpi ultre ol, e me 
komprenis la vera naturo di ta laboristo 
habila. Per ta kompreno, mea intereso 
movis a ta altra enti, la reala Marsani. Me ja 
recevabis provizora impresuro pri olti, e 
l’unesma nauzeo ne plus obskurigis mea 
observo. Pluse, me esis celita e senmova, e 
nulo urjis me agar. 

Li esis, me nun vidis, la maxim neterala 
enti konceptebla. Li esis grandega korpi 
ronda—o, plu bone, kapi—cirkum quar futi 
de diametro, e singla korpo havis vizajo en 
l’avanajo. Ta vizajo havis nula naztrui— 
fakte, la Marsani semblis havar nula flar- 
senso, ma ol havis du tre granda okuli di 
obskura koloro, e quik sube sorto de karna 
beko. Dop ta kapo o korpo—me apene savas 
quale parolar pri ol—esis un tensita surfaco 
timpanatra, plu tarde deskovrita esar orelo 
anatomiale, quankam ol mustis esar preske 

neutila en nia plu densa aero. En grupo 
cirkum la boko esis dek-e-sis dina tentakuli, 
preske flogilatra, aranjita per du grupeti de 
ok. Ta grupeti esis plu tarde kelke apte 
nomizita, da la famoza anatomiisto 
profesoro Howes, la manui. Mem 
unesmafoye vidante ta Marsani, semblis a 
me, ke li esforcas levar su sur ta manui, ma 
komprenende, pro la pezo augmentita dal 
tero, lo esis neposibla. Esas motivo supozar, 
ke sur Marso li movis per oli sat facile. 

L’interna anatomio, me hike darfas 
komentar, quale disseko plu tarde 
demonstris, esas preske egale simpla. La plu 
granda parto dil strukturo esas la cerebro, 
qua sendas enorma nervi al okuli, al orelo, 
ed al tentakuli sentiva. Ultre to esas la grosa 
pulmoni, aden qui apertas la boko, e la 
kordio e sua vazi. La peno pulmonal kauzita 
da l’atmosfero plu densa e gravito plu 
granda esis tro evidenta en la movi 
spasmatra dil extera pelo. 

To esas omna organi Marsana. Quankam 
to semblos esar stranja a homi, la digest- 
aparato komplexa qua konstitucas la maxim 
granda parto di nia korpi ne existas en la 
Marsani. Li esas kapi—nur kapi. Li havas 
nula intestini. Li ne manjas, certe ne 
digestas. Vice lo, li prenas la sango fresha e 

vivanta de altra enti ed injektas ol aden sua 
propra veini. Me ipsa vidis to, quale me 
mencionos en la propra plaso. Ma quankam 
me semblas esar skrupuloza, me ne povas 
koaktar me deskriptar to quon me ne povis 
tolerar mem spektar. Suficas dicar, ke sango 
obtenita de animalo ankore vivanta, maxim 
ofte de homo, esis varsita direte aden la 
veino recevanta per pipeto.... 

Ca ideo esas sendubite hororinde 
repugnanta a ni, ma samatempe me 
opinionas, ke on devas rimemorar quante 
repugnanta semblus nia kustumi karnivora 
a kuniklo inteligenta. 

L’avantaji fiziologial di injektar esas ne- 
negebla, se on konsiderus la grandega 
disipo homal di tempo ed energio pro 
manjar e digestar. La duimo di nia korpi 
konsistas ek glandi e tubi ed organi por 
laboreme chanjar nutrajo heterogena aden 
sango. La procedi digestiva e lia reakto a la 
nerv-sistemo sapas nia forteso ed afektas 
nia menti. Homi esas felica o mizeroza pro 
hepati sana o nesana, o sana glandi 
stomakal. Ma la Marsani esas elevita de ta 
fluktui korpal di humori ed emoci. 

Lia prefero ne-negebla por homi kom 
nutrivo esas partale explikata dal naturo di 
la restaji dil viktimi adportita kom provizuri 

de Marso. Ta enti, quale on judikas pro la 
restaji velkinta plu tarde trovita da homi, 
esis bipedi havanta skeleti nesolida e 
silicoza (simila ad olti di sponji silicoza) e 
febla muskularo; li stacis alte de cirkume sis 
futi, ed havis kapi ronda ed erektita e 
granda okuli en orbiti silexatra. Semblis ke 
du o tri de olti esis adportita en singla 
cilindro, e ke omni esis mortigita ante 
atingir la tero. Plu bone por li, nam nur 
esforcar rekte staceskar sur nia planeto 
frakasabus omna osto en lia korpi. 

Talamaniere deskriptante, me hike 
adjuntas kelka plusa detali qui, quankam li 
esis tatempe ne-evidenta, kapabligos la 
lektanto qua ne konocas li plu klare 
imaginar ta enti odiinda. 

Per tri altra detali lia fiziologio stranje 
diferas de la nia. Li ne dormas, quale la 
kordio di homo ne dormas. Pro ke li havas 
nula granda muskularo rekuperar, ta 
tempopa extingo esas nekonocata da li. Li 
poke o nule sentas fatigeso, semblante. Sur 
la tero li ne povabus movar sen esforco, ma 
mem til la fino li agis. Dum duadek-e-quar 
hori li laboris, quale forsan agas formiki sur 
la tero. 

Sekundare, semblante stranje a mondo 
sexual, la Marsani esas tote sen sexuo, e do 

sen irga emoco tumultoza qua naskas de ta 
difero inter homi. Un yuna Marsano, on ne 
darfas disputar, ya naskis sur la tero dum la 
milito, ed esis trovita adjuntita a sua 
genitoro, partale burjonifata, exakte quale 
burjonifas lilio-bulbo, o la yuna animali en 
polipo en lago-aquo. 

En la homaro, en omna animali teral plu 
evolucionita, tala metodo por naskar 
desaparabis; ma mem sur ica tero, ol esas 
certe metodo primitiva. En la min alta 
animali til la primara kuzi dil vertebrozaro, 
la Tunikati, la du procedi ko-existas, ma 
fine la metodo sexual tote vinkis la rivali. 
Sur Marso, tamen, lo kontrea evidente 
eventis. 

Esas remarkinda, ke ula skriptisto 
spekulema qua havas reputo quaze ciencal, 
skribante longatempe ante l’invado 
Marsana, predicis por la homaro strukturo 
final simila a to dil advera stando Marsanal. 
Lua predico, me memoras, aparis dum 
novembro o decembro 1893, en jurnalo nun 
longe mortinta, la Pall Mall Budget, e me 
rimemoras karikaturo pri ol en jurnalo pre- 
Marsana titulizita Punch. Lu remarkis—per 
tono fola e jokema—ke la perfektigo di 
aparati mekanikal fine vinkos la membri; ke 
la perfektigo di aparati kemial vinkos 

digesto; ke tala organi quala hari, nazo 
extera, denti, oreli, e mentono ne plus esos 
necesa parti dil homo, e ke la tendenco di 
selekto natural avaniros per lia kontinua 
diminuto tra l’epoki venonta. Nur la 
cerebro restos necesajo fundamental. Nur 
un altra parto dil korpo probable 
transvivos, e to esas la manuo, “docisto ed 
agento dil cerebro.” Dum ke velkos la 
restajo dil korpo, la manui plu grande 
kreskos. 

Multa vera vorti skribesas jokeme, ed en 
la Marsani ni nedisputeble trovas la reala 
efekto di tale supresar la parto animal dil 
organismo dal intelekto. Meaopinione, esas 
tre kredinda, ke la Marsani forsan decendis 
de enti simila a ni ipsa, per gradopa 
developo dil cerebri e manui (olti lasta fine 
genitis la du grupi de tentakuli delikata) po 
la kusto dil restajo dil korpo. Sen la korpo, 
la cerebro komprenende divenas nur 
intelekto egoista sen la substrato emocema 
dil homo. 

La lasta grava difero inter la sistemi di ta 
enti e le nia esas to quon on supozas esar 
tre triviala. Mikro-organismi qui kauzas 
tante multa morbi e dolori sur la tero, o 
nultempe aparis sur Marso o la higien- 
cienco Marsana eliminis li multa epoki ante 

nun. Cent morbi, omna febri e kontagii dil 
vivo homal, ftizio, kanceri, tumori, e tala 
maladesi, nultempe eniris lia vivi. Parolante 
pri la diferi inter la vivo sur Marso e la vivo 
teral, me hike darfas aludar la stranja 
sugestaji di la reda herbacho. 

Evidente la vejetantaro sur Marso, vice 
esar precipue verda, havas brilante reda 
koloro. Omnakaze, la semini quin la 
Marsani (intencante od hazarde) adportis 
genitis reda kreskaji. Nur olta populare 
nomita la reda herbacho, tamen, ganis plaso 
kom rivalo al planti teral. La reda reptanto 
esis kreskajo tre neduriva, e kelki vidis ol 
kreskar. Dum kurta tempo, tamen, la reda 
herbacho kreskis per astonanta vigoro ed 
abundo. Ol extensis su adsupre sur la foso- 
lateri ante la triesma o quaresma dio di nia 
enkarcerigo, ed olua branchi kaktusatra 
facis franjo karmezina an la bordi di nia 
fenestro triangula. Pose me trovis ol 
dissemita tra la lando, precipue irgube esis 
rivereto. 

La Marsani havas to quo semblas esar 
organo audiva, unika ronda tamburo en la 
dopajo dil kapo-korpo, ed okuli havanta 
vid-ampleso qua ne tro diferas de la nia, 
ecepte ke, segun Philips, lo blua e lo violea 
aparis nigre a li. On kustumale supozas, ke 


218 



li komunikas per soni e gesti tentakular; on 
asertas to, exemple, en la sat bona ma tro 
hastoze redaktita pamfleto (evidente 
redaktita da on qua ne ipse vidis l’agi dil 
Marsani) a qua me ja aludis e qua, til nun, 
esas la precipua informo-fonto pri li. Nula 
transvivanto tam multe vidis la Marsani 
aganta kam me. Me ipsa ne reklamacas 
honoro pro l’acidento, ma lo esas fakto. E 
me asertas, ke me de tempo a tempo intense 
spektis li, e ke me vidis quar, kin, ed unfoye 
sis de li pezoze facar ensemble la maxim 
komplexa agi sen o sono o gesto. Lia stranja 
ululado sempre preiris manjo; ol havis nula 
modulaco ed esis, me kredas, nula signalo, 
ma nur l’exhalado di aero preparante l’ago 
suganta. Me reklamacas havar adminime 
savo rudimenta pri psikologio, e pri to me 
konvinkesas—tam certe kam me 
konvinkesas pri irgo—ke la Marsani 
kambiis pensaji sen medio fizikal. Me ya 
konvinkesas pri lo, malgre forta 
prekoncepti. Ante l’invado Marsana, quale 
ica od ita lektero forsan rimemoras, me 
skribabis per multa petulozeso kontre la 
telepatio-teorio. 

La Marsani portas nula vesti. Lia 
koncepti pri ornamentizo e deco 
komprenende diferas de la nia; li ne nur 

esas evidente multe min sentiva a 
temperatur-chanji kam ni, ma preso-chanji 
semblas ne serioze afektar lia saneso. Ma 
quankam li portas nula vesti, esis en l’altra 
adjunturi artifical a lia resursi korpal ke lia 
granda superioreso kompare ad homi 
montresis. Ni homi, per nia bicikli e voyo- 
sketili, nia glit-fluganta mashini di 
Lilienthal, nia pafili e bastoni, ed c., stacas 
ye la komenco dil evoluciono quan la 
Marsani ja kompletigis. Li divenis preske 
nur cerebri, e portis diversa korpi segun lia 
bezoni quale homi portas vestari ed hastoze 
prenas biciklo o parapluvo dum pluvo. E pri 
lia aparati, forsan nulo esas plu astonanta 
ad homo kam la stranja fakto, ke to quo 
esas la traito dominacanta di preske omna 
aparati mekanikal di homi esis absenta—la 
roto esas absenta; en to omna quon li portis 
al tero esas nula traco o sugesto pri uzo di 
roti. On adminime expektabus ol en 
lokomoco. E pri to, esas stranja remarkar, 
ke mem sur ica tero, Naturo nultempe 
inventis la roto, o preferis altra moyeno por 
olua developo. La Marsani ne nur od ne 
savas pri (nekredeble) od abstenas la roto, 
ma en lia aparati li rare uzas la pivoto 
fixigita, o mi-fixigita, la cirkla movi 
limitizita ad un plano. Preske omna junturi 

dil mashinaro prizentas komplexa sistemo 
di parti glitanta qui movas sur mikra ma 
belege kurvigita fricion-parti. E dum 
parolar pri ta detalo, esas remarkinda, ke la 
longa leveri di lia mashini esas maxim ofte 
impulsata per sorto de falsa muskularo ek 
diski en gaino elastika; ta diski polarigesas 
ed esas apude e fortege kuntirita kande li 
traversesas da elektro-fluo. Talamaniere 
esas facita la stranja paraleleso a movi 
animala qua esas tante remarkinda e 
perturbanta al spektanto homal. Tala quaza 
muskuli abundas en la krabatra manipul- 
mashino qua, kande me unesme travidis la 
fendureto, me spektis descharjar la cilindro. 
Ol semblis esar infinite plu vivoza kam la 
reala Marsani qui jacis ultre ol en la lumo 
dil kushanta suno, anhelis, movigis 
tentakuli senefike, e feble movis pos lia 
vasta voyajo trans spaco. 

Dum ke me ankore spektis lia movado 
ociema en la sunlumo, e remarkis omna 
stranja detali di lia formi, la vikario 
rimemorigis da me pri sua asisto per 
violentoze tirar mea brakio. Me turnis me a 
vizajo frunsata e labii tacema ed eloquenta. 
Lu volis uzar la fendureto, qua permisis nur 
un de ni travidar; do me mustis renuncar 

spektar li kurtatempe dum ke lu juis ta 
privilejo. 

Itere travidante, l’okupata manipul- 
mashino ja konstruktabis l’aparato-peci 
quin ol tirabis ek la cilindro aden formo 
evidente simila a sua propra; e sinistre, 
okupata exkav-mashino aparabis, emisis 
sprici de verda vaporo e movis cirkum la 
foso exkavante ed amasigante per maniero 
metodal e dicernanta. Esis to quo kauzis la 
reguloza bruiso batanta e la shoki ritmoza 
qui tremigis nia krulita refujeyo. Ol pipiis e 
suflis laborante. Segun mea vido, la kozo 
havis tote nula direktanta Marsano. 

CHAPITRO 3 

La Dii di enkarcerigo 


La arivo di duesma kombat-mashino fugigis 
ni de nia vido-trueto aden la dopkoqueyo, 
nam ni timis, ke de lua alteso, la Marsano 
forsan vidus ni dop nia barilo. Plu tarde ni 
sentis ni min endanjerigita da lia okuli, nam 
segun extera okulo en la brilo di sunlumo, 
nia refujeyo certe esas vakua nigreso, ma 
komence la maxim mikra sugesto di veno 
fugigis ni aden la dopkoqueyo per retreto 
kordio-pulsiganta. Ma quankam la danjero 
riskita esis terorinda, la luro furteme 
spektar esis nerezistebla da ni amba. Me 
nun rimemoras per ula astoneso, malgre nia 
infinita danjero, kaptita inter hungrego e 
morto mem plu terorinda, ke ni bitre 
interluktis por ta privilejo hororinda di 
vidar. Ni kuris trans la koqueyo per 
groteska maniero mixita de avideso e de la 

timo facar bruiso, e frapis l’una l’altra, e 
shovis e pedfrapis, tro proxim expozo. 

Fakte, ni du posedis tote nekonciliebla 
temperamenti e kustumi di pensar ed agar, 
e nia danjero ed izoleso nur emfazis la 
nekonciliebleso. Ye Halliford me ja odieskis 
la tiko dil vikario klamar senpotente, lua 
stupida rigideso mental. Lua sencesa 
monologo murmurata sapis mea omna 
esforco projetar ago e plurafoye, tale 
inkluzata ed intensigata, preske dementigis 
me. Lu tam multe mankis su-restrikto kam 
folino. Lu ploris dum tota hori, e me ya 
kredas, ke til la fino, ta infanto dorlotita 
opinionis, ke sua febla lakrimi ulamaniere 
efikis. E me sidis en l’obskureso, nekapabla 
ne atencar lu pro lua insisti. Lu plu multe 
manjis kam me, e me vane explikis, ke nia 
nura posibleso transvivar esas restar en la 
domo til ke la Marsani kompletigos sua 
laboro en la foso, ke dum ta longa periodo 
venos tempo dum qua ni bezonos nutraji. 
Lu impetuoze manjis e drinkis pezoza 
repasti ye longa intervali. Lu poke dormis. 

Dii pasis, e lua tota sensuciemeso pri irga 
egardo tante multe augmentis nia dolori e 
danjeri, ke me mustis, quankam me odiis lo, 
rekursar a minaci, e fine a frapi. To 
racionigis lu kurtatempe. Ma lu esis un de 

ta febla enti, senfiera, timoza, anemiika, 
anmi odiinda, ruzema, qua afrontas nek 
Deo nek homo, qua afrontas ne mem su 
ipsa. 

Esas desagreabla rimemor e skribar lo, 
ma me skribas lo por ke mea naraco 
mankez nulo. Ti qui eskapis la parti 
obskura e terorinda di vivo trovos mea 
brutaleso, mea iraco-flagro dum nia finala 
tragedio, esar facile blamebla; nam li savas 
tam bone kam altri to quo esas neyusta, ma 
ne to quo esas posibla ad homi tormentita. 
Ma ti qui vivis sub l’ombro, qui fine sinkis 
til kozi elemental, havos plu multa karitato. 

Dum ke ni interluktis en nia kontesto 
obskura e neklara per susuri, sizita nutraji e 
drinkaji, e kaptanta manui e frapi, extere, 
en la sunlumo senkompata di ta junio 
terorinda, esis la stranjeso, la rutini 
nefamiliara dil Marsani en la foso. Permisez 
me retroirar a mea unesma nova experienci. 
Pos longa tempo me riskis itere irar al vido- 
trueto e deskovris, ke la nov-veninti esas 
rinforcata dal okupanti di ne min kam tri 
kombat-mashini. Ti lasta adportabis ula 
nova aparati qui stacis bonordine cirkum la 
cilindro. La duesma manipul-mashino nun 
esis kompletigita ed okupis su per servar un 
de la nova konstrukturi adportita da la 

granda mashino. To esis korpo simila a 
lakto-poto en formo, super qua ocilis 
recevuyo piro-forma, e de qua fluis blanka 
pudro aden ronda baseno infre. 

L’ocilado esis impulsita da un tentakulo 
dil manipul-mashino. Per du manui 
spatulatra la manipul-mashino exkavis e 
jetis quanti de argilo aden la supra 
recevuyo piro-forma, dum ke per altra 
brakio ol periodale apertis pordo ed ektiris 
eskabili rustoza e nigrigita del mezo dil 
mashino. Altra stala tentakulo duktis la 
pudro del baseno alonge kanalo kostizita 
vers ula recevuyo nevidita, e fileto de verda 
fumo vertikale acensis aden la aero 
tranquila. Dum ke me spektis, la manipul- 
mashino per klikto febla e muzikal extensis, 
quale teleskopo, tentakulo qua jus antee 
esis nur obtuza projektilo, til ke l’extremajo 
esis celita dop l’argil-amaso. Pos plusa 
sekundo ol levabis a mea vido stango ek 
blanka aluminio, til nun nematidigita e 
blindigante brilanta, e depozis ol en 
kreskanta stang-amaso ye un latero dil 
foso. Inter sun-kusho e stel-lumo, ta habila 
mashino evidente fabrikis plu kam cent tala 
stangi del kruda argilo, e la amaso de blua 
polvo kontinue kreskis til ke ol esis plu alta 
kam la latero dil foso. 

La kontrasto inter la movi rapida e 
komplexa di ta aparati e la nehabileso 
inerta ed anhelanta di lia mastri esis akuta, 
e dum dii me mustis repetar a me, ke ta 
lasti ya esis la vivanti. 

La vikario posedis la fendureto kande 
l’unesma homi esis portita a la foso. Me 
sidis infre, intense askoltante. Lu facis 
subita movo retroa, e me, timante ke ni esis 
vidata, blotisis pro teror-spasmo. Lu venis 
glitante adinfre sur l’eskombro-amaso e 
reptis a me en l’obskureso, nekapabla 
parolar, gestis, e dum instanto me 
partoprenis lua paniko. Lua gesto sugestis, 
ke lu cedas la fendureto, e pos kurta tempo 
mea kuriozeso kurajigis me e me staceskis, 
pazis super lu, e klimis ad ol. Komence me 
vidis nula motivo por lua konduto 
frenezioza. Esis nun krepuskulo, la steli esis 
mikra e febla, ma la foso lumizesis dal verda 
fairo fluktuanta de la fabrikado dil 
aluminio. La tota ceno esis skiso vaciletanta 
de verda flagri e rustoze nigra ombri 
movanta, stranje fatiganta al okuli. Super e 
tra ol iris la vespertilii, qui tote ne atencis 
ol. La grasoza Marsani ne plus esis vidata, 
la amaso de blu-verda pudro esis elevita por 
celar li del vido, e kombat-mashino, la 
gambi kontraktata, krumplita, e kurtigita, 

stacis trans l’angulo dil foso. E lore, inter la 
bruiso dil mashinaro, venis neklara 
suspekto pri voci homal, quan me komence 
aceptis ma quik forpulsis. 

Me squatis, alerte spektis ta kombat- 
mashino, nun erste satisfacis me, ke la 
kapuco ya kontenas Marsano. Kande la 
verda flami plualteskis, me povis vidar la 
brilo oleatra di lua tegumento e la brileso di 
lua okuli. Subite me audis klamo, e vidis 
longa tentakulo extensar su trans la shultro 
dil mashino al kajeto qua saliis sur la dorso. 
Lore ulo—ulo qua violentoze baraktis—esis 
alte elevita avan la cielo, nigra e neklara 
enigmato avan la stel-lumo, e dum ke ta 
nigra objekto itere decensis, me vidis per la 
verda brileso, ke ol esas homo. Dum 
instanto lu esis klare videbla. Lu esis 
grasoza e reda mezevulo, bone vestizita; 
sendubite tri dii ante nun lu marchis tra la 
mondumo, homo tre importanta. Me povis 
vidar lua okuli regardeganta e la flagri de 
lua bosaj-butoni ed horloj-kateneto. Lu 
desaparis addop la amaso, e dum instanto 
esis silenco. E lore komencis kriachado, e 
l’ululado longigita e joyoza de la Marsani. 

Me glitis adinfre sur l’eskombro-amaso, 
baraktis por staceskar, kovris mea oreli per 
la manui, ed hastis aden la dopkoqueyo. La 

vikario, qua taceme blotisabis, la brakii 
super la kapo, adsupre regardis me 
preterpasar, kriis tre laute pro ke me 
abandonas lu, e kurante sequis me. 

Tanokte dum ke ni celis ni en la 
dopkoqueyo, pozita egale inter nia hororo e 
la facino terorinda di furteme spektar, 
quankam me sentis nul urjanta bezono 
agar, me vane esforcis projetar ul eskapo; 
ma pose, dum la duesma dio, me esis 
kapabla konsiderar nia stando maxim klare. 
La vikario, me agnoskis, esis tote nekapabla 
diskutar; ta nova kruelegajo kulminanta 
raptabis de lu omna traci di raciono o 
prepenso. Lu advere ja sinkabis til la nivelo 
di animalo. Ma, quale on dicas, me sizis me 
per l’amba manui. Me agnoskis, kande me 
povis afrontar la fakti, ke quankam nia 
situeso esas terorinda, ne ja esas justifiko 
por tota desespero. Nia maxim bona chanco 
esas la posibleso, ke la Marsani uzas la foso 
nur kom tempala kampeyo. O mem se li 
uzos ol por sempre, li forsan ne supozos, ke 
gardar ol necesesas, ed oportunajo por 
eskapar forsan aparos. Me anke tre sorgeme 
konsideris la posibleso, ke ni povas exkavar 
ekireyo kontradirecione del foso, ma la 
posibleso emersor videbla da ula kombat- 
mashino sentinelesanta semblis tro granda. 

E me mustos ipse exkavar. La vikario certe 
falios me. 

Esis dum la triesma dio, se mea memoro 
juste servas, ke me vidis la yunulo 
mortigata. To esis l’unika foyo ke me vidis 
la Marsani manjar. Pos ta experienco, me 
maxim ofte evitis la truo en la muro. Me iris 
aden la dopkoqueyo, forigis la pordo, e 
spensis plura hori per exkavar per mea 
hakileto tam silencoze kam posible; ma 
kande me facabis truo profunda de cirkum 
du futi, la sulo bruisoze krulis, e me ne 
audacis durar. Me senkurajeskis, e sternis 
me adsur la pavimento dil dopkoqueyo dum 
longa tempo, havis nula vigoro mem por 
movar. Pos to me tote abandonis l’ideo 
eskapar per exkavar. 

L’impresuro facita dal Marsani esis tala, 
ke me komence havis poka o nula espero 
eskapar per lia renverso da irga esforci 
homal. Ma dum la quaresma o kinesma 
nokto, me audis sono quale kanoni. 

Esis tre tarde nokte, e la lumo forte brilis. 
La Marsani forprenabis l’exkavo-mashino 
ed ecepte kombat-mashino qua stacas ye la 
fora muro dil foso, e manipul-mashino 
enterigita for mea vido en fos-angulo sub la 
vido-trueto, la loko esis dezertita da li. 
Ecepte la pala brilo del manipul-mashino e 

la stangi ed arei de blanka lunlumo, la foso 
esis obskura ed, ecepte la kliktado dil 
manipul-mashino, tre tranquila. Ta nokto 
esis serene bela; ecepte un planeto, la luno 
esis sola en la cielo. Me audis hundo ulular, 
e ta sono familiara igis me askoltar. Lore 
me klare audis grondo exakte quale la 
sonego di granda kanoni. Me kontis sis 
detoni distingata, e pos longa intervalo, 
plusa sis. E to esis omno. 

CHAPITRO 4 
La Morto dil vikario 


Esis dum la sisesma dio di nia enkarcerigo 
ke me lastafoye ekvidetis, e balde trovis me 
esar sola. Vice restar apud me ed esforcar 
forigar me del fendureto, la vikario irabis al 
dopkoqueyo. Subite pensajo venis a me. Me 
retroiris rapide e taceme aden la 
dopkoqueyo. En l’obskureso me audis, ke la 
vikario drinkas. Me avide sizis en 
l’obskureso, e mea fingri kaptis botelo de 
vino. 

Dum kelka minuti ni interluktis. La 
botelo shokis la pavimento e frakasesis, e 
me haltis e staceskis. Ni stacis anhelante e 
minacante l’una l’altra. Fine me pozis me 
inter lu e la nutrivaro, e dicis pri mea 
rezolvo komencar diciplino. Me partigis la 
nutraji en la nutrivarmoro aden porcioni 
por durar dum dek dii. Me ne lasis lu pluse 
manjar tadie. Posdimeze lu feble esforcis 

atingar la nutrivaro. Me dormetabis, ma 
quik vekis. Dum la tota dio e nokto ni sidis 
facio kontre facio, me fatigita ma 
rezolvema, e lu plorante e plendante pri sua 
nuna hungro. Me savis, ke lo duris dum un 
dio ed un nokto, ma to semblis—nun 
semblas—tempo senfina. 

Do nia plularjigita nekonciliebleso finis 
kom konflikto expozata. Dum du dii ni 
interluktis per murmuri e kombati fizikal. 
Ulafoye me demente frapis e pedfrapis lu, 
ulafoye me flatachis e persuadis lu, ed 
unfoye me probis subornar lu per la lasta 
botelo de vino, nam esis pluv-pumpilo de 
qua me povas obtenar aquo. Ma nek forco 
nek benigneso sucesis; lu ya esis ultre 
rezono. Lu cesis nek atakar por la nutraji 
nek bruisoze babilar a su. La presorgin 
rudimenta por tolerar nia enkarcerigo lu ne 
atencis. Me lente kompreneskis la tota 
renverso di lua mento, percepteskis, ke mea 
unika kompano en ta obskureso inkluzita e 
maladigiva esas dementulo. 

Pro ula memoraji neklara, me tendencas 
opinionar, ke ulafoye mea propra mento 
vagis. Me havis sonji stranja ed hororinda 
irgekande me dormis. Semblas paradoxatra, 
ma me tendencas opinionar, ke la febleso e 

dementeso dil vikario avertis me, fortigis 
me, ed igis me restar mentale sana. 

Dum l’okesma dio lu komencis laute 
parolar vice susurar, e nulo facebla 
moderigis lua parolado. 

“Esas yusta, ho Deo!” lu dicis e repetis. 
“Esas yusta. A me ed a la mea facez puniso. 
Ni pekis, ni faliis. Existis povreso, tristeso; 
la povri esis fulata aden la polvo, e me 
restis tacema. Me predikis foleso aceptebla 
—mea Deo, quala foleso!—kande me devis 
staceskir, quankam me mortus, e sumnir li 
repentar—Repentez!... Opresanti dil povri 
ed indijanti!... La vitber-presilo di Deo!” 

Lore lu subite rikomencis pri la nutrivaro 
quan me retenis de lu, pregis, pledis, ploris, 
tandem minacis. Lu plulauteskis sua voco— 
me pregis lu cesar. Lu sentis povo sur me— 
lu minacis klamar e venigar la Marsani a ni. 
Kurtatempe lo timigis me; ma irga konceso 
tro multege kurtigos nia eskapo-posibleso. 
Me defiis lu, quankam me havis nula 
certeso, ke lu ne agos tale. Ma dum ta dio, 
adminime, lu ne agis. Lu parolis, la voco 
lente plulauteskis, dum la plu multa hori dil 
okesma e nonesma dii—tala minacaji, pregi, 
mixita kun torento de repento mi-racionoza 
e sempre spumifanta pro sua vakua fingo di 
servo a Deo, quala igis me kompatar lu. 

Pose lu kurtatempe dormis, e rikomencis 
per forteso rinovigita, tante laute, ke me 
mustis haltigar lu. 

“Tacez!” me imploris. 

Lu genupozis, nam lu sidabis en 
l’obskureso apud la bolio-kaldrono. 

“Me restas tacema tro longe,” lu dicis, per 
tono qua mustas atingar la foso, “e nun me 
mustas atestar. Ve a ca urbo nefidela! Ve! 
ve! Ve! ve! ve! a la habitanti di la tero pro 
l’altra voci dil trumpeto—” 

“Tacez!” me dicis staceskante, terorigita, 
timante ke la Marsani audez. “Pro Deo—” 

“No,” klamis la vikario tam laute kam 
posible; lu anke staceskis ed extensis sua 
brakii. “Parolez! La vorto dil Sinioro venas a 

t ” 

me! 

Per tri pazegi lu atingis la pordo al 
koqueyo. 

“Me mustas atestar! Me iras! Esis ja tro 
longe ajornita.” 

Me extensis manuo e tushis la karn- 
hakilo qua pendis del muro. Me quik 
persequis lu. Me esis feroca pro timo. Ante 
ke lu mi-transiris la koqueyo, me rajuntis 
lu. Per un fina traco di humaneso, me turnis 
la lamo e frapis lu per la spino. Lu falis 
kapavane e sternesis sur la pavimento. Me 

faletis adsuper lu ed anhelante staceskis. Lu 
jacis senmove. 

Subite me audis extera bruiso, la falo e 
frakas-bruiso di gipso glitanta, e l’aperturo 
triangula en la muro esis obskurigita. Me 
adsupre regardis e vidis l’infra surfaco di 
manipul-mashino lente transirar la truo. Un 
de lua sizanta membri tordis su inter 
l’eskombri; altra membro aparis, tastis sur 
la trabi falinta. Me stacis terorigite, 
regardegis. Lore me vidis, tra sorto de vitra 
plako proxim la bordo dil korpo, la vizajo, 
quale on dicus, e l’okuli granda ed obskura 
di Marsano, strabe regardante, e pose 
metala tentakulo longa e serpentatra lente 
tastis tra la truo. 

Per esforco me turnis me, faletis sur la 
vikario, ed haltis ye la pordo dil 
dopkoqueyo. La tentakulo nun esas en la 
chambro per sis futi o plu fore, e tordis su 
per movi stranja e spasmatra adhike ed 
adibe. Kurtatempe me stacis facinata da ta 
avanco lenta ed intermitanta. Pose, per 
febla e rauka krio, me koaktis me irar trans 
la dopkoqueyo, violentoze trepidante; me 
apene povis rekte stacar. Me apertis la 
pordo dil karbon-kelero ed ibe stacis en 
l’obskureso, ed askoltis. Ka la Marsano 
vidabis me? Quon lu nun facas? 

Ulo ibe movis avane e retroe, tre nelaute; 
de tempo a tempo ol frapetis la muro, o 
komencis movar kun febla sono metal, 
quale la movo di klefi sur ringo. Lore 
pezoza objekto—me tro bone savis quo— 
esis tranita trans la pavimento dil koqueyo 
vers l’aperturo. Nerezisteble lurita, me 
reptis al pordo e regardetis aden la 
koqueyo. En la spaco triangula plena de 
extera sunlumo brilanta, me vidis la 
Marsano, en lua manipul-mashino simila a 
Briareus, parregardante la kapo dil vikario. 
Me quik opinionis, ke lu supozos mea 
prezenteso pro la marko dil frapo quan me 
donabis a lu. 

Me retroreptis al karbon-kelero, klozis la 
pordo, e kovreskis me tam bone kam 
posible e tam nelaute kam posible en 
l’obskureso inter la lenii e karbon-bloki. De 
tempo a tempo me rigide pauzis por audar, 
ka la Marsano itere enpozos sua tentakulo 
tra l’aperturo. 

Lore rivenis la febla tinkleto metal. Me 
askoltis ol lente tastar tra la koqueyo. Balde 
me audis ol plu proxime—en la 
dopkoqueyo, me judikis. Me opinionis, ke 
olua longeso ne suficas atingar me. Me 
multege pregis. Ol pasis, nelaute skrapis la 
pordo dil kelero. Yarcento de preske 

netolerebla expekto intervenis; tandem me 
audis ol tastar la klinko! Ol trovas la pordo! 
La Marsani komprenas pordi! 

Forsan dum minuto ol movetis la klinko, 
e lore la pordo apertesis. 

En l’obskureso me apene povis vidar la 
kozo—plu simila a la rosto di elefanto kam 
ad irgo altra—shancelar vers me e tushar ed 
explorar la muri, karbono-bloki, lenii, e 
plafono. Ol similesis nigra vermo qua avane 
e retroe ociligas sua blinda kapo. 

Unfoye, fakte, ol mem tushis la talono di 
mea boto. Me preske kriachis; me mordis 
mea manuo. Longatempe la tentakulo ne 
movis. Me povus imaginar, ke ol esas 
retrotirita. Balde, per abrupta klikto, ol sizis 
ulo—me supozis, ke ol sizis me!—e semblis 
ekirar la kelero. Dum minuto me ne esis 
certa. Evidente ol forprenabis karbono- 
bloko por explorar. 

Me sizis l’oportunajo por mikre chanjar 
mea pozo, qua esis konstriktita, e lore 
askoltis. Me susuris pregi fervoroza por 
sekureso. 

Pose me audis la lenta ed intencata sono 
itere reptar vers me. Lente, lente ol 
pluproximeskis, skrachis la muri e frapetis 
la mobli. 

Dum ke me restis dubitema, ol bruske 
frapetis la pordo dil kelero e klozis ol. Me 
audis ol irar aden la nutrivarmoro, e la 
bisquito-bidoni kliktis e botelo frakasesis, e 
venis pezoza shoko an la pordo dil kelero. 
Pose silenco, qua divenis eterneso di 
expekto. 

Kad ol foriris? 

Tandem me decidis, yes. 

Ol ne plus venis aden la dopkoqueyo; ma 
me jacis dum la tota dekesma dio en 
l’inkluzita obskureso, kovrita per la 
karbono-bloki e lenii, ne audacis mem 
ekreptar por la drinkajo quan me deziregis. 
Venis la dek-e-unesma dio ante ke me riskis 
irar tante fore de mea sekureso. 

CHAPITRO 5 
La Tranquileso 


Mea unesma ago ante enirar la 
nutrivarmoro esis riglagar la pordo inter la 
koqueyo e dopkoqueyo. Ma la 
nutrivarmoro esis vakua; omna nutraji esis 
forprenita. Evidente la Marsano forprenabis 
oli dum l’antea dio. Erste ta deskovro me 
desesperis. Me havis nula nutrajo nek 
drinkajo dum la dek-e-unesma o dek-e- 
duesma dii. 

Komence mea boko e guturo esis sikigita, 
e mea forteso senteble deskreskis. Me sidis 
en l’obskureso dil dopkoqueyo en stando di 
mizero desesperanta. Mea mento obsedesis 
pri manjar. Me opinionis, ke me surdeskis, 
nam la movo-bruiso quan me kustumale 
audis del foso tote cesabis. Me ne sentis me 
esar sat forta por sensone reptar al vido- 
truo, o me facabus lo. 


240 



Dum la dek-e-duesma dio mea guturo 
tante doloris, ke me riskis alarmar la 
Marsani ed atakis la stridanta aquo- 
pumpilo apud l’eviero ed obtenis du glasedi 
de pluv-aquo nigrigita e nepura. Me esis 
grande rifreshigita da olti, e kurajigita dal 
fakto, ke nula tentakuli inquestanta venis 
pro la bruiso di pumpar. 

Dum ta dii, vagema e senskopa, me multe 
pensis pri la vikario e la maniero di sua 
morto. 

Dum la dek-e-triesma dio me drinkis 
plusa aquo, e dormetis e senordine pensis 
pri manjar e pri eskapo-projeti neklara e 
neposibla. Irgekande me dormis, me sonjis 
pri fantasmi hororinda, pri la morto dil 
vikario, o pri repasti luxoza; ma dormante o 
vigilante, me sentis akuta doloro qua urjis 
me iterante drinkar. La lumo enirante la 
dopkoqueyo ne plus esis griza, ma reda. A 
mea imagino desordinita, ol semblis esar la 
koloro di sango. 

Dum la dek-e-quaresma dio me eniris la 
koqueyo, e me surprizesis vidar, ke la folii 
dil reda herbacho kreskabis trans la truo en 
la muro, e chanjas la mi-lumo di la loko ad 
obskureso karmezina. 

Frue dum la dek-e-kinesma dio me audis 
kurioza e familiara bruiso-serio en la 

koqueyo, ed askoltante, rikonocis ol kom la 
sniflado e skrachado di hundo. Enirante la 
koqueyo, me vidis la nazo di hundo salianta 
tra aperturo inter la reda folii. To multe 
surprizis me. Flarante me, la hundo abrupte 
aboyis. 

Me pensis, ke se me nelaute lurus lu aden 
la loko, me povus forsan mortigar e manjar 
lu; omnakaze, esus prudenta mortigar lu, 
timante ke lua agi atencigez la Marsani. 

Me avane reptis, dicis “Bona hundo!” tre 
nelaute; ma lu subite ektiris sua kapo e 
desaparis. 

Me askoltis—me ne esis surda—ma la foso 
esis ya tranquila. Me audis sono simila a la 
fluktuado dil ali di ucelo, e rauka kroaso, 
ma nur olti. 

Longatempe me jacis apud la vido-trueto, 
ma ne audacis movar la reda planti qui 
kovras ol. Unfoye o dufoye me audis 
nelauta batetado quale la pedi dil hundo 
irante avane e retroe sur la sablo fore sub 
me, e venis plusa soni ucelatra, ma nur olti. 
Tandem, kurajigita dal silenco, me adextere 
regardis. 

Ecepte en l’angulo, ube multa korniki 
saltetis ed interluktis por la skeleti dil 
mortinti quin la Marsani konsumabis, esis 
nulo vivanta en la foso. 

Me cirkumregardegis, apene fidis a mea 
okuli. Omna mashini esis foririnta. Ecepte 
la granda amaso de griz-blua pudro en un 
angulo, ula stangi ek aluminio en altra, la 
nigra uceli, e la skeleti dil mortigiti, la loko 
esis nur vakua cirkla foso en la sablo. 

Me lente pulsis me tra la reda herbachi e 
staceskis sur la amaso de eskombri. Me 
povis vidar omnadirecione ecepte addope, 
adnorde, e nek Marsani nek traci di 
Marsani videsis. La foso eskarpe falis de 
mea pedi, ma plu fore l’eskombri ofris 
rampo acesebla al somito dil ruinaji. Mea 
oportunajo eskapar venabis. Me tremeskis. 

Me longatempe hezitis, e pose, per stroko 
di rezolvo desesperema, e per kordio 
violentoze pulsanta, me klimis al somito dil 
amaso en qua me tante longatempe esabis 
enterigita. 

Me itere cirkumregardis. Norde anke 
nula Marsano videsis. 

Lastatempe vidante ta parto di Sheen 
dum dio, ol esabis divaganta strado havanta 
komfortoza domi blanka e reda, mixita kun 
multa arbori ombriganta. Nun me stacis sur 
amaso de frakasita brikuri, argilo, e gravio, 
sur qua kreskis multa reda planti 
kaktusatra, alta til la genui, sen mem un 
planto teral por disputar lia stando. L’arbori 

proxima esis mortinta e bruna, ma plu fore, 
reto de reda fili klimis la stipi ankore 
vivanta. 

Omna domi vicina esis krulita, ma nulo 
de oli esis brulita; olia muri stacis, ulloke til 
la duesma etajo, la fenestri e pordi frakasita. 
La reda herbachi tumultoze kreskis en la 
chambri sentekta. Sub me esis la fosego, 
ube la korniki interluktis por forjetaji. 
Multa altra uceli saltetis inter la ruinaji. 
Fore me vidis magra kato furteme reptar 
alonge muro, ma esis nula traci di homi. 

Kontrastante a mea olima karcero, la dio 
semblis blindigante brilega, la cielo esis 
brilante blua. Milda brizo mole ociligis la 
reda herbacharo qua kovris omna parto dil 
sulo neokupata. Ed ho! la dolceso dil aero! 

CHAPITRO 6 

La Laboro di dek-e-kin dii 


Longatempe me shancelante stacis sur la 
amaso sen atencar mea sekureso. En ta 
nesalubra kaverneto de qua me emersabis, 
me pensabis per streta intenseso nur pri nia 
quika sekureso. Me ne komprenis to quo 
eventas en la mondo, ne anticipis ta vidajo 
astonanta di kozi nefamiliara. Me expektis 
vidar Sheen ruinata—me trovis cirkum me 
peizajo stranja e teroriganta di altra 
planeto. 

De ta instanto me tushis emoco ultre la 
rango general di homi, ma emoco tro bone 
konocata da la bestii kompatinda quin ni 
dominacas. Me sentis quale kuniklo qua 
rivenas a sua tertruo ed afrontas la laboro 
di dek-e-du terlaboristi qui exkavas dom- 
fundamento. Me sentis l’unesma suspekto 
pri to quo balde klareskis, quo opresis me 
dum plura dii, sento di destronizo, 

konvinko ke me ne plus esas mastro, ma 
animalo inter animali sub la talono dil 
Marsani. Por ni nun esos tale quale por li: 
furteme reptar e spektar, kurar e celar ni; la 
timo ed imperio dil homaro forpasabis. 

Ma tam balde kam ica stranjeso esis 
agnoskita, ol pasis, e mea motivo 
dominacanta esis la hungro pro mea fasto 
longa e mizeroza. For la foso, ultre muro 
redigita, me vidis gardeno ne-enterigita. To 
incitis me, e me iris tra la herbacharo 
profunda til la genui, ed ulfoye til la kolo. 
La denseso dil herbacharo donis sento 
kurajigiva di sekureso. La muro esis alta de 
sis futi, ed esforcante klimar ol, me ne povis 
levar mea pedi til la suprajo. Do me iris 
alonge ol, e venis ad angulo e rok-amaso 
qua lasis me atingar la suprajo, e me saltis 
aden la gardeno dezirata. Hike me trovis 
yuna onyoni, du gladiol-bulbi, e plura 
karoti nematura, quin me prenis, e kliminte 
muro ruinita, iris tra l’arbori skarlata e 
karmezina vers Kew—to similesis marchar 
tra avenuo di giganta sango-guti—posedata 
da du idei: obtenar plusa nutraji, e 
klaudikar tam balde e tam fore kam mea 
forteso permisas de ta maledikata ed 
infernal regiono dil foso. 

Plu fore, en loko herboza, esis fungo- 
grupo quan me anke manjis, e pose me 
trovis bruna planajo de fluanta aquo 
neprofunda ube olime esis prati. Ta nutriv- 
fragmenti nur stimulis mea hungro. 
Komence me surprizesis da ta inundo dum 
somero varmega e sika, ma pose deskovris, 
ke ol kauzesis da l’abundeso tropikal dil 
reda herbacharo. Kande ta kreskajo 
extraordinara renkontras aquo, ol quik 
giganteskas e divenas fekundega. Olua 
semini esis varsita aden l’aqui di la Wey e 
la Thames, ed olua aquo-folii kreskanta e 
titanatra rapide strangulis l’amba riveri. 

Quale me plu tarde vidis, ye Putney la 
ponto esis preske perdita en amaso de ta 
herbachi, ed anke ye Richmond l’aquo dil 
Thames varsis su kom fluo larja e 
neprofunda trans la prati di Hampton e 
Twickenham. L’aquo extensante su, la 
herbachi sequis, til ke le villa ruinita dil 
Thames-valo esis tempale perdita en ta reda 
marsho, la bordo di qua me exploris, e 
multa destrukto kauzita dal Marsani esis 
celita. 

Ye la fino, la reda herbacharo sukombis 
preske tam rapide kam ol kreskabis. 
Rodanta morbo pro, on supozas, l’ago di ula 
bakterii, balde sizis ol. Pro Pago di selekto 

natural, omna planti teral aquiras forco 
rezistiva kontre morbi bakterial—li 
nultempe sukombas sen lukto severa, ma la 
reda herbacho putris quale kozo ja 
mortinta. La folii senkoloreskis, pose velkis 
e frajileskis. Oli ruptesis per la maxim mola 
tusho, e l’aqui qui stimulabis olia frua 
kresko portis la lasta restaji al maro. 

Mea unesma ago veninte a ta aquo esis 
komprenende satisfacar mea dursto. Me 
multe drinkis e, kapricoze, mordetis ula folii 
dil reda herbacho; ma oli esis aquoza, ed 
havis saporo nesalubra e metala. Me trovis 
l’aquo esar sat neprofunda por ke me povas 
sekure vadar, quankam la reda herbacharo 
kelke impedis mea pedi; ma l’aquo evidente 
pluprofundeskis plu proxime al rivero, e me 
turnis me vers Mortlake. Me povis dicernar 
la voyo per l’intermitanta ruinaji di lua 
domi e fenci e strado-lanterni, e balde me 
ekiris ta areo ed iris al kolino vers 
Roehampton e venis aden l’agro komonal di 
Putney. 

Hike la peizajo chanjis de lo stranja e 
nefamiliara a la ruinaji di lo familiara: 
diversa arei montris la devasto di ciklono, e 
plu fore per kelka futi me trovis arei tote 
nedomajita, domi havanta stori nete tirita e 
pordi klozita, quale se la posedanti livabis 

oli dum un dio, o quale se la habitanti en oli 
dormas. La reda herbacharo esis min 
abundanta; l’alta arbori an la voyeto esis 
libera de la reda herbachi. Me serchis 
manjaji inter l’arbori, trovis nulo, e me 
anke invadis du de la domi silencoza, ma oli 
esabis ja enirata e spoliata. Me repozis dum 
la restajo dil dio en arbustaro, pro mea febla 
stando tro fatigita avanirar. 

Dum ta tota tempo me vidis nula homi, e 
nula traci dil Marsani. Me renkontris du 
hundi qui aspektis hungroza, ma li amba 
nedirete forhastis de mea avanci. Proxim 
Roehampton, me vidabis du skeleti homal— 
ne kadavri, ma skeleti tote sen karno—ed en 
l’apuda foresto me trovis aplastita e 
dispersita l’osti di plura kati e kunikli e la 
kranio di mutono. Ma quankam me mordis 
parti di olti, esis nulo manjebla en oli. 

Pos la kusho dil suno me pazegis alonge 
la voyo vers Putney, ube, meaopinione, la 
Varmeso-radio esabis uzata pro ula motivo. 
Ed en gardeno ultre Roehampton me ganis 
multa terpomi nematura, sato por satisfacar 
mea hungro. De ta gardeno on infre vidis 
Putney e la rivero. L’aspekto dil loko dum 
krepuskulo esis partikulare dezolata: arbori 
nigrigita, ruinaji nigrigita e dezolata, e ye la 
bazo dil kolino esis l’extenseso dil rivero 

inundanta, rede kolorigita dal herbacharo. 
Ed omnube—silenco. Me plenigesis per 
teroro nedicebla pro pensar quante rapide 
venabis ta chanjo dezolanta. 

Longatempe me kredis, ke la homaro 
esabis forbalayita de existo, e ke me ibe 
stacis sole, la lasta homo vivanta. Proxime 
al somito di Putney-kolino me trovis plusa 
skeleto, la brakii desjuntita e jetita multa 
futi de la restajo dil kadavro. Avancante, 
me sempre plu konvinkesis, ke l’extermino 
dil homaro, ecepte tala vaganti quala me, 
esas ja facita en ta parto dil mondo. Me 
opinionis, ke la Marsani forirabis e livis la 
lando dezolata, serchas nutrivo en altra 
loki. Forsan nun li destruktas Berlin o Paris, 
o li forsan irabis adnorde. 

CHAPITRO 7 

La Viro ye Putney-kolino 


Me pasis ta nokto en l’albergo situita ye la 
somito di Putney-kolino, dormis en lito 
l’unesmafoye depos mea fugo a 
Leatherhead. Me ne naracos mea nenecesa 
peno por invadar ta domo—pose me 
deskovris, ke la avana pordo esabis nur 
klozita—nek quale me traserchis en omna 
chambro por nutraji til ke, preske 
desesperante, en to quo semblis esar la lito- 
chambro di servisto me trovis krusto 
mordita da rati e du bidoni de ananasi. La 
domo esabis ja traserchita e vakuigita. En la 
drinkeyo me trovis bisquiti e sandwichi 
neremarkita. Olti lasta me ne audacis 
manjar, oli esis tro putrinta, ma l’altri ne 
nur satisfacis mea hungro, ma plenigis mea 
poshi. Me acendis nula lampo, timante ke 
Marsano venez por serchar ta parto di 
London por nutrivo dum la nokto. Ante 

enlitigar me, me esis intermitante 
destranquila, e reptis de fenestro a fenestro, 
strabe ekregardis por ula traco di ta 
monstri. Me poke dormis. Jacante en la lito, 
me trovis me pensar interseque—to quon 
me ne memoris facir pos l’ultima disputo 
kun la vikario. Dum ta longa tempo mea 
stando mental esabis hastanta serio de 
neklara standi emocal o quaza recevemeso 
stupida. Ma nokte mea mento, fortigita dal 
nutraji manjita, me supozas, itere klareskis, 
e me pensis. 

Tri kozi interluktis por ganar mea mento: 
la mortigo dil vikario, ube esas la Marsani, e 
la posibla fato di mea spozo. L’unesma kozo 
incitis nula hororo o regreto en me; ol esis 
nur ago facita, memorajo infinite 
desagreabla ma tote sen la qualeso di 
regreto. Me konsideris me dum ta tempo 
quale me nun konsideras me, kom gradope 
koaktita a ta frapo hastoza, sklavo di 
acident-serio qua ne-eviteble duktis til ol. 
Me sentis nula kondamno; ma la memorajo, 
senmova, neprogresema, frequentis me. En 
la silenco dil nokto, kun ta sento pri la 
proximeso di Deo qua ulafoye eniras 
tranquileso ed obskureso, me subisis la 
judicio, mea nura judicio, pro ta instanto 
iracoza e timegoza. Me exploris omna grado 

di nia konverso, de l’instanto dum qua me 
trovis lu squatar apud me neatencante mea 
dursto ed indikante la fairo e fumo qui 
acensas del ruinaji di Weybridge. Ni ne esis 
kapabla kooperar—fortuno severa ne 
atencabis to. Se me previdabus, me 
abandonabus lu ye Halliford. Ma me ne 
previdabis; e krimino esas prividar ed agar. 
Esis nula testanti—me povus celar to omna. 
Ma me skribas ol, e la lektanto mustas 
judikar segunvole. 

E pose, kande me per esforco forpozis ta 
imajo di korpo sternata, me afrontis la 
problemi pri la Marsani e la fato di mea 
spozo. Pri la Marsani, me havis nula fakti; 
me imaginis cent posiblesi ed anke tale, 
desfortunoze, pri mea spozo. Subite la 
nokto esis terorinda. Me rekte sideskis en la 
lito, regardegis l’obskureso. Me pregis, ke la 
Varmeso-radio subite e sendolore frapabis 
el de existo. De pos ta nokto dum qua me 
rivenabis de Leatherhead, me ne pregabis. 
Me murmurabis pregi, fetish-pregi, pregabis 
quale pagani murmuras charmi dum mea 
krizi; ma nun me advere pregis, pregis 
ferme e racionoze, facio kontre facio kun 
l’obskureso di Deo. Stranja nokto! maxim 
stranja pro to, ke tam balde kam venis la 
jornesko me, qua parolabis kun Deo, reptis 

ek la domo quale rato reptas ek sua celo- 
loko—ento apene plu granda, animalo 
inferiora, kozo qua pro tempala kaprico di 
olua mastri esus chasita e mortigita. Forsan 
l’animali anke sufideme pregas a Deo. 
Advere, se ni lernis nulo plusa, ta milito 
docis kompato a ni—kompato por ta anmi 
senraciona qua sufras pro nia dominaco. 

La jorno esis brila e bela, e la cielo estal 
rozee brilis, ed esis striizita per orea nubeti. 
En la voyo de la somito di Putney-kolino til 
Wimbledon esis nombro de ta traci 
kompatinda dil torento de homi panikanta 
qui evidente kurabis vers London sundie 
nokte pos la komenco dil kombato. Esis 
chareto de du roti, enskribita per la nomo 
Thomas Lobb, Legum-vendisto, New 
Malden, havante roto ruptita e stana kesto 
abandonita; esis palia chapelo fulata aden la 
nun sikigita fango, e ye la somito di West- 
kolino esis multa vitro-fragmenti sangizita 
cirkum la trogo renversita. Mea movi esis 
langorema, mea projeti maxim nebulatra. 
Me pensis pri irar a Leatherhead, quankam 
me savis, ke la posibleso ibe trovar mea 
spozo esas maxim mala. Komprenende, sen 
ke morto subite venabis a li, mea kuzi ed el 
de ibe fugabis; ma semblis, ke me ibe povas 
trovar o saveskar adube fugabis la homi di 

Surrey. Me savis, ke me deziregas trovar 
mea spozo, ke mea kordio doloras por el e 
por la mondumo, ma me havis nula klara 
ideo pri quale trovar. Me anke nun akute 
sentis mea intensa soleso. Del strad-angulo 
me iris celita da bosko ed arbusti a la bordo 
dil agro komonal di Wimbeldon, qua fore 
extensis su. 

Ta extenseso obskura esis puntizita per 
flava ginesti e dorno-ginesti; esis nula reda 
herbachi videbla, e dum ke me vagis 
hezitante ye la bordo dil agro expozita, la 
suno levis su, plenigis omno per lumo e 
viveso. Me renkontris turbo de agema rani 
en marsho-lando inter l’arbori. Me haltis 
por regardar li, lernis vivar de lia 
rezolvemeso kurajoza. Balde, subite jirante 
pro stranja sento ke me esas spektata, me 
vidis ulo squatanta en arbustaro. Me stacis 
e regardis ol. Me avancis per un pazo, ed ol 
lente staceskis e divenis viro armizita per 
sabreto. Me lente pluproximeskis. Lu stacis 
taceme e senmove, regardis me. 

Pluproximeskante, me vidis, ke lu esas 
vestizita per vesti tam polvoza e sordida 
kam le mea; lu fakte aspektis quale se lu 
esabis tranita tra aquo-drenilo. Plu proxime, 
me dicernis la verda slamo di fosati mixita 
kun la pala sordideso di argilo sikigita e 

brilanta makuleti de karbono. Lua nigra 
hararo pendis sur lua okuli, e lua vizajo esis 
obskura e sordida e magra, por ke me 
komence ne rikonocis lu. Esis reda sek- 
vunduro trans l’infrajo di lua vizajo. 

“Haltez!” lu klamis, me esante proxima 
de triadek futi, e me haltis. Lua voco esis 
rauka. “De ube tu venas?” lu dicis. 

Me pensis regardante lu. 

“Me venas de Mortlake,” me dicis. “Me 
esis enterigita proxim la foso facita dal 
Marsani cirkum la cilindro. Me ekiris ol ed 
eskapis.” 

“Es nul manjaji hike,” lu dicis. “Ico es 
mea teritorio. Ca kolino til la rivero, e til 
Clapham e til la bordo dil agro komonal. Es 
sat mult nutrivo por unu. Adube tu iras?” 

Me lente respondis. 

“Me ne savas,” me dicis. “Me esis 
enterigita en la ruinaji di domo dum dek-e- 
tri o dek-e-quar dii. Me ne savas to quo 
eventis.” 

Lu dubiteme regardis me, lore tresayis e 
regardis per mieno chanjita. 

“Me ne deziras restar hike,” dicis me. “Me 
supozas, ke me iros a Leatherhead, nam 
mea spozo esis ibe.” 

Lu extensis fingro indikanta. 

“Es tu,” dicis lu—“la viro de Woking. Ka 
tu ne mortigesis ye Weybridge?” 

Me saminstante rikonocis lu. 

“Tu esas l’artilriano qua venis aden mea 
gardeno.” 

“Bon chanco!” lu dicis. “Ni es fortunoz. 
Imaginez, tu!” Lu extensis manuo, e me 
presis ol. “Me reptis tra dren-tubo,” lu dicis. 
“Ma li ne mortigis omnu. E pos ke li foriris, 
me eskapis vers Walton trans l’agri. Ma— 
dek-e-sis dii ne ja pasis—e tua hararo 
grizeskis.” Lu subite regardis trans sua 
shultro. “Nur frugilego,” lu dicis. “On 
nuntempe agnoskas, ke uceli havas ombri. 
Ca loko es ya kelke expozit. Ni reptez adsub 
ta arbusti e konversez.” 

“Ka tu vidis irga Marsani?” me dicis. “De 
pos ke me ekreptis—” 

“Li foriris trans London,” lu dicis. “Me 
supozas, ke li ibe havas plu grand kampeyo. 
Nokte, omnube ibe, vers Hampstead, la 
cielo es plen de lia lumi. Ol similesas grand 
urbo, ed en la brilo on povas vidar li movar. 
Die, no. Ma plu proxime—me ne vidas li—” 
(lu kontis per sua fingri) “dum kin dii. Lore 
me vidis du vers Hammersmith qui portas 
ulo grand. E dum la nokto ante hiere”—lu 
haltis e solene dicis—“esis nur lumi, ma esis 

ulo en la aero. Me opinionas, ke li 
konstruktis flug-mashino e lernas flugar.” 

Me haltis sur manui e genui, pro ke ni 
venabis al arbusti. 

“Flugar!” 

“Yes,” lu dicis. “Flugar.” 

Me eniris folio-shirmivo e sideskis. 

“La homaro esas finita,” me dicis. “Se li 
povas ton facar, li facile transiros la globo.” 

Lu konkordis per kapsigno. 

“Li facos lo. Ma— To kelkete alejos ni 
hike. Ed ultre—” Lu regardis me. “Ka tu ne 
satisfacesas, ke la homaro ya es finit? Me 
komprenas lo. Ni vinkesas; ni vinkesas.” 

Me regardegis. Quankam to semblus 
stranja, me ne ja konkluzabis lo—fakto tote 
evidenta tam balde kam lu parolis. Me 
ankore nebuloze esperis; plu juste, me 
retenis la kustumi mental di mea vivo. Lu 
repetis sua vorti, “Ni vinkesas.” Oli portis 
tota konvinko. 

“Omno es finit,” lu dicis. “Li perdis unu— 
nur unu. E li firmigis lia stando e kripligis la 
maxim grand povo en la mondo. Li fulis ni. 
La morto di olta ye Weybridge esis 
acidento. Ed olti es nur pioniri. Li duras 
venar. Ta verda steli—me vidis nulo dum la 
recenta kin o sis dii, ma me ne dubitas, ke 

omnanokte li falas ulloke. Es nulo facebla. 
Ni faliis! Ni vinkesas!” 

Me ne respondis. Me sidis regardegante, 
vane esforcis facar ula kontrea pensajo. 

“To ne es milito,” dicis l’artilriano. 
“Nultempe esis milito, quale es nul milito 
inter homi e formiki.” 

Subite me rimemoris la nokto en 
l’observatorio. 

“Pos la dekesma pafo li sendis nulo plusa 
—adminime, til ke l’unesma cilindro venis.” 

“Quale tu savas?” dicis l’artilriano. Me 
explikis. Lu pensis. “La pafilo paneis,” lu 
dicis. “Ma ka do? Li reparos ol. E mem se es 
ajorno, to ne chanjos la rezultajo, ka ne? Es 
nur homi e formiki. La formiki konstruktas 
lia urbi, vivas lia vivi, militas, revoltas, til 
homi volas forigar li, e lore li es forigit. Or, 
ni nun es—nur formiki. Ma—” 

“Yes,” me dicis. 

“Ni es formiki manjebla.” 

Ni sidis regardante l’una l’altra. 

“E quon li facos pri ni?” me dicis. 

“Pri to me pensis,” lu dicis—“pri to me 
pensis. Pos Weybridge me iris adsude— 
pensante. Me vidis to quo es. La plu multa 
homi diligente kriachis ed ecitis su. Ma me 
ne multe prizas kriachar. Me plurfoye vidis 
morto; me ne es soldato ornamental, e 

maxim bone o maxim male, morto—ol es 
nur morto. E la viro qua duras pensar es ta 
qua travivas. Me vidis omnu kurar adsude. 
Dicis me, ‘Nutrivo ne duros tavoye,’ e me 
quik retroturnis me. Me iris al Marsani 
quale paseri iras a homi. Omnube” —lu 
gestis per manuo vers la horizonto— “li 
hungregas en amasi, fugas, tramplas l’una 
l’altra.”... 

Lu vidis mea vizajo, e nehabile haltis. 

“Sendubite multi havanta pekunio iris a 
Francia,” lu dicis. Lu semblis konsiderar 
exkuzar su, duris parolar: “Esas manjaji 
omnube hike. Kozi bidonizit en butiki; vini, 
alkoholaji, mineral-aqui; e l’aquo-tubi e la 
dren-tubi es vakua. Nu, me dicis pri to quon 
me pensis. ‘Yen inteligenti,’ me dicis, ‘e li 
semblas dezirar ni kom nutrivo. Komence, li 
aplastos ni—navi, mashini, kanoni, urbi, 
omna ordino ed organizo. To omna 
desaparos. Se ni havis la grandeso di 
formiki, ni forsan transvivus. Ma ni ne 
havas to. Omno es tro masiv por eskapar. 
To es l’unesma certeso.’ Ka ne?” 

Me asentis. 

“To es; me parpensis. Bonege, or—to quo 
sequos; nun li kaptas ni irgekande li deziras 
ni. Marsani bezonas irar nur kelk milii por 
fugigar hom-amaso. E me vidis un de li, 

uldie, apud Wandsworth, pecetigar domi e 
traserchar la ruinaji. Ma li ne tale duros. 
Tam balde kam li destruktabos nia omna 
kanoni e navi, e frakasabos nia fervoyi, e 
kompletigabos to omna quon li facas ibe, li 
komencos kaptar ni sistemale, kolios le 
maxim bon e konservos ni en kaji e tal kozi. 
Li balde facos to. Deo! li ne ja komencas 
kun ni. Ka tu ne komprenas?” 

“Ne ja komencas!” me klamis. 

“Ne ja komencas. To quo til nun eventis 
es pro ke ni ne havas sat intelekto esar 
tacema—ni molestas li per kanoni e tal 
sensencaji. E panikas, e fugas kom turbi a 
loki ne plu sekur kam ube ni esis. Li ne ja 
deziras interesar su pri ni. Li fabrikas sua 
kozi—fabrikas ta kozi quin li ne povis 
adportar, preparas omno por sua restant 
populo. Probable pro to la cilindri 
pokatempe cesis venar, timante ke li frapez 
olti ja arivint. Vice blinde hastar omnube, 
ululante, od obtenante dinamito por 
hazarde explozar li, ni mustas aranjar ni 
segun la nov stando. Tale me konjektas. Ne 
es segun to quon homo dezirus por sua 
speco, ma la fakti indikas lo. E segun ta 
principo me agas. Urbi, nacioni, civilizeso, 
progreso—omno es finit. Ta ludo finas. Ni 
vinkesas.” 

“Ma se yes, por quo vivar?” 

L’artilriano dum instanto regardis me. 

“Ne esos plusa bon koncerti dum milion 
yari, cirkume; ne esos Akademio Rejal por 
l’Arti, e nul bon repasti en restorerii. Se on 
deziras amuzo, me supozas, ke to es finit. Se 
on prizas la konduti dil salono o ne prizas 
manjar pizi per kultelo o prizas juste 
pronuncar omna vorto, on plu bone forjetez 
li. Li ne plus utilesos.” 

“Tu intencas dicar—” 

“Me dicas, ke homi quale me vivos—por 
la speco. Me dicas, ke me severe intencas 
vivar. E se me ne eroras, tu anke montros to 
quo es en tu, balde. Ni ne esos exterminit. E 
me anke intencas ne esar kaptit, e domtit e 
grasigit e koakit genitar quale bramant 
bovo. Hu! Imaginez ta brun tentakuli!” 

“Tu ne intencas dicar—” 

“Yes. Me duros. Sub lia pedi. Me projetas 
to; me parpensis pri omno. Ni homi 
vinkesas. Ni ne sat multe savas. Ni mustas 
lernar ante ganar oportunajo. E ni mustas 
vivar e restar nedependant dum lernar. 
Komprenez! Es to quo es necesa.” 

Me astonate regardegis lu, emocigita dal 
rezolvemeso dil homo. 

“Granda Deo!” kriis me. “Ma tu ya esas 
viro!” E me subite presis lua manuo. 

“He!” lu dicis, l’okuli brilanta. “Me 
parpensis pri omno, ka ne?” 

“Durez parolar,” me dicis. 

“Nu, ti qui ne intencas kaptesar mustas 
preparar su. Me preparas me. Komprenez, 
esar sovaj bestii ne konvenas a ni omna; e 
to mustas eventar. Pro to me spektis tu. Me 
dubitis. Tu es dina. Me ne rikonocis tu, 
komprenez, o ke tu es enterigit. Ti omna—la 
sorto de homi qui lojis su en ca domi, ed 
omna klerki damninda qui lojis tavoye—li 
nule valoros. Li havas nul spirito en su—nul 
fiera revi e nul fiera deziregi; e viro qua 
havas nek l’una nek l’altra—Deo! Quo lu es 
ecepte pavoro e presorgo? Li nur forhastis a 
travalio—me vidis centi de li, poka 
frudejuno en la manuo, kurante sovaje ed 
avide por arivar justatempe ye lia biliet- 
treni, timante ke li esez desengajit se li 
falius; laborante pri aferi quin li timas 
komprenar; retrokurante, timante ke li 
faliez arivar por la dineo; restante interne 
pos la dineo pro timo di la dopa stradi, e 
jacante apud ta spozini kun qui li 
mariajabis su, ne pro ke li deziris eli, ma 
pro ke eli havis kelka pekunio por garantiar 
sekureso dum lia unika kuro mizeroza tra la 
mondo. Vivi asekurizit e poko kolokat pro 
timo di acidenti. E sundie—timo di la 

posvivo. Quale se l’inferno es facit por 
kunikli! No, la Marsani esos donacajo cielal 
por olti. Agreabla kaji spacoz, manjaji 
grasigant, genitado sorgit, nul sucii. Pos un 
o du semani kurinte tra l’agri e prati, 
havante vakua stomaki, li joyoze venos por 
esar kaptat. Pos poka tempo li juos ol. Li 
esos kurioz, quale vivis homi ante ke 
Marsani sorgis li. E la drinkeyo-flananti, e 
dandii, e kantisti—me povas imaginar li. Me 
povas imaginar li,” lu dicis, per quaza 
sukontenteso solena. “Esos multa 
sentimento e religio en li. Es centi de kozi 
quin me ipsa vidis, quin me nur klare vidis 
dum ca dii recent. Esos mult homi qui 
aceptos la nov situeso—gras e stupid; e 
multi esos perturbit da quaza sento, ke ta 
situeso es nejusta, e ke li devas facar ulo. 
Nu, irgekande situeso es tala quala mult 
homi sentas, ke li devas facar ulo, le febla, e 
ti qui febleskas pro mult pensado komplex, 
sempre genitas sorto de religio di facar- 
nulo, tre piach e superb, e li submisas su a 
persekuto ed a la volo dil Sinioro. Tre 
probable tu vidis lo sama. To es energio en 
vento-sturmo de pavoro, tote reversit. Ta 
kaji esos plenigit per psalmi ed himni e 
piacheso. E ti qui es plu simpla enportos 
kelka—quo es?—erotikismo.” 

Lu pauzis. 

“Tre probable ta Marsani facos dorlot- 
bestii de uli de li; dresos li por habil stroki— 
qua savas?—mem sentimenteskos pri la 
dorlot-puerulo qua matureskis e mustis esar 
mortigit. Ed uli, forsan, li dresos por chasar 

m. 

“No,” me kriis, “neposible! Nula homo-” 

“Quo valoras kredar tal mentiaji?” dicis 
l’artilriano. “Existas homi qui joyoze facos 
lo. Qual sensencajo, pretextar no!” 

E me cedis me a lua konvinko. 

“Se li venus por me,” lu dicis—“Deo, se li 
venus por me!” e falis aden severa medito. 

Me sidis e kontemplis ta vorti. Me trovis 
nulo kontrea a la rezonado dil homo. Ante 
l’invado, nulu dubitabus la superioreso di 
mea inteligenteso kompare a la lua—me, 
skriptisto profesita e famoza pri temi 
filozofial, e lu, vulgara soldato; ma lu ja 
komprenabis situeso quan me apene 
komprenis. 

“Quon tu facas?” me balde questionis. 
“Quan tu projetas?” 

Lu hezitis. 

“Nu, yen fakti,” lu dicis. “Quon ni mustas 
facar? Ni mustas inventar viv-maniero per 
qua homi povas vivar e genitar, sat sekure 
por edukar filii. Yes—vartez, pokatempe, e 

me klarigos to quon me pensas esar necesa. 
La domtiti divenos tala quala omna bestii 
domtit; pos kelka generacioni, li esos gras, 
bel, sangoz, stupid—eskombri! La risko esas, 
ke ti qui restas libera sovajeskos— 
degeneros a sorto de rato grand e sovaj.... 
Komprenez, me intencas ke ni habitez sub 
la tero. Me pensas pri la dren-tubi. 
Komprenende, ti qui ne konocas dreni 
supozas, ke li es hororind; ma sub ca 
London es milii e milii de li—centi de milii 
de li—pos pluvo dum kelka dii, e London 
vakuigit, li esos dolca e neta. La chef dreni 
es sat grand e sat aeroz por irgu. Ed es 
keleri, vulti, magazini, de qua on povas 
konstruktar fug-trui a la dreni. E la tuneli 
dil fervoyi e la metroo. Ka? Ka tu 
kompreneskas? E ni facos bando—viri 
korpo-kapabla e pure pensant. Ni ne 
aceptos irga eskombro qua driftas a ni. Le 
febla ekirez.” 

“Quale tu intencis pri me?” 

“Nu—me parolis, ka ne?” 

“Ni ne disputos. Durez.” 

“Ti qui restos mustas obediar. Ni anke 
bezonos mulieri korpo-kapabla e pure 
pensant—matri e docisti. Nul dami 
langorema—nul damninde rulant okuli. Ni 
ne darfas aceptar le febla o le fol. Vivo es 

itere real, e le neutil e le inkombroz e le 
malicoz mustas mortar. Li devas mortar. Li 
devas volunte mortar. Es quaza desloyaleso, 
evidente, vivar e kontaminar la raso. E li 
certe ne es felica. Pluse, mortar ne es 
terorind; es la desespero qua terorigas on. E 
ni asemblos ni en ta omna loki. Nia 
distrikto esos London. E ni forsan mem 
gardos e libere ekiros kande la Marsani 
absentesos. Ni ludos kriketo, forsan. 
Talmaniere ni salvos la speco. Ka ne? Kad 
es posibla? Ma nur salvar la speco es nulo. 
Quale me dicis, to es nur esar rati. Salvar 
nia savaji ed augmentar li, to es quo 
importas. Pro to ni havos tal viri qual tu. Es 
libri, es modeli. Ni mustas facar grand sekur 
loki tre profunde, ed obtenar omna libri 
posible; ne romani ed eskombri poezial, ma 
idei, libri ciencal. Pro to ni havos tal viri 
qual tu. Ni mustas irar al Muzeo Britaniana 
e kolektar ta omna libri. Partikulare ni 
prezervez nia cienci—lernez pluso. Ni 
mustas spektar ta Marsani. Uli de ni esos 
spionisti. Kande omno tandem funcionas, 
forsan me esos to. Kaptit, me intencas dicar. 
E la chef afero es, ke ni mustas lasar la 
Marsani tranquil. Ni mem ne furtez de li. Se 
ni hazarde venos a li, ni foriros. Ni mustos 
demonstrar, ke ni intencas nul noco. Yes, 

me savas. Ma li es inteligenta, e li ne chasos 
ni se li ja havas omno dezirat, ed opinionas, 
ke ni es nur nenociv bestietachi.” 

L’artilriano pauzis e pozis bruna manuo 
adsur mea brakio. 

“Omnakaze, forsan ni ne bezonos lernar 
multo ante ke— Imaginez lo: Quar o kin de 
lia kombat-mashini subite frapeskas— 
Varmeso-radii frapas addextre ed adsinistre, 
e nul Marsano en li. Nul Marsano en li, ma 
viri—viri qui lernabis quale funcionigar li. 
Forsan lo eventus dum mea vivo—tal viri. 
Imaginez havar un de ta beleg kozi, e la 
Varmeso-radio! Imaginez direktar ol! Quo 
importus, se on es konkluze frakasit, pos tal 
evento! Me supozas, ke la Marsani apertus 
sua bel okuli! Ka tu ne vidas li? Ka tu ne 
vidas li kurar, kurar—anhelar e suflar ed 
ulular a sua altra mekanikal aparati? Omna 
mashino fushigit. E sush, plump, krak, sush! 
jus kande li tastas por ol, sush venas la 
Varmeso-radio, e yen! la homaro riganas 
sua propra.” 

Longatempe l’audaceso imaginema dil 
artilriano, e sua mieno sufidema e kurajoza, 
tote dominacis mea mento. Me senhezite 
fidis a lua predicajo pri la fato dil homaro 
ed anke a la facebleso di lua projeto 
astonanta, e ta lektanto qua supozas me 

esar impresebla e fola devas kontrastar sua 
situeso, sobre lektante, sua omna penso 
direktita a la temo, a la mea, timoze 
blotisante en arbustaro ed askoltante, 
distraktita da expekto. Ni talamaniere 
parolis tra la frua matino, pose reptis de 
l’arbusti e, pos cirkumregardir por Marsani, 
rapide hastis a la domo sur Putney-kolino 
quan lu selektabis kom sua celo-loko. Ol 
esis la karbon-kelero di ta edifico, e kande 
me vidis lua laboro di tota semano—ol esis 
ter-truo longa de apene triadek futi, per qua 
lu intencis atingor la chefa dren-tubo en 
Putney-kolino—me unesme suspektis 
l’abiso inter lua revi e lua povo. Tala truon 
me povabus exkavar dum un dio. Ma me sat 
multe fidis, ke me exkavante kunlaboris 
dum la tota matino til posdimezo. Ni havis 
garden-brueto e jetis la sulo exkavita 
kontre la furnelo. Ni rifreshigis ni per 
bidono de supo de fals-tortugo e vino del 
vicina nutrivarmoro. Per ta laboro 
konstanta, me sentis stranja alejo de la 
stranjeso doloroza dil mondo. Laborante, 
me kontemplis lua projeto, e balde venis 
objecioni e dubiti; ma me ibe laboris dum la 
tota matino, esante joyoza itere havar 
skopo. Laborinte dum horo, me komencis 
spekular pri la disto til ke ni atingos la 


269 



kloako, pri la posibleso tote faliar atingar ol. 
Mea questiono esis, pro quo exkavar longa 
tunelo kande on povus quik enirar la dreno 
per un de la hom-trui e lore exkavar vers la 
domo. Anke semblis a me, ke la domo ne 
konvenas, ke tro longa tunelo necesesas. 
Me komencis afrontar ta problemi, kande 
l’artilriano cesis exkavar e regardis me. 

“Ni bone laboras,” lu dicis. Lu depozis sua 
spado. “Ni repozez kurtatempe,” lu dicis. 
“Esas bon tempo spionar del dom-tekto.” 

Me deziris durar, e pos kurta hezito lu 
riprenis sua spado; lore subite me haltis pro 
pensajo. Lu quik anke haltis. 

“Pro quo tu esis sur l’agro komonal,” me 
dicis, “vice hike?” 

“Me promenis,” lu dicis. “Me esis 
retrovenanta. Esas plu sekur dum nokto.” 

“Ka pri la laboro?” 

“Ho, on ne povas sempre laborar,” lu 
dicis, e me quik klare vidis la homo. Lu 
hezitis, spado en manuo. “Ni devas nun 
spionar,” lu dicis, “nam se irg Marsani 
proximeskus, li audus la spadi e suprizus 

Me ne plus deziris objecionar. Ni kune 
iris al tekto e stacis sur skalo por regardetar 
del pordo dil tekto. Nula Marsani esis 

videbla, e ni ekiris adsur la tegili, e reptis 
adsub la shirmivo dil parapeto. 

De ta loko, arbustaro celis la plu granda 
parto di Putney, ma ni vidis l’infra rivero, 
bolianta amaso de reda herbachi, e la basa 
parti di Lambeth inundita e reda. La reda 
sarmenti klimis l’arbori cirkum l’olda 
palaco, e lia branchi magra e mortinta 
extensis su, puntizita per folii velkinta, de 
l’amaso dil herbachi. Esis kurioza, quale ta 
amba kozi dependas de aquo fluanta por 
propagar su. Cirkum ni, nek l’una nek 
l’altra sucesabis; latiri, rozea krategi, 
viburni, e tuyi kreskis de lauri ed hortensii, 
verda e brilanta en la sunlumo. Ultre 
Kensington, densa fumo acensis, ed ito e 
blua nubeto celis la kolini nordal. 

L’artilriano paroleskis pri la homi qui 
restas en London. 

“Dum nokto un semano ante nun,” lu 
dicis, “foli funcionigis l’elektro, e yen, 
Regent-strado e la Cirko esis lumizit, turboz 
pro ebriemi fardizit e shifonizit, viri e 
mulieri, qui dansis e klamis til jornesko. 
Viro qua asistabis naracis lo a me. E la 
jorno veninte, li vidis kombat-mashino qua 
stacas proxim la Langham-hotelo e 
regardas li. Cielo savas quante longe ol ibe 
stacabis. Ol probable forte tresayigis uli de 

li. Lu venis alonge la voyo vers li, e kolektis 
preske cent homi tro ebrieg o timigit 
forkurar.” 

Groteska imajo de tempo quan nula 
historio povos tote deskriptar! 

Respondizante mea questioni, lu itere 
traktis sua projeti grandioza. Lu 
entuziasmeskis. Lu parolis tante eloquente 
pri la posibleso kaptar kombat-mashino, ke 
me preske itere kredis lu. Ma nun 
kompreneskante lua qualeso, me povis 
konjektar sua emfazo, ke on facez nulo 
impetuoze. E me remarkis, ke nun esis nula 
sugesto, ke lu ipsa kaptos e kombatos per la 
granda mashino. 

Pos poka tempo ni iris adinfre al kelero. 
Nek me nek lu semblis dezirar rikomencar 
exkavado, e kande lu sugestis repasto, me 
ne negis lu. Lu subite esis tre jeneroza, e 
manjinte, lu foriris e rivenis portante 
ecelenta sigari. Ni acendis olti, e lua 
optimismo brilis. Lu semblis konsiderar 
mea veno kom granda okaziono. 

“Esas champanio en la kelero,” lu dicis. 

“Ni plu bone exkavus per ca vino,” dicis 
me. 

“No,” lu dicis; “hodie me esas hosto. 
Champanio! Grand Deo! ni havas sat grand 
tasko avan ni! Ni repozez e kolektez forteso 

segun l’oportunajo. Regardez ca manui 
veziketigita!” 

E segun ica nociono pri festo-dio, lu 
insistis kart-ludar pos manjir. Lu docis a me 
eukhro, e pos partigir London inter ni, me 
havante la parto nordal e lu la sudal, ni 
ludis por pariajeti. Quankam lo semblas 
groteska e fola a sobra lektanto, ol esas tote 
vera e, plu remarkinde, me trovis ta kart- 
ludo e plura altri tre interesiva. 

Stranja homo-mento! nia speco esis ye la 
bordo di extermino o degrado terorinda, 
esis nula klara posibleso ma morto 
hororinda, e ni povis regardar la chanco di 
ta kartonaji farbizita, e plear per reala joyo! 
Pose lu docis a me “poker”, e me ganis 
kontre lu dum tri desfacila shak-ludi. La 
nokto venante, ni decidis riskar acendar la 
lampo. 

Pos senfina serio de ludi, ni supeis, e 
l’artilriano pardrinkis la champanio. Ni 
duris fumar la sigari. Lu esis ne plus 
l’energioza regeneranto di sua speco quan 
me tamatine renkontrabis. Lu esis ankore 
optimisto, ma per min agema, plu pensema 
optimismo. Me rimemoras, ke lu konkluze 
deziris saneso a me per diskurso nevariema 
e tre intermitanta. Me prenis sigaro ed iris 
adsupre por regardar la lumi pri qui lu 

parolabis, qui tante verde brilis ye la kolini 
di Highgate. 

Komence me senpense regardegis trans 
la valo di London. La kolini nordal esis 
obskura; la fairi proxim Kensington rede 
brilis, e de tempo a tempo flamo oranjee 
reda flagris e desaparis en la profunde blua 
nokto. La tota restajo di London esis nigra. 
Lore, plu proxime, me perceptis stranja 
lumo, pala, violea-purpura brileto 
fluorecanta, qua tremis en la brizo noktal. 
Kurtatempe me ne komprenis ol, pose me 
komprenis, ke ta febla iradio evidente venas 
del reda herbacharo. Pro ta kompreno mea 
astoneso dormanta, mea sento pri 
proporciono, itere vekis. Me forregardis de 
ta vidajo vers Marso, reda e klara, alte 
brilante en la westo, e lore regardegis longe 
e fervoroze l’obskureso di Hampstead ed 
Highgate. 

Me restis longatempe sur la tekto, 
astonata da la groteska chanji dil dio. Me 
rimemoris mea standi mental de ta prego 
noktomezal til la fola kart-ludo. Me 
violentoze repugnesis. Me rimemoras, ke 
me forjetis la sigaro per quaze nesparema 
simbolismo. Mea foleso montresis a me per 
blindiganta exajero. Me semblis esar 
trahizanto di mea spozo e mea speco; me 

esis plenigita per regreto. Me rezolvis livar 
ta stranja revanto sendiciplina a sua drinko 
e manjo, ed irar aden London. Ibe, me 
supozis, me trovos la maxim bona posibleso 
por saveskar to quon la Marsani e mea 
samlandani facas. Me ankore esis sur la 
tekto kande la tarda luno levis su. 

CHAPITRO 8 
London mortinta 


Pos departir del artilriano, me iris adinfre 
alonge la kolino, e per la Chefa Strado trans 
la ponto a Fulham. La reda herbacharo 
tatempe esis densa, e preske strangulis la 
ponto-voyo; ma olua folii esis ja blanke 
makulizita da la morbo propagiva qua balde 
rapide forigos ol. 

Ye la kruco-voyo duktanta a la staciono 
di Putney-ponto, me trovis homo sternita. 
Lu esis tam nigra kam kamen-skrapisto pro 
la nigra polvo, vivanta, ma senpove e 
neparoleble ebria. Me recevis nulo de lu ma 
blasfemi e furioza stroki ye mea kapo. Me 
opinionas, ke me restabus apud lu ecepte 
l’expresuro brutal di lua vizajo. 

Esis nigra polvo alonge la voyo de la 
ponto adavane, ed ol pludenseskis en 
Fulham. La stradi esis hororinde tranquila. 
Me trovis ibe nutraji—acerba, harda, 

moldoza, ma tote manjebla—che bakisto. 
Plu fore vers Walham Green, la stradi ne 
esis kovrita per polvo, e me preterpasis 
blanka teraso de domi brulanta; la fairo- 
bruiso advere alejis me. Irante vers 
Brompton, la stradi esis itere tranquila. 

Hike me itere renkontris la nigra polvo 
en la stradi e sur kadavri. Entote me vidis 
dekeduo de li alonge la Fulham-voyo. Li 
esis mortinta dum multa dii, por ke me 
rapide preterpasis li. La nigra pudro kovris 
li e moligis lia formi. Un o du de li esabis 
molestita da hundi. 

Ube esis nula nigra pudro, la loko stranje 
similesis sundio en l’Urbo, pro la butiki 
klozita, la domi klef-klozita e la stori 
adinfre tirita, la dezoleso, e la tranquileso. 
Ulloke la spolianti laborabis, ma neofte 
ecepte ye provizureyi e vin-vendisti. La 
fenestro di juvelisto esabis violentoze 
apertita, ma evidente la furtisto esabis 
tresayigita, nam plura ora kateneti ed un 
posh-horlojo esis sur la pavaro. Me ne penis 
tushar oli. Plu fore esis shifonizita homino 
prostracinta sur pordo-sulio; la manuo qua 
pendis de la genuo esis entranchita e 
sangifis sur la rustoze reda robo, e granda 
champanio-botelo frakasita facis flako trans 

la pavaro. E1 semblis dormar, ma el esis 
mortinta. 

Quante plu fore me penetris London, 
tante plu profunda esis la silenco. Ma ol ne 
tote similesis la silenco di morto—ol esis la 
silenco di varto, di expekto. Irgatempe, la 
destrukto qua ja bruletabis la bordi 
nordestal dil metropolo ed efacabis Ealing e 
Kilburn povus atakar ica domi e livar li kom 
ruinaji fumifanta. Ol esis urbo kondamnita 
ed abandonita.... 

En South Kensington la stradi havis nula 
mortinti o nigra pudro. Proxim South 
Kensington me unesme audis l’ululado. Ol 
reptis preske nepercepteble a mea sensi. Ol 
esis singlutanta alterno inter du toni, “Ulla, 
ulla, ulla, ulla,” perpetue. Kande me pasis 
stradi duktanta adnorde, ol plulauteskis, e 
domi ed edifici semblis matidigar e tacigar 
ol. Ol venis laute del Exhibition-voyo. Me 
haltis, regardegis vers Kensington-gardeni, 
astonata da ta ululado stranja e fora. 
Semblis quale se ta dezerto de domi trovis 
voco por sua timo e soleso. 

“Ulla, ulla, ulla, ulla,” ululis ta tono 
superhomal—granda son-ondi qui fluis 
alonge la voyo larja e sunlumoza, inter 
l’alta edifici ambalatera. Me astonate turnis 
me adnorde, vers la fera pordegi di Hyde- 

parko. Me kelke deziris invadar la Muzeo di 
Historio Natural ed irar al kolmi dil turmi 
por regardar trans la parko. Ma me decidis 
restar sur la tero, ube on povas quik celar 
su, do avancis alonge Exhibition-voyo. 
Omna granda domegi ambalatere esis 
vakua e silencoza, e mea pedpazi resonis 
del domo-muri. Ye la somito, proxim la 
pordego dil parko, me renkontris stranja 
vidajo—omnibuso renversita, e la skeleto di 
kavalo tote sen karno. Me longatempe 
meditis pri to, pose avancis al ponto super 
la rivero Serpentine. La voco sempre 
pluforteskis, quankam me povis vidar nulo 
super la tekti ye la norda parto dil parko 
ecepte fum-nebulo nordweste. 

“Ulla, ulla, ulla, ulla,” kriis la voco, 
meaopinione ol venis del distrikto cirkum 
Regent-parko. La krio tristiganta afektis 
mea mento. La humoro qua subtenis me 
forpasis. L’ululado posedis me. Me trovis 
me esar intense fatigita, ed itere hungris e 
durstis. 

Esis ja posdimezo. Pro quo me vagis sole 
en ta urbo dil mortinti? Pro quo me esis 
sola, kande la kadavro di London sternis su 
expozita en sua nigra sepulto-tuko? Me esis 
netolereble sola. Me pensis pri olda amiki 
quin me obliviabis dum yari. Me pensis pri 

la veneni en l’apoteki, pri l’alkoholaji dil 
vin-vendisti; me rimemoris la du ebria 
desesperanti qui, segun mea savo, 
partoprenas l’urbo kun me.... 

Me eniris Oxford-strado ye la Marmora 
Arko, ed itere hike esis la nigra pudro e 
plura kadavri, ed odoracho maligna e 
minacanta del greti dil keleri di ula domi. 
Me tre dursteskis pro la varmeso di mea 
longa marchado. Per peni infinita me 
sucesis invadar drinkeyo ed obtenar 
manjajo e drinkajo. Me fatigesis pos manjir, 
ed eniris la salono dop la drinktablo, e 
dormis sur nigra sofao ek kavalkrino quan 
me ibe trovis. 

Me vekis trovante, ke la tristega ululo 
ankore sonas, “Ulla, ulla, ulla, ulla.” Nun 
esis krepuskulo, e pos ke me deskovris 
bisquiti e fromajo en la drinkeyo—esis 
karno-kesto, ma ol kontenis nulo ma 
vermeti—me vagis tra la silencoza placi 
rezidal til Baker-strado—me povas nomar 
nur Portman-placo—e tale tandem atingis 
Regent-parko. Venante de la somito di 
Baker-strado, me vidis fore super l’arbori, 
en la klareso dil sun-kusho, la kapuco dil 
giganto Marsana de qua venas ta ululado. 
Me ne esis terorigita. Me renkontris lu 
quaze ne-eviteble. Me longatempe spektis 

lu, ma lu ne movis. Lu semblis stacar e 
klamar pro nula motivo deskovrebla. 

Me esforcis projetar. Ta sencesa sono di 
“Ulla, ulla, ulla, ulla,” konfuzigis me. Forsan 
me esis tro fatigita por tro timar. Me certe 
esis plu kurioza saveskar la motivo di ta 
ululado monotona kam timoza. Me turnis 
me de la parko ed eniris Parko-voyo, 
intencis cirkumirar la parko, iris sub la 
shirmivo dil terasi, e sucesis vidar ta 
Marsano senmova ed ululanta del foresto di 
St. John. Ye sisacent futi de Baker-strado 
me audis aboyet-koro ed unesme vidis 
hundo portanta peco de reda karno 
putranta en sua boko, lu kapavane venis 
vers me, e dop lu bando de hundachi 
hungreganta persequis lu. Lu facis larja 
kurvo por evitar me, quale se lu timas, ke 
me esez nova rivalo. Dum ke l’aboyeti 
minlauteskis alonge la voyo silencoza, 
l’ulul-sono, “Ulla, ulla, ulla, ulla,” riasertis 
su. 

Me renkontris la krulita manipul- 
mashino mi-voye vers la staciono di St. 
John-foresto. Me unesme opinionis, ke 
domo falabis trans la voyo. Nur klimante en 
la ruinaji me tresayante vidis ta Samson 
mekanikal, sua tentakuli kurvigita e 
frakasita e tordita, qua jacis inter la ruinaji 

quin ol facabis. Semblis quale se ol blinde 
hastabis rekte aden la domo e esis kaptita 
da la krulo. Me tatempe opinionis, ke to 
forsan eventis pro manipul-mashino 
eskapinta la direkto di sua Marsano. Me ne 
povis klimar aden la ruinaji por vidar ol, e 
la krepuskulo nun esis tante profunda, ke la 
sango per qua la sidilo esis indutita, e la 
kartilago mordita quan la hundi livabis, esis 
nevidebla da me. 

Plu astonata da to quon me vidis, me 
avaniris vers Primrose-kolino. Fore tra 
spaco en l’arbori me vidis, ke duesma 
Marsano, tam senmova e silencoza kam 
l’unesma, stacas en la parko vers la Gardeni 
Zoologial. Kelke ultre la ruinaji cirkum la 
frakasita manipul-mashino, me itere 
renkontris la reda herbachi, e trovis la 
Regent-kanalo esar amaso sponjatra del 
obskure reda vejetantaro. 

Dum ke me trainsiris la ponto, le sono 
“Ulla, ulla, ulla, ulla” cesis. Quale se 
tranchita. La silenco venis quale tondro- 
stroko. 

L’obskura domi cirkum me stacis neklare, 
alte, tenebroze; l’arbori apud la parko 
nigreskis. Cirkume, la reda herbachi klimis 
inter la ruinaji, tordis su por superirar me 
en l’obskureso. Nokto, la matro di timo e 

misterio, venis a me. Ma dum ke ta voco 
sonabis, la soleso, la devasto esis tolerebla; 
pro ol, London ankore semblabis vivar, la 
vivo-sento subtenabis me. Subite esis 
chanjo, la forpaso di ulo—me ne savis quo— 
e pose silenco sentebla. Nulo ma ta magra 
silenco. 

Cirkume, London fantomatre regardis 
me. La fenestri en la blanka domi similesis 
l’orbiti en kranii. Mea imagino deskovris 
mil enemiki sensona qui movas cirkum me. 
Teroro sizis me, hororo pro mea 
temerareso. Avan me la voyo divenis tam 
nigra kam pecho, quale se gudrizita, e me 
vidis formo tordita qua jacas trans la 
voyeto. Me ne audacis avanirar. Me turnis 
me aden la voyo dil foresto di St. John e 
kapavane kuris vers Kilburn for ta silenco 
netolerebla. Me celis me de la nokto e la 
silenco til longe pos noktomezo en 
shirmivo di kabriolisto en Harrow-voyo. 
Ma ante jornesko mea kurajo rivenis, e dum 
ke la steli ankore brilis, me itere turnis me 
vers Regent-parko. Me misiris en la stradi e 
balde vidis per longa avenuo, en la mi-lumo 
dil frua jornesko, la kurvo di Primrose- 
kolino. Sur la somito, alte stacante avan la 
steli desaparanta, esis triesma Marsano, tam 
erekta e senmova kam l’altri. 


283 



Dementa rezolvo posedis me. Me mortos 
e finigos omno. E me sparos a me la laboro 
su-ocidar. Me temerare marchis vers ta 
Titano, e proximeskante, la luno plue 
brilante, me vidis, ke trupo de nigra uceli 
rondiras ed amasas su cirkum la kapuco. 
Pro to mea kordio saltis, e me kureskis 
alonge la voyo. 

Me hastis tra la reda herbacharo qua 
strangulis la teraso di St. Edmund (me vadis 
trans l’aquo-torento profunda til la pektoro 
qua fluegis del aquo-provizerio an Albert- 
voyo), ed emersis adsur la herbi ante ke la 
suno levis su. Granda sul-amasi esabis 
pozita cirkum la somito dil kolino, formacis 
granda reduto—ol esis la lasta e maxim 
granda loko facita dal Marsani—e de dop ta 
amasi acensis dina fumo avan la cielo. Avan 
l’urb-silueto, avida hundo kuris e desaparis. 
La pensajo qua flagrabis en mea mento 
realeskis, divenis kredinda. Me sentis nula 
timo, nur exulto sovaja e tremanta, dum ke 
me acensis la kolino vers la senmova 
monstro. De la kapuco pendis magra e 
bruna shifoni quin uceli hungroza bekpikis 
e laceris. 

Pos instanto me klimabis la sul-reduto e 
stacis sur la somito, e l’internajo dil reduto 
esis sub me. Granda spaco ol esis, en ol hike 

ed ibe esis mashini giganta, grandega amasi 
de materio e stranja shirmivi. E dissemita, 
uli en lia renversita milit-mashini, uli en la 
nun rigida manipul-mashini, e dekeduo de 
li rigida e silencoza, pozita en rango, esis la 
Marsani— mortinta!— mortigita da la 
putriganta morbo-bakterii kontre qui lia 
sistemi ne esis preparita; mortigita quale la 
reda herbacharo mortigesas; mortigita, pos 
la falio di omna aparati dil homaro, da la 
maxim humila kozi quin Deo, per sua 
sajeso, pozas sur ica tero. 

Nam tale ol eventis, quale me e multa 
homi ya devis previdir, se teroro e dizastro 
ne blindigabis nia menti. Ta morbo-jermi 
atakas la homaro del komenco di vivo. Ma 
pro ta selekto natural di nia speco, ni 
developas rezisto; ni sukombas a nula jermi 
sen lukto, ed a multi de li—ti qui kauzas 
putreso en materio mortinta, exemple—nia 
korpi vivanta esas tote imuna. Ma esas nula 
bakterii en Marso, e tam balde kam ta 
invadanti arivis, tam balde kam li drinkis e 
manjis, nia alianciti mikroskopal komencis 
vinkar li. Dum ke me spektabis li, li ja esis 
nerevokeble kondamnita, mortanta e 
putranta mem dum ke li avane e retroe iris. 
To esabis ne-evitebla. Po la kusto di miliard 
morti, la homaro komprabis sua viv-yuro 

del tero, e to esas la lua kontre omna 
venanti; ol restus la lua, se la Marsani esus 
dekople forta. Nam homi nek vivas nek 
mortas vane. 

Hike ed ibe li esis dissemita, preske 
kinadek entote, en ta granda foso quan li 
facabis, kaptita da morto qua certe 
semblabis tam nekomprenebla kam irga 
morto posibla. Anke por me tatempe, ta 
morto esis nekomprenebla. Me nur savis, ke 
ta enti, qui vivabis ed esabis tante terorinda, 
esas mortinta. Dum instanto me supozis, ke 
la destrukto di Sennacherib esas iterita, ke 
Deo repentis, ke l’Anjelo di Morto mortigis 
li dum la nokto. 

Me stacis regardegante la foso, e mea 
kordio glorioze alejesis dum ke l’acensanta 
suno fairifis la mondo cirkum me per sua 
radii. La foso esis ankore obskura; la forta 
mashini, tante granda e miraklatra pro lia 
povo e komplexeso, tante superhoma pro 
lia formi tordita, saliis fantastike e nebuloze 
e stranje ek l’ombri aden la lumo. Nombro 
de hundi, me audis, interluktas por la 
kadavri qui obskure jacas en la fundo dil 
foso fore sub me. Trans la foso an la fora 
bordo, plata e vasta e stranja, jacis la 
granda flug-mashino per qua li probis nia 
plu densa atmosfero kande morto e putreso 

haltigis li. Morto venabis en bona tempo. 
Pro kroaso supere me adsupre regardis 
l’enorma kombat-mashino qua ne plus 
kombatos, la lacerita e reda karno-peci qui 
gutifis adsur la sidili renversita sur la 
somito di Primrose-kolino. 

Me turnis me e regardis adinfre la loko, 
nun cirkondata da uceli, en qua stacis l’altra 
du Marsani quin me nokte vidabis jus 
kande morto rajuntis li. L’una mortabis 
ululante a sua kompani; forsan ol laste 
mortis, e sua voco durabis perpetue til ke la 
forco dil mashino exhaustesis. Li nun 
cintilifis, nenociva turmi tripeda ek brilanta 
metalo, en la brilo dil acensanta suno. 

Cirkum la foso, e salvata quaze da 
miraklo de eterna destrukto, esis la granda 
Matro di Urbi. Ti qui nur vidas London 
velizita da sua fum-robi apene povas 
imaginar la nuda klareso e beleso di ta 
silencoza dezerto de domi. 

Este, super la ruinaji nigrigita dil Albert- 
teraso e la splitigita turmo dil kirko, la suno 
blindigante brilegis en klara cielo, ed hike 
ed ibe ula faceto en la granda dezerto de 
tekti reflektis la lumo e brilis per blanka 
intenseso. 

Norde esis Kilburn ed Hampstead, blua e 
plena de domi; weste la granda urbo esis 

obskurigita; e sude, ultre la Marsani, la 
verda ondi di Regent-parko, la Langham- 
hotelo—la kupolo dil Albert-halo, l’Instituto 
Imperial, e la granda domegi an Brompton- 
voyo aparis klare e mikre en la sunlumo, la 
dentatra ruinaji di Westminster nebuloze 
aparis ultre oli. Fore esis la blua Surrey- 
kolini, e la turmi dil Kristala Palaco cintilifis 
quale du stangi arjenta. La kupolo di St. 
Paul esis obskura avan l’acensanta suno, e 
domajita, me unesmafoye vidis, per enorma 
kavajo beanta en la flanko westal. 

Regardante ta larja areo de domi e 
fabrikerii e kirki, silencoza ed abandonita; 
pensante pri la multa esperi ed esforci, la 
nekontebla vivi qui pasabis por konstruktar 
ta rifo homal, e pri la rapida e kruela 
destrukto qua minacabis ol; komprenante 
ke l’ombro esis forturnita, e ke homi ankore 
darfas habitar la stradi, e ke mea kara, 
vasta, mortinta urbo itere vivos e forteskos, 
me sentis emoc-ondo ploriganta. 

La tormento esis finita. Mem tadie la 
risanesko komencis. La transvivanti 
dispersita tra la lando—sen chefi, sen legi, 
sen nutrivi, quale mutoni sen pastoro—la 
mili qui fugabis trans la maro, riveneskos; 
la vivo-pulso, sempre plu forta, itere pulsos 
en la vakua stradi e fluos trans la vakua 

placi. Irge qua destrukto esis facita, la 
manuo dil destruktanto esas haltigita. 
Omna magra ruinaji, la skeleti nigrigita di 
domi qui regardis tante mizeroze la herbi 
sunlumizita dil kolino, balde resonos pro la 
marteli dil restauranti e sonos pro la frapeti 
di lia truli. Pro ta pensajo me extensis mea 
manui vers la cielo e dankis Deo. Ante un 
yaro, me pensis—ante un yaro.... 

Venis per vinkanta forso la pensajo pri 
me, pri mea spozo, e pri l’olima vivo di 
espero e tenera helpemeso qua por sempre 
cesabis. 

CHAPITRO 9 
Ruinaji 


Yen, la maxim stranja parto di mea naraco. 
Ma forsan ne tote stranja. Me klare e kolde 
ed intense rimemoras omno quon me facis 
dum ta dio, til ke me stacis plorante e 
laudante Deo sur la somito di Primrose- 
kolino. E pos to, me oblivias. 

Pri la tri dii sequanta me savas nulo. Me 
plu tarde saveskis, ke me tote ne esis 
l’unesma homo deskovrar la renverso dil 
Marsani, ke plura tala vaganti quala me ja 
deskovrabis lo dum l’antea nokto. Un viro— 
l’unesma—irabis a St. Martin’s-la-Grand e, 
dum ke me es shirmata en la kabano dil 
kabriolisto, sucesis telegrafar a Paris. De ibe 
la joyoza novaji hastis tra la tota mondo; 
mil urbi, fremisante pro expekti terorinda, 
subite flagris per iluminaji frenezioza; li 
saveskis pri ol en Dublin, Edinburgh, 
Manchester, Birmingham, dum ke me stacis 

an la bordo dil foso. Ja homi qui ploris pro 
joyo, quale me audis, klamis ed haltis 
laboro por presar la manui e klamar, 
funcionigis treni, mem tam proxime kam 
Crewe, por venar a London. La kirko-kloshi 
qui cesabis du semani ante nun subite 
saveskis la novaji, til la tota Anglia klosh- 
sonis. Homi havanta magra vizaji, 
desordinita, per bicikli hastis alonge omna 
voyeto rural e klamis pri salvo ne-esperata, 
klamis a figuri magra qui desesperante 
regardas. E la nutrivo! De trans la Kanalo, 
de trans la Maro Irlandana, de trans 
l’Atlantiko, maizo, pano, e karno hastis por 
helpar ni. Omna navi en la mondo semblis 
irar vers London tatempe. Ma pri to omna 
me rimemoras nulo. Me vagis—dementulo. 
Me trovis me en domo di benigna homi qui 
dum la triesma dio trovabis me vaganta, 
ploranta, e deliranta tra la stradi dil foresto 
di St. John. Li pose informis me, ke me 
kantis versachi pri “La lasta homo vivanta! 
Hura! La lasta homo vivanta!” Quankam 
jenita da lia propra aferi, ta homi, la nomo 
di qui me ne darfas skribar mem nun 
malgre ke me deziregas dankar li, 
inkombris su per me, shirmis me, e 
protektis me de me ipsa. Li evidente 

saveskis pri mea historio dum la dii di mea 
dementeso. 

Tre milde, kande mea mento itere standis 
sane, li savigis da me to quon li savas pri la 
fato di Leatherhead. Du dii pos ke me esis 
enkarcerigita, ol destruktesis, ed omna 
homo en ol, da Marsano. Lu forbalayis ol de 
existo, semblante sen provoko, quale 
puerulo aplastas formikeyo, pro pura povo 
senmotiva. 

Me esis sola homo, e li esis tre benigna. 
Me esis sola homo e trista, e li toleris me. 
Me restis kun li dum quar dii pos mea 
rekupero. Dum ta tota tempo me sentis 
neklare kreskanta dezirego itere vidar irgo 
restanta de ta mikra vivo pasinta qua 
semblis esir tante felica e bela. To esis 
senespera deziro festinar per mea mizero. Li 
despersuadis me. Li facis omno posibla por 
distraktar me de ta nesaneso. Ma konkluze 
me ne plus povis rezistar l’impulso, e fidele 
promisante rivenar a li, e me konfesas, 
plorante departar de ta amiki di quar dii, 
me itere eniris la stradi qui recente esis 
tante obskura e stranja e vakua. 

Olti ja esis turboza pro homi rivenanta; 
hike ed ibe mem butiki apertesis, e me vidis 
drink-fonteno havanta aquo fluanta. 

Me rimemoras quante mokeme brilega 
semblis esar la dio dum mea pilgrimo 
melankolioza a la dometo en Woking, 
quante plenigita la stradi e vivoza la 
movado cirkum me. Tante multa homi esis 
omnube, okupata pri mil agi, ke semblis 
nekredebla, ke granda parto dil populo ya 
mortigesis. Ma me remarkis, quante flava 
esis la peli dil homi quin me renkontras, 
quante longa la harari dil homuli, quante 
granda e brilanta lia okuli, ed omna homo 
ankore portas shifoni sordida. Omna vizajo 
semblis portar nur un de du mieni—saltanta 
exulto ed energio o severa rezolvo. Ecepte 
l’expresuri dil vizaji, London semblis esar 
urbo de mendikanti. La sakristii sendistinge 
distributis pano sendita dal guvernerio 
Lranca. La kosti di la kelka kavali mizeroze 
montresis. Exhaustita policisti specal 
havanta blanka insigni stacis an l’angulo di 
omna strado. Me vidis nur poko del domajo 
facita dal Marsani til ke me atingis 
Wellington-strado, ed ibe me vidis la reda 
herbacharo qua klimas l’apog-arki di 
Waterloo-ponto. 

Ye l’angulo dil ponto me anke vidis la 
kontrasti kustumal di ta tempo groteska— 
papera pagino fluktuis an busho dil reda 
herbachi, trapikita dal vergo qua tenis ol. Ol 

esis afisho dil unesma jurnalo rikomencar 
publikigo—la Daily Mail. Me kompris 
exemplero po shilingo nigrigita quan me 
trovis en mea posho. La plu granda parto 
esis vakua, ma l’unika kompostisto qua 
facabis ol amuzabis su per facar groteska 
reklam-anunco sur la lasta pagino. To quon 
lu imprimis esis emocoza; la novaj- 
organizuro ne ja rivenabis. Me saveskis 
nulo nova ecepte ke ja pos un semano, 
exploro di la mashini Marsana donis 
rezultaji astonanta. Inter altri, l’artiklo 
asertis to quon me ne tatempe kredis, ke la 
“Sekretajo di Flugar” esas deskovrita. Ye 
Waterloo me trovis la treni gratuita qui 
portas homi adheme. L’unesma turbo ja 
irabis. Esis kelka homi en la treno, e me ne 
deziris sensucia konverso. Me obtenis sid- 
loko sen altri, sideskis, la brakii krucumita, 
grize regardis la devasto sunlumizita qua 
preterfluis exter la fenestri. Exter la 
fervoyo-termino, la treno trepidis sur reli 
tempala, ed ambalatere la domi esis ruinaji 
nigrigita. Til la bifurko-staciono ye 
Clapham, la vizajo di London esis sordidega 
pro la pudro dil Nigra Fumo, malgre du dii 
sturmoza e pluvoza, e ye la bifurko- 
staciono en Clapham la lineo fervoyal 
esabis itere ruptita; centi de chomanta 

klerki e butikisti laboris flanko an flanko 
kun la terlaboristi kustumal, e ni esis 
violentoze tranita adsur hastoze facita 
relayo. 

Alonge la tota fervoyo de ta loko, 
l’aspekto dil ruro esis magra e nefamiliara; 
precipue Wimbledon sufrabis. Walton, pro 
olua pin-foresto nebrulita, semblis minime 
domajita ek omna loki alonge ta lineo. La 
Wangle, la Mole, omna rivereto, esis amaso 
de reda herbachi, qui aspektis quale ulo 
inter karno del buchisto e kaulo marinata. 
La pin-foresto di Surrey esis tamen tro sika 
por la reda sarmenti. Ultre Wimbledon, 
videbla del fervoyo, en ula plant-edukeyi, 
esis sul-amasi cirkum la sisesma cilindro. 
Multa homi stacis cirkum ol, ed ula sapisti 
okupis su pri ol. Super ol ostentesis 
standardo Britaniana qua joyoze fluktuis en 
la brizo matinal. La plant-edukeyo esis 
omnube karmenizita da la herbacharo, larja 
extensajo havanta livida koloro puntizita 
per purpura ombri, e tre doloriganta al 
okuli. La regardo gratitudoze iris de la 
brulita grizo e desagreabla redo dil avanajo 
a la blu-verda moleso dil kolini estal. 

La rel-lineo ye la latero Londonal dil 
Woking-staciono ankore reparacesis, do me 
decensis ye la Byfleet-staciono ed iris 

alonge la voyo vers Maybury, preterpasis la 
loko ube me e l’artilriano konversabis kun 
la husari, plu fore adube la Marsano 
aparabis avan me dum la sturmo. Hike, 
esante kurioza, me turnis me por trovar, en 
intriko di reda folii, la tordita e frakasita 
tilburi e l’osti blankigita dil kavalo 
dispersita e mordita. Longatempe me 
regardis ta restaji.... 

Pose me retroiris tra la pin-foresto, hike 
ed ibe plenigita per la reda herbachi alta til 
la kolo, por trovar, ke la proprietero dil 
Hundo Makulizita esas ja enterigita; e 
tavoye me iris adheme, pasante la College 
Arms. Homulo stacante ye pordo apertita di 
dometo salutis me per mea nomo kande me 
pasis. 

Me regardis mea domo, havante subita 
espero qua quik mortis. La pordo esabis 
forsita; ol esis desklozita, e lente apertesis 
dum ke me pluproximeskis. 

Ol itere bruisoze klozesis. La kurteni di 
mea studieyo fluktuis ek la fenestro apertita 
de qua me e l’artilriano spektabis la 
jornesko. Nulu klozabis ol de pos ta tempo. 
L’arbusti aplastita restis quale me livabis oli 
preske quar semani ante nun. Me schancelis 
aden la koridoro, e la domo semblis vakua. 
La tapiso sur l’eskalero esis faldita e 


296 



makulizita ube me squatabis trempita til la 
pelo pro la sturmo dum la nokto dil 
katastrofo. Me vidis, ke nia fangoza pedo- 
marki ankore acensis la gradi. 

Me sequis oli til mea studieyo, e trovis 
ankore sur mea skribtablo, la selenia paper- 
presilo sur ol, la skriburo quan me livabis 
dum la posdimezo kande la cilindro 
apertesis. Longatempe me stacis lektante 
mea argumenti abandonita. Ol esis esayo 
pri la probabla developo di Idei Morala kun 
la developo dil procedo civilizanta; e 
l’ultima frazo esis la komenco di predicajo: 
“Ante cirkum duacent yari,” me skribabis, 
“ni darfas expektar—” La frazo abrupte 
finis. Me rimemoris mea nekapableso 
fixigar mea mento dum ta matino, apene un 
monato ante nun, e quale me interruptabis 
mea laboro por obtenar mea Daily 
Chronicle del jurnal-garsono. Me rimemoris, 
quale me iris al garden-pordo kande lu 
venas, e quale me askoltabis lua stranja 
historio pri “Homi de Marso.” 

Me decensis ed eniris la manjo-chambro. 
Ibe esis la mutono e la pano, tre putrinta, e 
bir-botelo renversita, exakte quale me e 
l’artilriano livabis oli. Mea hemo esis 
dezolata. Me perceptis la foleso dil febla 
espero quan me dorlotis tante longe. E lore 


297 



eventis ulo stranja. “Esas vana,” dicis voco. 
“La domo esas abandonita. Nulu esas hike 
dum dek dii. Ne restez por tormentar tu. 
Nulu eskapis ma tu.” 

Me tresayis. Ka me laute parolis mea 
pensajo? Me turnis me, e la fenestro esis 
apertita dop me. Me pazis vers ol, e stacis 
ekregardante. 

Ed ibe, astonata e timigata, mem quale 
me stacis astonata e timigata, esis mea kuzo 
e mea spozo—mea spozo blanka, sen 
lakrimi. El feble kriis. 

“Me venis,” el dicis. “Me savis—savis—” 

E1 pozis un manuo an sua fauco— 
shancelis. Me avanpazis, e kaptis el en mea 
brakii. 

CHAPITRO 10 
Epilogo 


Me mustas regretar, nun konkluzante mea 
historio, quante poke me povas kontributar 
al diskuto pri la multa questioni debatebla 
ankore nedecidita. Pri un temo me ya 
provokos kritiko. Mea fako partikulara esas 
filozofio teorial. Mea savo pri fiziologio 
komparativ esas limitizita ad un o du libri, 
ma semblas a me, ke la sugesti di Carver pri 
la kauzo dil rapida morto dil Marsani esas 
tante probabla, ke on regardez oli kam 
preske pruvita. Me supozas to en mea 
naraco. 

Omnakaze, en omna korpi dil Marsani 
explorita pos la milito, nula bakterii ecepte 
olti ja konocata kom speci teral esis trovita. 
La fakto, ke li ne enterigis sua mortinti, e la 
sensucia masakro quan li facis, anke indikas 
tota nesaveso pri la putro-procedo. Ma 

quankam lo semblas esar tre probabla, lo ne 
esas konkluzo pruvita. 

La kompozuro dil Nigra Fumo, quan la 
Marsani uzis por efekto tante mortiganta, 
anke esas nesavata, e la generatoro dil 
Varmeso-radii restas enigmato. La dizastri 
terorinda en la laboratorii en Ealing e South 
Kensington senkurajigas analizisti de plusa 
inquesti pri to lasta. Spektro-analizo dil 
nigra pudro evidente indikas la prezenteso 
di elemento nekonocata qua havas brilanta 
grupo de tri linei en la verda parto dil 
spektro videbla, ed esas posibla, ke ol 
kombinas su kun argono por facar 
kompozajo qua quik mortigive agas kontre 
ula parto dil sango. Ma tala spekulado 
nepruvita apene interesos la lektanto 
general, a qua ica historio esas ofrita. Nula 
bruna spumo qua driftis en la Thames pos la 
destrukto di Shepperton esis tatempe 
explorita, e nun nulo venas. 

La rezultaji di exploro dil anatomio dil 
Marsani, segun quante la hundi vaganta 
livis posibleso di exploro, me ja donis. Ma 
omnu savas pri la specimeno splendida e 
preske tota konservita en alkoholo en la 
Muzeo di Historio Natural, e la nekontebla 
skisuri facita de ol; ed ultre to, l’intereso pri 
lia fiziologio e strukturo esas pure ciencal. 

Questiono plu grava ed universal esas pri 
la posibleso di plusa atako dal Marsani. Me 
opinionas, ke on ne sat multe atencas ta 
questiono. Nuntempe la planeto Marso esas 
en conjunciono kun la tero, ma dum omna 
opozeyo me ipsa expektas rinovigo di lia 
aventuro. Omnakaze, ni devas preparar ni. 
Semblas a me, ke esas posibla trovar la loko 
dil kanono de qua la cilindri esis sendita, 
por kontinue spektar ta parto dil planeto, 
ed expektar la arivo di atako venonta. 

Takaze la cilindro esez destruktita per 
dinamito od artilrio ante ke ol sat koldeskas 
por ke la Marsani povas ekirar, o li esez 
buchita per kanoni tam balde kam la skrubo 
apertesas. Semblas a me, ke li perdis vasta 
avantajo pro la falio dil unesma surprizo. Li 
posible same opinionas. 

Lessing donas bonega kauzi supozar, ke 
la Marsani advere sucesis atingar la planeto 
Venus. Sep monati ante nun, Venus e 
Marso esis alineita kun la suno; to esas, 
Marso esis en opozeyo de vidpunto di 
observanto sur Venus. Pose stranja marko 
lumoza e sinuoza aparis sur la nelumizita 
mi-sfero dil planeto, e preske samatempe, 
feble obskura marko havanta simila 
sinuozeso esis vidita en fotografuro dil 
globo Marsana. On bezonas vidar l’imaji di 

ta aparaji por tote evaluar lia remarkinda 
simileso. 

Omnakaze, sive ni expektas plusa invado 
sive ne, nia opinioni pri la futuro homal 
mustas esar multe modifikita pro ta eventi. 
Ni nun savas, ke ni ne darfas konsiderar ica 
planeto kom hemo inkluzita e sekura por la 
homaro; ni nultempe povas anticipar la 
boneso o maligneso nevidita qua forsan 
subite venos a ni ek spaco. Forsan en la plu 
granda skemo dil universo, ta invado de 
Marso esis ulo bona por homi; ol furtis de 
ni ta serena su-konfido pri la futuro qua 
esas la maxim fertila fonto di dekado, la 
donacaji ciencal quin ol portis esas enorma, 
ed ol multe promocas l’ideo pri la 
komuneso dil homaro. Forsan trans la 
grandeso di spaco la Marsani spektis la fato 
di lia pioniri e reprimandesis, e forsan sur la 
planeto Venus li fondis plu sekura kolonio. 
Irgakaze, dum multa yari sequanta esos 
nula repozo de avide regardar la globo 
Marsana, e ta fairoza dardi cielal, la steli 
falanta, kunportos ne-evitebla timo a la filii 
di homi. 

La plularjeso dil vidpunto di homi apene 
povas esar exajerita. Ante la falo dil cilindro 
esis generala konvinko, ke tra la tota 
profundaji di spaco existis nula vivo ultre la 

triviala surfaco di nia mikra sfereto. Nun ni 
plu fore vidas. Se la Marsani povas atingar 
Venus, on ne darfas supozar, ke to esas 
neposibla por homi, e kande la lenta 
koldesko dil suno facos ica tero nehabitebla, 
quale ol mustos, forsan la filo di vivo qua 
komencis hike ekfluetos e kaptos nia 
fratino-planeto en sua volvaji. 

Neklara ed astonanta esas la viziono 
quan me konjuras en mea mento, pri vivo 
lente extensante su de ca mikra plant- 
edukeyo dil sun-sistemo tra la senanma 
vasteso di spaco astral. Ma to esas fora 
revo. Forsan, altralatere, la destrukto dil 
Marsani esas nur ajorno. Segun li, e ne ni, 
forsan, la futuro esas determinita. 

Me konfesas, ke la violento e danjero di 
ta tempo livas duranta dubito e sensekureso 
en mea mento. Me sidas en mea studieyo, 
skribas per lamp-lumo, e subite itere vidas 
l’infra risaneskanta valo plena de flami 
tordanta, sentas la domo dop e cirkum me 
esar itere vakua e dezolata. Me ekiras aden 
la Byfleet-voyo, e veturi preterpasas me, 
buchist-sendato en charo, kabriolo plena de 
vizitanti, laboristo sur biciklo, pueri irante 
al skolo, e subite li divenas neklara, nereala, 
e me itere hastas kun l’artilriano tra la 
stradi varmega, budema. Nokte me vidas la 

nigra pudro obskurigar la stradi silencoza, e 
la tordita kadavri kovrita da ta strato; li 
staceskas, venas a me, shifonatra, mordita 
da hundi. Li balbutas e divenas plu feroca, 
plu pala, plu leda, fine li esas dementa 
perversuri homal, e me vekas, kolda e 
mizeroza, en l’obskureso dil nokto. 

Me iras a London e vidas l’okupata turbi 
en Fleet-strado e la Strand, e me pensas, ke 
li esas nur la fantomi dil pasinto qui 
frequentas la stradi quin me vidabis esar 
silencoza e mizeroza, irante avane e retroe, 
fantomi en urbo mortinta, la moko di vivo 
en korpi animita. Anke esas stranja stacar 
sur Primrose-kolino, quale me facis nur un 
dio ante skribar ica ultima chapitro, vidar la 
granda provinco de domi, neklara e blua tra 
la fumo e nebuleto, qua desaparas fore en 
l’infra cielo, vidar la homi qui promenas 
avane e retroe inter la flor-bedi sur la 
kolino, vidar la vidanti cirkum la mashino 
Marsana qua ankore ibe stacas, audar la 
tumulto di pueri ludanta, e rimemorar la 
tempo kande me vidis omno brilanta e 
klara, harda e silencoza, en la jorno di ta 
lasta granda dio.... 

E maxim stranja esas itere tenar la 
manuo di mea spozo, e pensar, ke me 

supozis el, e ke el supozis me, esar inter la 
mortinti. 


FINO 

